******



**Anul 2023 – numărul 23**

**6 – 9 iunie**

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 6 – 9 iunie, 2023 3](#_Toc137452550)

[Selecție de Acte normative apărute în Monitorul Oficial al României în perioada 6 – 9 iunie, 2023 4](#_Toc137452551)

[Comunicate de presă ale Guvernului României 5](#_Toc137452552)

[Mesajul premierului Nicolae-Ionel Ciucă cu ocazia Zilei Învățătorului 5](#_Toc137452553)

[Întrevederea premierului Nicolae-Ionel Ciucă cu grupul de lucru al Atlantic Council pentru Strategia Mării Negre 6](#_Toc137452554)

[Informaţie Europeană 7](#_Toc137452555)

[NOUTĂȚI – Informații UTILE 7](#_Toc137452556)

[Programul „Anghel Saligny”: Peste 262 milioane lei pentru drumuri, alimentare cu apă, canalizare și poduri 7](#_Toc137452557)

[Peste 1 miliard de euro pentru sectoarele energointensive. Ministerul Economiei pregăteşte o nouă schemă de ajutor de stat pentru marea industrie. 8](#_Toc137452558)

[Solicitare de transmitere expresii de interes privind proiecte de investiții în producția de biocombustibili avansați pentru finanțare din Fondul pentru Modernizare 9](#_Toc137452559)

[Bursele ANIS 2023 pentru îmbunătăţirea metricilor de predare și integrarea tehnologiilor emergente în activitatea didactică 9](#_Toc137452560)

[MCID: Peste 26 milioane de euro pentru implementarea de soluţii de sprijinire a automatizării proceselor de lucru robotice şi a inteligenţei artificiale pentru 18 instituţii publice din administraţia centrală 10](#_Toc137452561)

[APIA: Încheierea Campaniei de depunere fără penalități a Cererilor de plată 10](#_Toc137452562)

[2,4 miliarde euro prin Fondul pentru Modernizare cu scopul accelerării tranziției verzi în șapte țări UE 11](#_Toc137452563)

[POCA: Un nou set de informări destinate proiectelor aflate în implementare în cadrul apelului destinat consolidării capacității ONG-urilor și partenerilor sociali de a se implica în dezvoltarea la nivel local 12](#_Toc137452564)

[Consultări publice 13](#_Toc137452565)

[AM POCU: Ghidul destinat măsurilor de sprijin pentru categoriile de persoane vulnerabile pentru compensarea prețului la energie, în consultare publică 13](#_Toc137452566)

[Finanțare pentru instalarea noilor fermieri: AFIR a lansat ghidul în consultare publică 13](#_Toc137452567)

[O nouă consultare publică privind ghidul aferent primului apel de proiecte din cadrul Programului Interreg România-Ungaria 2021-2027 14](#_Toc137452568)

[PNRR 14](#_Toc137452569)

[PNRR: Nou interval de aplicare pentru Schema de Granturi din cadrul Programului Național Reducerea Abandonului Școlar - runda a II-a 14](#_Toc137452570)

[PNRR: Relansarea apelului de investiții pentru atragerea resurselor umane înalt specializate din străinătate, în activități de cercetare 15](#_Toc137452571)

[Apeluri – Finanțări 15](#_Toc137452572)

[Undă verde pentru implementarea proiectelor de infrastructură publică de sănătate finanțate prin Programul Sănătate 2021-2027 și împrumuturi contractate cu Instituțiile Financiare Internaționale 15](#_Toc137452573)

[Din Actualitatea Europeană 17](#_Toc137452574)

[Migrația legală: Consiliul își stabilește poziția de negociere în vederea revizuirii Directivei privind permisul unic 17](#_Toc137452575)

[Instrumentul pentru situații de urgență pe piața unică: Consiliul își adoptă poziția de negociere 20](#_Toc137452576)

[Consiliul și Parlamentul ajung la un acord politic provizoriu privind contractele de servicii financiare încheiate la distanță 21](#_Toc137452577)

[Banii proveniți din săvârșirea de infracțiuni: Consiliul și Parlamentul European ajung la un acord privind accesul la informații financiare 22](#_Toc137452578)

[Legea UE privind IA: prima reglementare a inteligenței artificiale 23](#_Toc137452579)

[Un an până la alegerile europene: cetățenii sunt conștienți de impactul UE asupra vieții lor 25](#_Toc137452580)

[Ingerințele străine: eurodeputații cer protecția urgentă a alegerilor din 2024 27](#_Toc137452581)

[PE dorește ca întreprinderile să-și reducă impactul negativ asupra oamenilor și a planetei 28](#_Toc137452582)

[UE prelungește avantajele comerciale acordate Ucrainei 30](#_Toc137452583)

[Sănătatea în societatea digitală: Comisia și OMS lansează o inițiativă de referință privind sănătatea digitală pentru a consolida securitatea sanitară la nivel mondial 31](#_Toc137452584)

[Pactul pentru competențe a ajutat deja 2 milioane de persoane care beneficiază de activități de perfecționare și recalificare 32](#_Toc137452585)

[Comisia aprofundează integrarea Ucrainei în piața unică a UE prin intermediul finanțării infrastructurilor în cadrul Mecanismului pentru interconectarea Europei 34](#_Toc137452586)

[Raportul anual: investigațiile OLAF scot la iveală fraude și nereguli în valoare de peste 600 de milioane EUR 35](#_Toc137452587)

[Rutele de migrație: Comisia propune un nou plan de acțiune pentru ruta vest-mediteraneeană și cea atlantică 38](#_Toc137452588)

[Acord politic privind noul instrument de contracarare a acțiunilor coercitive vizând o mai bună apărare a intereselor UE pe scena mondială 40](#_Toc137452589)

[Uniunea europeană a sănătății: o nouă abordare cuprinzătoare a sănătății mintale 41](#_Toc137452590)

[Bugetul UE pentru 2024: asigurarea capacității Europei de a se ocupa de prioritățile sale 42](#_Toc137452591)

[Comisia sărbătorește cea de a 25-a aniversare a programului Copernicus și rolul acestuia în sprijinirea politicilor UE 45](#_Toc137452592)

[Gestionarea migrației: evoluția proiectelor-pilot privind procedurile de azil și de returnare și un nou sprijin financiar pentru Bulgaria și România 45](#_Toc137452593)

[Ediția din 2023 a tabloului de bord privind justiția în UE 47](#_Toc137452594)

[Pactul verde european: Fondul pentru modernizare investește 2,4 miliarde EUR pentru a accelera tranziția verde în șapte țări UE 50](#_Toc137452595)

[UE se numără printre primii membri ai OMC care au acceptat Acordul privind subvențiile pentru pescuit 51](#_Toc137452596)

[Organismul de etică al UE: Comisia Europeană propune crearea unor standarde de etică comune pentru toate instituțiile UE 52](#_Toc137452597)

[Economia circulară: Comisia recomandă acțiuni de stimulare a reciclării în 18 state membre care riscă să nu își atingă obiectivele în materie de deșeuri 54](#_Toc137452598)

Repere din agenda publică a conducerii Instituţiei Prefectului - Judeţul Hunedoara   
în perioada 6 – 9 iunie, 2023

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților SZÉLL Lőrincz și Gheorghe-Bogdan URDEA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***6 iunie*** |
| *Participare la ședința Comisiei de Dialog Social a județului Hunedoara.* | ***7 iunie*** |
| *Participare la emisiunea ,,Ora Exactă", difuzată pe postul local de televiziune Antena 3 Deva.* | ***7 iunie*** |
| *Participare la manșa retur din cadrul barajului de promovare în Liga a II-a a F.C. Corvinul* | ***7 iunie*** |
| *1921 Hunedoara. Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***8 iunie*** |
| *Participare la ceremonia de premiere a fotbaliștilor juniori U13, U12, U11 și U9 din județul Hunedoara.* | ***10 iunie*** |
| *Participare la ceremonialul de celebrare a 199 de ani de la nașterea Eroului Națiunii Române Avram Iancu”, organizat de Societatea Avram Iancu, Filiala Brad.* | ***11 iunie*** |
| *Participare la Nedeia din comuna Vața de Jos.* | ***11 iunie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  6 – 9 iunie, 2023

**M. Of. nr. 489/6 iunie 2023**

* Nr. **522** / **26 Mai 2023**, Guvernul României - Hotărâre pentru aprobarea Strategiei naționale de management integrat al frontierei de stat a României 2023-2027.

**M. Of. nr. 492/6 iunie 2023**

* Nr. **50** / **31 Mai 2023**, Guvernul României - Ordonanță de urgență privind instituirea unei scheme de ajutor de stat sub forma de grant acordat producătorilor agricoli pentru unele culturi agricole înființate în primăvara anului 2022 și afectate de seceta pedologică din perioada martie-septembrie 2022.

**M. Of. nr. 493/7 iunie 2023**

* Nr. **4366** / **30 Mai 2023**, Ministerul Educației - Ordin privind pilotarea evaluării digitalizate a lucrărilor scrise din cadrul evaluării naționale pentru absolvenții clasei a VIII-a și al examenului național de bacalaureat - 2023.

**M. Of. nr. 495/7 iunie 2023**

* Nr. **161** / **31 Mai 2023**, Parlamentul României - Lege pentru modificarea art. 11 lit. a) din Legea nr. 514/2003 privind organizarea și exercitarea profesiei de consilier juridic.

**M. Of. nr. 496/7 iunie 2023**

* Nr. **162** / **31 Mai 2023**, Parlamentul României - Lege pentru modificarea și completarea Ordonanței de urgență a Guvernului nr. 97/2005 privind evidența, domiciliul, reședința și actele de identitate ale cetățenilor români.

**M. Of. nr. 498/7 iunie 2023**

* Nr. **166** / **31 Mai 2023**, Parlamentul României - Lege pentru modificarea și completarea Legii nr. 350/2001 privind amenajarea teritoriului și urbanismul, precum și pentru completarea Legii nr. 50/1991 privind autorizarea executării lucrărilor de construcții.

**M. Of. nr. 502/8 iunie 2023**

* Nr. **-** / **8 Iunie 2023**, Guvernul României - Declarație privind politica sectorială de salarizare a personalului din sistemul național de învățământ și stabilirea unor principii generale în vederea îmbunătățirii statutului personalului didactic, didactic auxiliar și nedidactic din sistemul național de învățământ și valorizarea carierei didactice.

**M. Of. nr. 504/8 iunie 2023**

* Nr. **55** / **8 Iunie 2023**, Guvernul României - Ordonanță de urgență privind unele măsuri pentru implementarea proiectelor de infrastructură publică de sănătate cu finanțare din fonduri externe nerambursabile în cadrul Programului Sănătate și din împrumuturi contractate cu instituțiile financiare internaționale.
* Nr. **539** / **8 Iunie 2023**, Guvernul României - Hotărâre privind alocarea unei sume din Fondul de rezervă bugetară la dispoziția Guvernului, prevăzut în bugetul de stat pe anul 2023, pentru unele unități administrativ-teritoriale.
* Nr. **4429** / **8 Iunie 2023**, Ministerul Educației- Ordin pentru modificarea și completarea Ordinului ministrului educației nr. 3.505/2022 privind structura anului școlar 2022-2023.
* Nr. **4428** / **8 Iunie 2023**, Ministerul Educației - Ordin pentru modificarea anexei la Ordinul ministrului educației nr. 5.241/2022 privind organizarea și desfășurarea evaluării naționale pentru absolvenții clasei a VIII-a, în anul școlar 2022-2023.
* Nr. **4431** / **8 Iunie 2023**, Ministerul Educației - Ordin pentru modificarea Ordinului ministrului educației nr. 4.759/2022 privind aprobarea graficului de desfășurare a examenelor de certificare a calificării profesionale a absolvenților din învățământul profesional și tehnic preuniversitar în anul școlar 2022-2023.

**M. Of. nr. 507/9 iunie 2023**

* Nr. **439** / **22 Mai 2023**, Agenția Națională a Funcționarilor Publici - Ordin privind modificarea și completarea anexei la Ordinul președintelui Agenției Naționale a Funcționarilor Publici nr. 351/2023 pentru aprobarea procedurii și a condițiilor tehnice pentru înregistrarea audio-video a probelor de concurs ale proiectului-pilot al concursului de ocupare a unor funcții publice vacante, accesul la înregistrarea probelor de concurs și stocarea înregistrării.
* Nr. **1714** / **6 Iunie 2023**, Ministerul Finanțelor - Ordin privind aprobarea Ghidului solicitantului elaborat în baza Hotărârii Guvernului nr. 807/2014 pentru instituirea unor scheme de ajutor de stat având ca obiectiv stimularea investițiilor cu impact major în economie - Revizia 9 și a Ghidului de plată a ajutorului de stat acordat în baza Hotărârii Guvernului nr. 807/2014 pentru instituirea unor scheme de ajutor de stat având ca obiectiv stimularea investițiilor cu impact major în economie - Revizia 8.
* Nr. **2352** / **7 Iunie 2023**, Ministerul Investițiilor și Proiectelor Europene - Ordin privind modificarea art. 16 alin. (2) și (3) din schema de ajutor de minimis „Sprijin pentru înființarea de întreprinderi sociale în mediul rural“, aferentă Programului operațional Capital uman 2014-2020, axa prioritară 4 „Incluziunea socială și combaterea sărăciei“, obiectivul specific 4.16 „Consolidarea capacității întreprinderilor de economie socială de a funcționa într-o manieră autosustenabilă“, aprobată prin Ordinul ministrului fondurilor europene nr. 1.057/2020.
* Nr. **2353** / **7 Iunie 2023**, Ministerul Investițiilor și Proiectelor Europene - Ordin privind modificarea art. 13 alin. (2) din schema de ajutor de minimis „Implementarea strategiilor de dezvoltare locală în comunitățile marginalizate din zona rurală și/sau în orașe cu o populație de până la 20.000 locuitori“, aferentă Programului operațional Capital uman 2014-2020, axa prioritară 5 „Dezvoltare locală plasată sub responsabilitatea comunității“, obiectivul specific 5.2, aprobată prin Ordinul ministrului delegat pentru fonduri europene nr. 7.136/2017.

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Mesajul premierului Nicolae-Ionel Ciucă cu ocazia Zilei Învățătorului

Ziua de 5 iunie are o dublă semnificație, fiind dedicată în fiecare an dascălilor, în semn de respect și prețuire față de marele nostru cărturar și dascăl Gheorghe Lazăr, întemeietorul primei școli în limba română, născut în această zi cu aproape două secole și jumătate în urmă.

Bazele puse atunci învățământului românesc de Gheorghe Lazăr au hrănit dorința de educație și cultură a multor generații. Școala românească are acum o lungă tradiție și a deschis orizonturi noi multor tineri cărora dascăli dedicați și iubitori de cunoaștere le-au fost exemple.

Formarea tinerelor generații este o responsabilitate perpetuă, la care dascălii contribuie alături de familie și de întreaga societate. Ultimii 30 de ani din istoria României au însemnat schimbări inclusiv în acest domeniu, iar perioada pandemiei și evoluția digitală au adus transformări și provocări majore cărora toți trebuie să le facem față.

Oriunde ne aflăm ca poziție socială sau instituțională, suntem părinți, bunici sau cunoaștem copii cărora le dorim un viitor ce poate fi împlinit prin educație. Trecem acum printr-un moment de răscruce pentru învățământul din România, de care depinde viitorul copiilor noștri. Greva din sistemul de învățământ a pornit de la o realitate ce poate fi corectată prin dialog, iar în calitate de prim-ministru am arătat respect și deschidere la consultările cu reprezentanții sistemului de învățământ și prin soluțiile adoptate deja în întâmpinarea solicitărilor exprimate. Toți ne dorim un cadru favorabil unui învățământ de calitate, sens în care ne-am angajat și am început o regândire echitabilă a salarizării – ceea ce am transmis și partenerilor de discuții. Abordăm însă toate aceste aspecte cu responsabilitate și realism, prioritizând resursele necesare.

Guvernul a demonstrat permanent implicare în ceea ce privește susținerea unui învățământ accesibil și de calitate în România. Am deblocat posturile în educație, pentru a nu afecta calitatea actului de învățământ din cauza numărului insuficient de profesori.  Majorările salariale deja decise  de Guvern sunt consolidate prin restabilirea echității în sistemul de salarizare în noua grilă.

Executivul acționează și pentru modernizarea infrastructurii școlare, adaptată cerințelor societății. Ministerul Educației are alocat unul dintre cele mai mari bugete prevăzute prin Planul Național de Redresare și Reziliență, de 3,6 miliarde de euro, bani care vor fi investiți în construcția de noi creșe, grădinițe, școli, licee, laboratoare, reabilitarea, modernizarea, dotarea și digitalizarea unităților de învățământ. Adăugăm acestora și finanțările de la bugetul național și prin alte programe europene, astfel încât să creăm toate condițiile pentru ca actul didactic să tindă spre o mai mare performanță.

Autorități publice, dascăli, părinți știm cât  de important este pentru copiii noștri să meargă  la școală, să descopere sensul învățării. Un copil educat va deveni un adult împlinit, un om care are toate șansele să aibă o viață bună, într-o societate deschisă cunoașterii și progresului.

Dragi dascăli,

Dumneavoastră sunteți  partenerii noștri în tot acest proces prin care ne dorim să creștem încrederea în școala românească și performanța actului educațional.

Vă transmit cele mai bune gânduri și respect pentru misiunea atât de frumoasă pe care v-ați ales-o și prin care vă puneți amprenta asupra viitorului copiilor și al tinerilor. Destinul lor a depins întotdeauna de modelul educațional și de formare pe care îl oferiți dumneavoastră, așa cum ne reamintește, mai ales astăzi, exemplul lui Gheorghe Lazăr!

\*

Întrevederea premierului Nicolae-Ionel Ciucă cu grupul de lucru al Atlantic Council pentru Strategia Mării Negre

Prim-ministrul Nicolae-Ionel Ciucă s-a întâlnit, la Palatul Victoria, cu grupul de lucru al Atlantic Council pentru Strategia Mării Negre, condus de Richard Hooker.

În cadrul dialogului, premierul a prezentat viziunea României privind importanța strategică a Mării Negre, mai ales în contextul agresiunii militare ruse asupra Ucrainei.

Salutând proiectul de lege bi-partizan introdus de senatorul american Jeanne Shaheen în Congresul SUA, prim-ministrul a oferit detalii privind prioritățile țării noastre în regiunea Mării Negre, atât din perspectivă militară, precum și economică.

Șeful Guvernului a reliefat beneficiile aduse țării noastre de Parteneriatul Strategic România-SUA, care a generat securitate și prosperitate cetățenilor noștri. De altfel, susținerea publică a acestui parteneriat este constantă și poziționează România în rândul statelor europene cu cea mai puternică apreciere a relației trans-atlantice.

Oaspeții americani au fost interesați de modalitățile concrete prin care poate fi consolidat și extins Parteneriatul Strategic România-SUA și au salutat rolul important pe care România și l-a asumat, alături de comunitatea de valori occidentale, în sprijinirea Ucrainei și a poporului ucrainean.

\*

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| ***Logoul Consiliului UE și al președinției suedeze*** | **Președinția suedeză a Consiliului UE: 1 ianuarie - 30 iunie 2023**  În prima jumătate a anului 2023, Suedia deține președinția Consiliului UE. Suedia a identificat patru priorități pentru lucrările desfășurate în cadrul celei de a treia președinții suedeze a Consiliului:   * **securitate – unitate** * **competitivitate** * **tranziția verde și energetică** * **valorile democratice și statul de drept – fundamentele noastre**   Președinția suedeză va acorda prioritate continuării sprijinului economic și militar pentru Ucraina, precum și sprijinului pentru calea Ucrainei către UE. Aceasta va acorda atenție competitivității europene, reducerii riscurilor de volatilitate a prețurilor la energie și reformei pieței energiei, tranziției verzi și respectării statului de drept.  *Unitatea și disponibilitatea noastră de a acționa rămân esențiale pentru securitatea, reziliența și prosperitatea UE. Suedia preia președinția într-un moment în care Uniunea Europeană se confruntă cu provocări fără precedent. O Europă mai ecologică, mai sigură și mai liberă reprezintă fundamentele priorităților noastre.*  ***Prim-ministrul Suediei, Ulf Kristersson, prezentarea priorităților politice ale președinției suedeze, 14 decembrie 2022***  **Site-ul președinției suedeze:**  [**https://swedish-presidency.consilium.europa.eu/**](https://swedish-presidency.consilium.europa.eu/) |

🏵🏵🏵

NOUTĂȚI – Informații UTILE

Programul „Anghel Saligny”: Peste 262 milioane lei pentru drumuri, alimentare cu apă, canalizare și poduri

Cseke Attila, ministrul Dezvoltării, Lucrărilor Publice și Administrației, a semnat vineri, 9 iunie 2023, 28 de noi contracte de finanțare prin Programul Național de Investiții „Anghel Saligny”, în valoare totală de 262.711.041,59 de lei.

Contractele semnate vizează reabilitarea şi modernizarea infrastructurii rutiere, înființarea sau extinderea sistemelor de alimentare cu apă și a rețelelor de canalizare, precum și construirea sau modernizarea unor poduri.

Cu aceste proiecte, numărul contractelor semnate, până în prezent, în cadrul Programului Național de Investiții „Anghel Saligny”, se ridică la 1.388, în valoare totală de 15.486.303.369,08 lei.

[***Descarcă***](https://www.fonduri-structurale.ro/descarca-document/64418) lista

[Lista contractelor semnate.xlsx](https://www.fonduri-structurale.ro/descarca-document/64418)

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr. crt.** | **Data** | **ID** | **Județ** | **UAT** | **Denumire obiectiv de investiţii** | **AA /AI sau CF** | **Suma alocată** |
| **12** | **06/06/2023** | 827 | Hunedoara | Călan | Reţele de canalizare în satele Nădăştia de Jos, Nădăştia de Sus şi Valea Sângiorgiului, aparţinătoare oraşului Călan, judeţul Hunedoara | CF | 13.458.888,86 |
| **13** | **06/06/2023** | 10477 | Hunedoara | Pui | Modernizare uliță centru sat Pui, ulițe în satul Râu Bărbat și ulițe în satul Hobița, comuna Pui, județul Hunedoara | CF | 4.493.848,60 |
| **14** | **06/06/2023** | 10491 | Hunedoara | Pui | Modernizare drum comunal DC 65 şi uliţe în satul Ponor, comuna Pui, judeţul Hunedoara | CF | 9.006.151,40 |

Sursa: MDLPA

\*

Peste 1 miliard de euro pentru sectoarele energointensive. Ministerul Economiei pregăteşte o nouă schemă de ajutor de stat pentru marea industrie.

Guvernul a adoptat în ședința de joi, 1 iunie 2023, Memorandumul prin care mandatează Ministerul Economiei, în calitate de autoritate publică națională cu atribuții în domeniul politicilor industriale, să identifice oportunitățile de finanțare printr-un mecanism de schemă de ajutor de stat pentru industria energointensivă, în acord cu prevederile Cadrului Temporar de Criză și Tranziție.

„Vom lansa o nouă schemă de ajutor de stat pentru repornirea motoarelor industriei din România. Sprijinul de la stat va viza acoperirea costurilor suplimentare generate de creșterile prețurilor la energie și gaz și transformarea în producție industrială verde prin electrificare și/sau utilizarea hidrogenului produs din surse regenerabile de energie și a hidrogenului electrolitic. Este o măsură necesară solicitată de marii consumatori afectați de crizele suprapuse din ultimii ani, crize care au dezechilibrat enorm piața industrială. Tocmai de aceea, în perioada imediat următoare, vom continua organizarea de întâlniri şi dezbateri cu reprezentanții sectoarelor industriale energointensive pentru ca măsurile pe care le vom întreprinde să fie în concordanță cu nevoile reale ale acestor mari companii. Am mizat întotdeauna pe transparență şi colaborare cu toți stakeholderii din piață pentru ca măsurile pe care le vom lua să fie eficiente şi sustenabile”, a declarat Florin Spătaru, ministrul Economiei.

Noua schemă de ajutor de stat urmărește sprijinirea industriei energointensive, în contextul în care situația geopolitică actuală a condus la scăderea cererii, implicit întreruperea contractelor și a proiectelor existente, perturbarea lanțurilor de aprovizionare. După doi ani grei de pandemie, industria a mai suportat un șoc negativ o dată cu creșterea fără precedent a prețurilor la energie electrică și gaze înregistrate din cauza agresiunii Rusiei contra Ucrainei.

În acest context, UE oferă statelor membre posibilitatea de a acorda ajutoare suplimentare pentru investițiile directe în anumite sectoare strategice afectate.

Tipurile de ajutoare pentru industria energo-intensivă sunt:

* Ajutoare pentru costuri suplimentare generate de creșterile substanțiale ale prețurilor la gazele naturale și energia electrică.

Ajutoarele se pot acorda sub formă de granturi directe, avantaje fiscale și de plată ori sub alte forme, cum ar fi, de exemplu, avansuri rambursabile, garanții, împrumuturi și titluri de capital, cu condiția ca valoarea nominală totală a acestor măsuri să nu depășească plafoanele aplicabile în ceea ce privește intensitatea și plafoanele ajutoarelor.

* Ajutoare pentru decarbonizarea proceselor de producție industrială prin electrificare și/sau utilizarea hidrogenului produs din surse regenerabile de energie și a hidrogenului electrolitic care îndeplinesc anumite condiții, precum și pentru măsuri de eficiență energetică

Sunt vizate ajutoarele pentru investiții care conduc la o reducere substanțială a emisiilor de gaze cu efect de seră generate de activitățile industriale. Ajutoarele se acordă până la 31 decembrie 2025 și sunt supuse condiției ca instalația sau echipamentele care urmează să fie finanțate prin investiție să fie finalizate și puse în funcțiune în termen de 36 de luni de la data acordării ajutoarelor.

Au fost evidențiate trei categorii de întreprinderi care se regăsesc în sectoarele industriale beneficiare ale măsurilor de sprijin:

* întreprinderi care au fost închise ca urmare a impactului creșterii prețului la energia electrică și la gazul natural, precum industria chimică, fabricarea aluminei;
* întreprinderi care încă funcționează însă au înregistrat pierderi masive și reducerea marjei EBITDA în proporții semnificative, precum industria sticlei și a cimentului;
* întreprinderi al căror proces tehnologic a permis închiderea parțială de capacități de producție de materii prime și produse intermediare.

Detaliile tehnice privind condițiile de accesare, tipurile de cheltuieli și cuantumurile ajutoarelor de stat vor fi stabilite ulterior prin schema de ajutor de stat ce va parcurge etapele de elaborare și aprobare conform cadrului legislativ în materie de ajutor de stat.

Sursa: Ministerul Economiei

\*

Solicitare de transmitere expresii de interes privind proiecte de investiții în producția de biocombustibili avansați pentru finanțare din Fondul pentru Modernizare

Ministerul Energiei solicită celor interesați transmiterea de expresii de interes pentru proiecte de investiții în producția de biocombustibili avansați din Fondul pentru Modernizare.

Expresiile de interes vor fi transmise de la data publicării anunțului pe site-ul Ministerului Energiei, în termen de 15 zile lucrătoare, la adresa de email: combustibili.alternativi@energie.gov.ro.

Transmiterea expresiei de interes nu presupune asigurarea finanțării acestui proiect din Fondul pentru Modernizare, selecția proiectelor pentru finanțare din Fondul pentru Modernizare urmând a se realiza în urma lansării de apeluri de proiecte și parcurgerii etapelor procesului de finanțare.

[***Descarcă***](https://www.fonduri-structurale.ro/descarca-document/64392) documentele

Sursa: Ministerul Energiei

\*

Bursele ANIS 2023 pentru îmbunătăţirea metricilor de predare și integrarea tehnologiilor emergente în activitatea didactică

Asociația Patronală a Industriei de Software și Servicii din România a dat startul ediției a VI-a a programului **Bursele ANIS** și caută **cadre didactice universitare** care introduc noi tehnologii și metode inovatoare în procesul de predare.

Granturi de câte **5.000 euro/proiect**vor fi oferite proiectelor câștigătoare în urma jurizării.

Domeniile tehnologice eligibile sunt:

* Artificial Intelligence/ Machine Learning;
* Big data;
* Cybersecurity;
* Internet of Things (IoT);
* Virtual Reality;
* Blockchain;
* Tech for All (cursuri de tehnologie în facultăți non-IT).

Înscrierea proiectelor pentru ediția 2023 se realizează în perioada **1 septembrie – 24 septembrie**.

Pentru mai multe detalii puteți consulta rubrica noastră de [***alte finanțări***](https://www.fonduri-structurale.ro/alte-finantari/776/program-burse-anis-2023).

Sursa: ANIS

\*

MCID: Peste 26 milioane de euro pentru implementarea de soluţii de sprijinire a automatizării proceselor de lucru robotice şi a inteligenţei artificiale pentru 18 instituţii publice din administraţia centrală

Sebastian Burduja, ministrul Cercetării, Inovării și Digitalizării, a semnat săptămâna trecută contractul de finanțare cu Autoritatea pentru Digitalizarea României (ADR) în vederea implementării robotizării în administrația centrală.

Obiectivele generale ale proiectului sunt sprijinirea transformării digitale, creșterea productivității și rezilienței și reducerea erorilor și a timpului de prelucrare a cererilor cetățenilor adresate autorităților publice, prin adoptarea de soluții de automatizare a proceselor de lucru robotice – RPA, automatizarea sarcinilor laborioase, repetitive și bazate pe norme.

18 instituții publice din administrația centrală, unde au fost implementate soluții de sprijinire a automatizării proceselor de lucru robotice și promovarea inteligenței artificiale, sunt beneficiarele acestui proiect.

„Cred, și am afirmat în numeroase ocazii, că un stat digitalizat este unul prietenos cu cetățeanul. Prin acest program finanțat prin PNRR creăm un mecanism de implementare pentru automatizarea proceselor în administrația publică, practic ne conectăm la viitor. Folosirea inteligenței artificiale și a roboților face munca funcționarilor publici mai ușoară. Din perspectiva cetățeanului, acesta va câștiga timp, prelucrarea cererilor fiind mult mai rapidă. Acest lucru este valabil și pentru agenții economici. Nu în ultimul rând, programul va duce la îmbunătățirea interacțiunii dintre cetățeni și mediul de afaceri cu autoritățile și instituțiile publice”, a declarat Sebastian Burduja.

Potrivit comunicatului oficial, proiectul urmează să fie finalizat până pe 31 decembrie 2025 și are o valoare totală de 107,430,450.00 lei fără TVA, echivalentul a 21,900,000.00 euro, fonduri alocate prin Planul Național de Redresare și Reziliență (PNRR), la care se adaugă 20.411.785,50 lei, echivalentul a 4.161.000 euro, reprezentând valoarea neeligibilă a TVA.

Sursa: MCID

\*

APIA: Încheierea Campaniei de depunere fără penalități a Cererilor de plată

Agenția de Plăți și Intervenție pentru Agricultură (APIA) a anunțat marți, 6 mai 2023, încheierea Campaniei de depunere fără penalități a Cererilor de plată.

Potrivit comunicatului oficial, în perioada **01 martie  – 31 mai 2023**, au fost depuse un număr de **755.810 cereri de plată** pentru o suprafață de peste **9,95 milioane hectare**.

La o analiză comparativă a datelor, se observă că față de anul anterior numărul cererilor a scăzut cu 34.000 cereri, în timp ce suprafața agricolă a crescut cu 22.000 ha, fermierii confirmând și în acest an că sunt conștienți de importanța comasării terenurilor pentru a crește productivitatea și competitivitatea pe piață

„Le mulțumesc tuturor colegilor mei care s-au mobilizat exemplar, ca de fiecare dată, și care au înțeles că munca în echipă, devotamentul și implicarea reprezintă pașii spre succes! Transmit aprecierile mele fermierilor români care au fost alături de noi în această campanie deloc ușoară, o campanie care a venit cu provocările aduse de schimbările din PNS 2023 – 2027.” a declarat Adrian PIintea, Director General APIA.

APIA a precizat că, în conformitate cu prevederile comunitare și naționale în vigoare, **Campania de primire a cererilor de plată continuă până la data de 09 iunie 2023 inclusiv, cu aplicarea de penalități de 1% pentru fiecare zi de întârziere.**

[***Descarcă***](https://www.fonduri-structurale.ro/descarca-document/64399) situația depunerii fără penalități a Cererilor de plată pentru Campania 2023, structurată pe fiecare județ și suprafața solicitată la plată

[Situația depunerii fără penalități a Cererilor de plată pentru Campania 2023.pdf](https://www.fonduri-structurale.ro/descarca-document/64399)

Sursa: APIA

\*

2,4 miliarde euro prin Fondul pentru Modernizare cu scopul accelerării tranziției verzi în șapte țări UE

Ieri, 8 iunie 2023,, Fondul pentru modernizare al Uniunii Europene a alocat 2,4 miliarde EUR pentru 31 de proiecte în șapte țări beneficiare pentru a contribui la modernizarea sistemelor lor energetice, la reducerea emisiilor de gaze cu efect de seră în domeniul energiei, al industriei și al transporturilor și la îmbunătățirea eficienței energetice. Aceasta este cea mai mare plată comună de până acum și va impulsiona tranziția verde a Europei. Aceste investiții ajută statele membre respective să reducă dependența de combustibilii fosili din Rusia, să își îndeplinească obiectivele în materie de climă și energie pentru 2030 și să contribuie la angajamentul pe termen lung al UE de a atinge neutralitatea climatică până în 2050.

Datorită veniturilor din sistemul european de comercializare a certificatelor de emisii, au fost realizate investiții suplimentare în România (1,1 miliarde EUR), Cehia (1 miliard EUR), Bulgaria (197 de milioane EUR), Polonia (47 de milioane EUR), Croația (88 de milioane EUR), Letonia (5 milioane EUR) și Lituania (1 milion EUR). Sumele plătite astăzi aduc totalul plăților din Fondul pentru modernizare începând din ianuarie 2021 la aproximativ 7,5 miliarde EUR, de care beneficiază 10 state membre eligibile. Proiectele sprijinite astăzi se axează pe generarea de energie electrică din surse regenerabile, modernizarea rețelelor energetice și eficiența energetică.

Printre exemplele de propuneri care au primit finanțare ieri se numără:

* modernizarea rețelei de distribuție a energiei electrice din Bulgaria pentru a accelera electrificarea transportului, implementarea stocării și decarbonizarea și descentralizarea consumului și producției de energie;
* implementarea capacității de stocare a energiei fotovoltaice și a energiei pentru furnizorii de servicii publice de alimentare cu apă din Croația;
* îmbunătățirea eficienței energetice și a economiilor de energie în clădirile noi pentru sectorul public prin intermediul programului ENERGov din Cehia;
* introducerea vehiculelor electrice și a infrastructurii de încărcare corespunzătoare în Letonia;
* renovarea clădirilor cu mai multe apartamente din Lituania;
* sprijinirea cogenerării pentru încălzirea centralizată în Polonia;
* noi capacități de producție a energiei electrice din surse regenerabile, termoficare și infrastructură de gaze pentru a înlocui energia pe bază de cărbune în România.

Următoarele termene-limită până la care statele membre beneficiare își pot prezenta propunerile de investiții în vederea obținerii unui sprijin potențial din Fondul pentru modernizare sunt 15 august 2023 pentru propunerile neprioritare și 12 septembrie 2023 pentru propunerile prioritare**.**

Totodată, ministrul Energiei, Virgil Popescu, a anunțat ieri faptul că se vor face noi investiții în infrastructura energetică din țara noastră, în urma aprobării și confirmării a Consiliului BEI a plății, în valoare de 1,1 miliarde de euro, pentru următoarele investiții:

Investiții prioritare:

* Schema MF 2023-1 RO 0-001: Sprijinirea investițiilor în noi capacități de producție de energie electrică produsă din surse regenerabile – energie solară, eoliană și hidroelectrică pentru autoconsum; 250.000.000 EURO
* Schema MF 2023-1 RO 0-002: Sprijinirea investițiilor în noi capacități de producție de energie electrică produsă din surse regenerabile – energie solară, eoliană și hidroelectrică; 250.000.000 EURO
* Schema MF 2023-1 RO 0-003: Sprijinirea investițiilor în noi capacități de producție de energie electrică produsă din surse regenerabile – energie solară, eoliană și hidroelectrică pentru autoconsumul în instituții publice; 200.000.000 EURO
* Schema MF 2023-1 RO 0-004: Sprijin pentru modernizarea/reabilitarea rețelei inteligente de termoficare – Proiecte de tip B care nu intră sub incidența ajutoarelor de stat; 190.000.000 EURO
* Schema MF 2023-1 RO 0-005: Sprijin pentru modernizarea/reabilitarea rețelei inteligente de termoficare – Proiecte de tip A care intră sub incidența ajutoarelor de stat; 60.000.000 EURO
* Schema MF 2023-1 RO 0-006: Sprijinirea investițiilor în noi capacități de producție de energie electrică din surse regenerabile (solară și eoliană) pentru consumul propriu al întreprinderilor din sectoarele agricol și alimentar; 100.000.000 EURO

Investiții neprioritare

* De asemenea, sunt recomandate pentru finanțare de către Comitetul pentru investiții următoarele proiecte care vizează investiții neprioritare (în sensul Directivei EU-ETS):
* MF 2023-1 RO 1-001 – Gazoductul Marea Neagră – Podișor; 85.544.422 EURO
* MF 2023-1 RO 1-002 – Gazoductul Ghercești-Jitaru (inclusiv alimentarea cu energie electrică, protecția catodică și fibrele optice); 8.038.348 EURO

Sursa: Comisia Europeană & Ministerul Energiei

\*

POCA: Un nou set de informări destinate proiectelor aflate în implementare în cadrul apelului destinat consolidării capacității ONG-urilor și partenerilor sociali de a se implica în dezvoltarea la nivel local

AM POCA a transmis ieri, 8 iunie 2023, în atenția beneficiarilor proiectelor POCA aflate în implementare, finanțate în cadrul apelurilor de proiecte CP14/2021 more și less, un nou set de informări în vederea clarificării perioadei minime pentru care trebuie asigurată sustenabilitatea respectivelor proiecte, precum și perioadei minime de funcționare a parteneriatelor pentru dezvoltare locală încheiate în cadrul proiectelor:

În conformitate cu prevederile contractelor de finanțare aprobate, respectiv art. 7 – Obligațiile părților, Secțiunea II – Drepturile și obligațiile AM POCA, alin. (2): AM POCA are dreptul să efectueze monitorizarea, verificarea, controlul și evaluarea Proiectului, pe toată perioada de implementare a acestuia, precum şi pentru o perioadă de 5 (cinci) ani de la data finalizării perioadei de implementare a Proiectului.

Pe de altă parte, în conformitate cu prevederile Ghidurilor Solicitantului aprobate pentru apelurile de proiecte CP14/2021 more și less, parteneriatele pentru dezvoltare locală încheiate între ONG-uri/parteneri sociali și autorități locale trebuie să fie funcționale la 6 luni după finalizarea proiectelor, așa cum rezultă inclusiv din denumirea indicatorului de rezultat 5S21.

AM POCA a precizat că beneficiarii au obligația de a transmite la AM POCA un raport de activitate la 6 luni de la data finalizării proiectului, cu mențiunea că în lipsa unor acțiuni defășurate după finalizarea proiectului și incluse în raportul de activitate nu se poate considera atins indicatorul 5S21.

De asemenea, se reamintește faptul că trebuie făcută o distincție clară între parteneriatul încheiat pentru implementarea proiectului și parteneriatul pentru dezvoltare locală, în conformitate cu prevederile din Ghidurile Solicitantului și a precizărilor suplimentare făcute de AM POCA în data de [18.02.2021](https://www.fonduri-structurale.ro/stiri/25635/noi-precizari-ale-am-poca-privind-apelul-destinat-consolidarii-capacitatii-ong-urilor-si-partenerilor-sociali-de-a-se-implica-in-dezvoltarea-la-nivel-local).

Sursa: AM POCA

🏵🏵🏵

Consultări publice

AM POCU: Ghidul destinat măsurilor de sprijin pentru categoriile de persoane vulnerabile pentru compensarea prețului la energie, în consultare publică

AM POCU 2014-2020 din cadrul Ministerului Investițiilor și Proiectelor Europene a lansat miercuri, 7 iunie 2023, în consultare publică  Ghidul Solicitantului Condiții Specifice „Măsuri de sprijin pentru categoriile de persoane vulnerabile pentru compensarea prețului la energie” apel NON-competitiv, Axa Prioritară 10 – SAFE – Măsuri de sprijin pentru categoriile de persoane vulnerabile pentru compensarea prețului la energie.

Tipuri de solicitanți: Ministerul Investițiilor și Proiectelor Europene, prin structura de specialitate

Bugetul alocat proiectului non-competitiv, ce va fi depus în cadrul axei prioritare 10, PI 9.iv/ Obiectiv specific 10.1, respectiv  alocarea dedicată regiunilor:  București – Ilfov, Nord‐Est, Sud‐Est, Sud‐Vest Oltenia, Sud-Muntenia, Nord-Vest, Vest, Centru este de 50.420.930,00 euro,  la o rată de finanțare UE de 100%.

În cadrul acțiunii prevăzute pentru realizarea OS 10.1, prezentul apel de proiecte finanțează următoarele tipuri de acțiuni / activități eligibile:

* Activitatea 1 (relevantă si obligatorie): Măsuri de sprijin pentru persoanele prevăzute la art. 3 din Ordonanța de urgență a Guvernului nr. 166/2022, cu modificările și completările ulterioare.

Această activitate are în vedere decontarea unei părți din cheltuielile efectuate de statul român pentru acordarea unui sprijin categoriilor de persoane vulnerabile pentru compensarea prețului la energie  prevăzute la art. 3 din Ordonanța de urgență a Guvernului nr. 166/2022, cu modificările și completările ulterioare.

Sprijinul acordat persoanelor vulnerabile pentru compensarea preţurilor la energie este în valoare nominală de 1.400 lei, poate fi utilizat până la data de 31 decembrie 2023 şi este acordat pe loc de consum/gospodărie vulnerabilă, în două tranşe.

Decontarea cheltuielilor prevăzute mai sus se face în limita sumelor alocate în acest scop în cadrul prezentului apel de proiecte.

[***Descarcă***](https://www.fonduri-structurale.ro/descarca-document/64410) ghidul

[POCU\_Ghid „Masuri de sprijin pentru categoriile de persoane vulnerabile pentru compensarea pretului la energie„.rar](https://www.fonduri-structurale.ro/descarca-document/64410)

Propunerile si observațiile pot fi transmise pe adresa de email [consultare.pocu@mfe.gov.ro](mailto:consultare.pocu@mfe.gov.ro) până la data de **19.06.2023**.

Sursa: MIPE

\*

Finanțare pentru instalarea noilor fermieri: AFIR a lansat ghidul în consultare publică

Agenția pentru Finanțarea Investițiilor Rurale a publicat ieri, 8 iunie 2023, în consultare publică, Ghidul solicitantului pentru intervenția DR-30 Sprijin pentru instalarea tinerilor fermieri, finanțată prin Planul Strategic pentru Politica Agricolă Comună 2023 – 2027 (PS PAC 2027).

Sprijinul, acordat în baza unui plan de afaceri, prin intermediul acestei intervenții este 100% nerambursabil, în valoare de 70.000 de euro/ proiect.

Fondurile se acordă sub formă de sumă forfetară în două tranșe (75% din cuantumul sprijinului la semnarea contractului de finanțare și 25% din cuantumul sprijinului se va acorda în funcție de implementarea corectă a Planului de afaceri, fără a depăși trei ani sau cinci ani pentru sectorul pomicol și struguri de masă, de la semnarea Contractului de finanțare).

[***Descarcă***](https://www.fonduri-structurale.ro/descarca-document/64411) ghidul

[ghid-dr-30-consultativ.pdf](https://www.fonduri-structurale.ro/descarca-document/64411)

Perioada de consultare publică este de 30 zile calendaristice de la data publicării pe site, respectiv 7 iunie 2023. Toți cei interesați pot să transmită propuneri sau observații privind documentele supuse dezbaterii pe adresa de e-mail [consultare@afir.info](mailto:consultare@afir.info).

Sursa: AFIR

\*

O nouă consultare publică privind ghidul aferent primului apel de proiecte din cadrul Programului Interreg România-Ungaria 2021-2027

Ministerul Dezvoltării, Lucrărilor Publice și Administrației, în calitate de Autoritate de Management pentru Programul Interreg VI-A România-Ungaria, a lansat miercuri, 7 iunie 2023, o scurtă consultare publică (runda a doua) privind Ghidul Solicitantului aferent primului Apel deschis de propuneri de proiecte, varianta aprobată de Comitetul de Monitorizare al Programului, în cadrul primei sale reuniuni.

Potrivit comunicatului oficial, documentul a fost elaborat cu scopul de a ghida viitorii solicitanți în pregătirea proiectelor, oferind detalii privind alocările financiare disponibile pentru fiecare obiectiv specific, elaborarea Formularului de cerere de finanțare și a anexelor, limitele bugetare și durata proiectelor, procedura de depunere, criteriile de evaluare și selecție, precum și alte informații utile.

Solicitanți eligibili:

* Autorități publice;
* Organisme de drept public;
* ONG-uri.

Suma FEDR alocată pentru prezentul apel este de 42.817.554 euro, defalcată după cum urmează:

* O.S 2.2 - Renewable energy - 5,558,763 euro;
* O.S 2.4 - Risk management - 2,318,977 euro;
* O.S 2.7 - Biodiversity - 7,366,461 euro;
* O.S 4.5 - Healthcare - 10,640,394 euro;
* O.S 4.6 - Culture and tourism - 10,842,062 euro;
* O.S 6.3 - People-to-people - 6,090,897 euro.

[***Descarcă***](https://www.fonduri-structurale.ro/descarca-document/64400) documentele

[Applicants-Guide-1st-Open-Call-VI-A-ROHU\_MC.zip](https://www.fonduri-structurale.ro/descarca-document/64400)

Propunerile pot fi transmise la adresa joint.secretariat@brecoradea.ro, până în data de 13 iunie 2023, ora 17.00 EET.

Sursa: Interreg Romania-Hungary

🏵🏵🏵

PNRR

PNRR: Nou interval de aplicare pentru Schema de Granturi din cadrul Programului Național Reducerea Abandonului Școlar - runda a II-a

Ministerul Educației a anunțat marți, 6 iunie 2023, prelungirea perioadei de depunere a proiectelor pentru runda a II-a Schemei de Granturi din cadrul Programului Național pentru Reducerea Abandonului Școlar (PNRAS).

Potrivit comunicatului oficial, noul interval de aplicare este**08.06.2023 (ora 09:00) - 10.07.2023 (ora 17:00).**

Scopul principal al Schemei de Granturi PNRAS îl reprezintă prevenirea abandonului școlar și reducerea părăsirii timpurii a școlii și, implicit, creșterea ratei de tranziție de la învățământul secundar inferior la secundar superior — liceu sau învățământ profesional și tehnic.

Sursa: Ministerul Educației

\*

PNRR: Relansarea apelului de investiții pentru atragerea resurselor umane înalt specializate din străinătate, în activități de cercetare

Ministerul Cercetării, Inovării și Digitalizării a anunțat marți relansarea, în luna iunie, a apelului de investiții I8, Componenta C9 din Planul Național de Redresare și Reziliență (PNRR) – Dezvoltarea unui program pentru atragerea resurselor umane înalt specializate din străinătate în activități de cercetare, dezvoltare și inovare, în vederea asigurării utilizării întregii sume alocate, rămasă neutilizată în apelul de investiții anterior.

Obiectivul general al investiției este sprijinirea sistemului național de cercetare-dezvoltare prin atragerea de resursă umană înalt specializată din străinătate, în jurul căreia se vor crea și dezvolta grupuri de cercetare de excelență în domenii științifice de vârf, contribuind la îndeplinirea obiectivelor prevăzute în Strategia Națională de Cercetare, Inovare și Specializare Inteligentă.

Instrumentul de finanțare se adresează cercetătorilor din străinătate, inclusiv români din diaspora, pentru care începerea sau revenirea la o carieră de cercetare în România reprezintă o alternativă viabilă. Se așteaptă ca, prin experiența dobândită anterior, acești cercetători să deschidă direcții de cercetare noi sau să aducă un plus de performanță celor existente, să formeze grupuri de cercetare solide, să atragă la rândul lor alți cercetători din străinătate, nu în ultimul rând, să atragă cercetători în formare și noi fonduri de cercetare.

Finanțarea maximă acordată pentru un proiect cu o durată de 30 de luni este de maximum 6.000.000 RON.

[***Descarcă***](https://www.fonduri-structurale.ro/descarca-document/64401) documentul

[I8\_C9\_Ghidanexe\_relansare.pdf](https://www.fonduri-structurale.ro/descarca-document/64401)

Sursa: MCID

🏵🏵🏵

Apeluri – Finanțări

Undă verde pentru implementarea proiectelor de infrastructură publică de sănătate finanțate prin Programul Sănătate 2021-2027 și împrumuturi contractate cu Instituțiile Financiare Internaționale

Guvernul a adoptat, în ședința de ieri, 8 iunie 2023, o ordonanță de urgență care reglementează măsurile necesare implementării proiectelor de infrastructură publică de sănătate cu finanțare din fonduri externe nerambursabile în cadrul Programului Sănătate 2021-2027 și din împrumuturi contractate cu Instituțiile Financiare Internaționale.

„Ordonanța de astăzi (nr ieri) stabilește măsurile necesare implementării proiectelor de infrastructură spitalicească ce vor fi finanțate din fonduri europene. Vorbim despre unele dintre cele mai așteptate investiții, care vor asigura acces la servicii medicale de calitate pentru milioane de români. Mai mult, avem parte de o premieră care ne deschide perspectivele pentru viitoarele investiții strategice în infrastructură, odată ce am făcut posibilă combinarea finanțării din fonduri externe nerambursabile cu împrumutul BEI. Cele două priorități din Programul Sănătate la care face referire ordonanța adoptată de astăzi înseamnă cel puțin 7 spitale mari (județene, monospecialitate sau centre de transplant) nou construite și dotate și alte 20 spitale publice municipale și orășenești construite sau reabilitate și dotate. Până la finalul anului, contractele de finanțare pentru toate aceste spitale vor fi încheiate, astfel încât să avem suficient timp pentru derularea procedurilor specifice unor investiții de o asemenea importanță și anvergură”, a declarat ministrul Marcel Boloș.

Finanțarea de până la 500 milioane euro pentru un spital nou

Actul normativ stabilește cadrul general privind metodologia și criteriile de selecție pentru proiectele de investiții publice din domeniul sănătății, care sunt aprobate de către Comitetul de Monitorizare a Programului Sănătate, la propunerea Autorității de Management pentru Programul Sănătate pe baza criteriilor-cadru stabilite în ordonanță.

Valoarea eligibilă finanțată din Programul Sănătate pentru investiții în infrastructuri spitalicești noi – spitale județene/ județene de urgență; spitale monospecialitate –  unități sanitare cu paturi este de minim 5 milioane euro și maxim 500 milioane euro și includ:

* lucrări de extindere/modernizare/reabilitare pentru clădiri, inclusiv lucrări de conectare/extindere /modernizare/reabilitare la clădiri existente și dotare cu echipamente medicale specifice, inclusiv măsuri de tranziție verde și digitalizare.
* lucrări de construcții noi, inclusiv dotarea cu echipamente medicale specifice inclusiv măsuri de tranziție verde și digitalizare.

Pentru investițiile de mică amploare în infrastructura publică a spitalelor orășenești și municipale – unități sanitare cu paturi, valoarea eligibilă este stabilită pe categorii de investiții specifice:

* lucrări de modernizare/reabilitare și dotare, extindere la construcțiile existente, inclusiv lucrări de conectare la clădiri existente, lucrări de construcții noi și dotare, minim 5 milioane euro și maxim 75 milioane euro pentru unitățile sanitare cu paturi municipale;
* lucrări de modernizare/reabilitare și dotare, extindere la construcțiile existente, inclusiv lucrări de conectare la clădiri existente, lucrări de construcții noi și dotare, minim 5 milioane euro și maxim 45 milioane euro pentru unitățile sanitare cu paturi orășenești.

Un aspect important care va asigura continuitatea implementării proiectelor este că alocarea totală a proiectelor poate fi actualizată ca urmare a creșterii prețurilor la materiale și/sau la utilitățile publice, dacă prin lege se prevede astfel, sau majorată în limita unui procent de maxim 20%.

În plus, beneficiarii proiectelor cu finanțare din fonduri externe nerambursabilă precum și de împrumuturi contractate cu Instituțiile Financiare Internaționale vor fi obligați să asigure eventualele lucrări de mentenanță și reparații curente după finalizarea implementării acestora pentru o perioadă de cel puțin 5 ani.

„Am stabilit criterii transparente de selecție a proiectelor care vor fi finanțate  aceste fonduri, valoarea eligibilă pentru fiecare categorie de proiect, solicitanții eligibili, regulile pentru contractarea asistenței financiare rambursabile și contribuția proprie a beneficiarilor. Odată cu reglementările adoptate astăzi, putem spune că intrăm în linie dreaptă către realizarea acestor investiții de aproape de 2 miliarde de euro în spitalele românești”, a completat domnul ministru Boloș.

Solicitanții eligibili în cadrul apelurilor de selecție de proiecte pentru investiții în infrastructura spitalicească sunt unitățile administrativ-teritoriale, spitalele județene/județene de urgență, inclusiv clinice județene de urgență/ clinice de urgență, spitalele monospecialitate, spitalele publice orășenești și municipale, inclusiv spitale municipale de urgență și parteneriatele între autoritățile/instituțiile publice locale și/ sau centrale și unitățile sanitare.

Listele proiectelor selectate la finanțare prin Programul Sănătate de către Ministerul Investițiilor și Proiectelor Europene se aprobă prin Hotărâre a Guvernului României după finalizarea procesului de contractare.

În acest moment Ghidul solicitantului pentru apelul de proiecte „Investiții în infrastructura publică a spitalelor orășenești și municipale” și Ghidul solicitantului pentru apelul de proiecte „Investiții în infrastructuri spitalicești noi: spitale județene, spitale județene de urgență, spitale monospecialitate” sunt puse în consultare, apelurile urmând a fi deschise în cursul celui de-al treilea trimestru al anului 2023. Sunt apeluri în valoare de 2 miliarde euro în vederea finanțării infrastructurii de sănătate.

Calendarul estimativ al apelurilor de proiecte pentru Programul Sănătate poate fi consultat [aici](https://mfe.gov.ro/calendarul-estimativ-al-apelurilor-de-proiecte-actualizat-la-31-mai-2023/).

Peste 8 miliarde de euro pentru sănătate

Programul Sănătate, aprobat la sfârșitul lunii noiembrie de Comisia Europeană, este un program multifond ce dispune de o alocare totală de valoare de 5,8 miliarde de euro ce cuprinde finanțare Fondul European de Dezvoltare Regională şi Fondul Social European, precum și o componentă de împrumut de 2 miliarde de euro, realizat prin intermediul Băncii Europene de Investiţii.

Separat de Politica de Coeziune, prin Componenta 12 dedicată sănătății, prin Planului Național de Redresare și Reziliență vor fi alocate 2,45 miliarde de euro pentru:

* Dezvoltarea capacității pentru gestionarea fondurilor publice în sănătate (70 mil. euro)
* Dezvoltarea capacității pentru realizarea investițiilor în sănătate (30 mil. euro)
* Creșterea capacității pentru managementul serviciilor și resurselor umane din sănătate (80 mil. euro)
* Investiții în infrastructura prespitalicească (314 mil. euro);
* Infrastructură în infrastructura spitalicească (1,9 mld euro).

Sursa: MIPE

🏵🏵🏵

Din Actualitatea Europeană

Migrația legală: Consiliul își stabilește poziția de negociere în vederea revizuirii Directivei privind permisul unic

Consiliul a convenit asupra poziției sale cu privire la o actualizare a unui act legislativ al UE referitor la migrația legală către piața forței de muncă a UE. Normele actualizate raționalizează procedura de solicitare și îi sporesc eficiența. Acest lucru ar trebui să stimuleze recrutarea internațională de talente. Asigurarea mai multor drepturi pentru lucrătorii din țările terțe și a egalității de tratament a acestora în raport cu lucrătorii din UE ar trebui să reducă exploatarea forței de muncă.



Atunci când deficitul de forță de muncă încetinește întreprinderile noastre și le împiedică să se dezvolte și să inoveze, acestea ar trebui să poată angaja mai ușor profesioniști străini. Este esențial ca procesul de depunere a cererilor să fie previzibil și să se desfășoare cu fluiditate, iar acest lucru este garantat de legislația privind permisului unic asupra căreia am convenit astăzi.

Maria Malmer Stenergard, ministra suedeză a migrației

Directiva privind permisul unic privește admisia resortisanților țărilor terțe în vederea șederii și ocupării unui loc de muncă în UE. Directiva stabilește procesul de depunere a solicitărilor pentru ca țările UE să elibereze acest permis unic și stabilește drepturi comune pentru acești lucrători. Statele membre continuă să aibă ultimul cuvânt cu privire la care sunt lucrătorii din țările terțe pe care vor să îi admită pe piața lor a forței de muncă și cu privire la numărul acestora.

Procedura de solicitare

Potrivit poziției Consiliului, un lucrător străin poate depune o solicitare de pe teritoriul unei țări terțe sau din interiorul UE. Atunci când un stat membru decide să elibereze permisul unic, această decizie va servi atât ca permis de ședere, cât și ca permis de muncă.

Durata

Decizia de a elibera un permis unic ar trebui luată în termen de patru luni de la primirea solicitării complete. Această perioadă acoperă, de asemenea – potrivit poziției Consiliului – timpul necesar pentru verificarea situației de pe piața forței de muncă înainte de adoptarea unei decizii privind permisul unic.

Schimbarea angajatorului

Cu scopul de a îmbunătăți într-o mai mare măsură protecția lucrătorilor din țările terțe, Consiliul prevede posibilitatea ca titularul unui permis unic să își schimbe angajatorul, cu condiția efectuării unei notificări sau transmiterii unei cereri către autoritățile competente. În cazul pierderii locului de muncă, lucrătorilor din țările terțe li se permite să rămână pe teritoriul statului membru dacă perioada totală de șomaj nu depășește două luni în cursul perioadei de valabilitate a permisului unic.

Context și etapele următoare

Actuala directivă privind permisul unic datează din 2011. La 27 aprilie 2022, Comisia a propus o actualizare a directivei din 2011.

Propunerea face parte din pachetul „Competențe și talente”, care abordează deficiențele UE în ceea ce privește migrația legală și are ca obiectiv atragerea competențelor și a talentelor de care are nevoie UE.

Datele Eurostat din 2019 arată că statele membre au raportat 2 984 261 de decizii privind permisul unic, dintre care 1 212 952 au privit eliberarea unor prime permise. Celelalte decizii au avut ca obiect reînnoirea sau schimbarea permiselor.

Pe baza acestei poziții comune, Consiliul va putea iniția negocieri cu Parlamentul European pentru a conveni asupra unui text final.

* [Propunere de directivă privind o procedură unică de solicitare a unui permis unic pentru resortisanții țărilor terțe în vederea șederii și ocupării unui loc de muncă pe teritoriul statelor membre ale UE, 17 mai 2023](https://data.consilium.europa.eu/doc/document/ST-9474-2023-INIT/ro/pdf)

[Vizitați pagina reuniunii](https://www.consilium.europa.eu/ro/meetings/jha/2023/06/08-09/)

\*

**Pactul verde european: Consiliul convine ca instalațiile industriale să furnizeze date mai bune cu privire la emisiile lor în mediu**


Astăzi, Consiliul a convenit asupra mandatului său de negociere cu privire la o propunere de regulament privind raportarea datelor de mediu provenite de la instalațiile industriale și de instituire a unui Portal al emisiilor industriale.

Propunerea vizează modernizarea Registrului European al Poluanților Emiși și Transferați (EPRTR), pentru a crea un portal mai cuprinzător și mai integrat privind emisiile industriale.

Principalul obiectiv al revizuirii este de a realiza progrese în direcția obiectivului ambițios de reducere la zero a poluării stabilit de Pactul verde, oferind publicului acces la un set de date mai integrat și mai coerent privind principalele emisii în mediu generate de instalațiile industriale.

Mandatul de negociere va servi drept bază pentru negocierea de către Consiliu a formei finale a actului legislativ cu Parlamentul European.

**Infografic - Directiva privind emisiile industriale: cifre-cheie**

[[](https://www.consilium.europa.eu/ro/infographics/industrial-emissions-directive-key-figures/)Vizualizați întregul infografic](https://www.consilium.europa.eu/ro/infographics/industrial-emissions-directive-key-figures/)

Un nou Portal îmbunătățit al emisiilor industriale

Noul regulament urmărește să asigure o mai bună aliniere la Directiva privind emisiile industriale și la alte acte legislative conexe din domeniul mediului, în ceea ce privește activitățile și poluanții vizați, precum și în ceea ce privește nivelul de raportare.

Acesta ar urma să includă, de asemenea, date privind utilizarea apei, a energiei și a materiilor prime de către instalațiile în cauză, pentru a se putea monitoriza progresele înregistrate în direcția unei economii circulare, eficiente din punctul de vedere al utilizării resurselor.

Propunerea urmărește, de asemenea, să abordeze deficiențele actuale în ceea ce privește punerea în aplicare a Regulamentului EPRTR, în special în ceea ce privește raportarea, metodologia și utilizarea datelor.

Principalele modificări aduse de Consiliu

Consiliul este de acord cu principalele obiective ale propunerii, aducându-i în același timp unele modificări detaliate.

În mandatul său de negociere, Consiliul limitează sarcina administrativă și optimizează valoarea adăugată a raportării. El stabilește obiectivul regulamentului de a asigura o mai mare transparență și clarifică unele definiții.

De asemenea, Consiliul limitează împuternicirea Comisiei de a adopta acte delegate pentru a modifica sfera de cuprindere a activităților și poluanților care fac obiectul regulamentului, precum și pragurile aplicabile din anexa I (în ceea ce privește activitățile care trebuie raportate când depășesc pragurile stabilite) și II (privind poluanții care trebuie raportați când depășesc pragurile stabilite).

În locul limitării la actele delegate, Consiliul optează pentru o abordare mixtă constând în acte delegate în unele cazuri și în luarea deciziilor de către Consiliu și Parlament în altele.

Statele membre aliniază dispozițiile privind sancțiunile la poziția lor referitoare la Directiva privind emisiile industriale, și anume introducându-se flexibilitatea necesară pentru ca statele membre să adapteze dispozițiile la diferitele lor sisteme juridice naționale, ținând cont de faptul că regulamentul reglementează doar aspectele legate de raportare.

Consiliul prelungește cu doi ani intrarea în vigoare a regulamentului, astfel încât statele membre să dispună de suficient timp pentru a se adapta la noile norme.

Textul mandatului va fi făcut public în curând.

Etapele următoare

Consiliul și Parlamentul vor începe negocierile pentru a conveni asupra formei finale a actului legislativ. Rezultatul negocierilor va trebui apoi să fie adoptat în mod oficial de ambele instituții.

Context

La 5 aprilie 2022, Comisia a adoptat o propunere de regulament al Parlamentului European și al Consiliului privind raportarea datelor despre mediu provenite de la instalații industriale și înființarea Portalului emisiilor industriale.

Propunerea modifică și îmbunătățește actualul Registru European al Poluanților Emiși și Transferați (EPRTR).

EPRTR oferă acces public la principalele date de mediu provenind de la instalațiile industriale din statele membre ale UE, Islanda, Liechtenstein, Norvegia, Elveția, Serbia și Regatul Unit.

Acesta este actualizat anual cu datele raportate de aproximativ 35 000 de instalații industriale care acoperă 65 de activități economice. Aceste date includ 91 de poluanți principali, cum ar fi metalele grele, pesticidele, gazele cu efect de seră și dioxinele.

EPRTR este strâns legat de Directiva privind emisiile industriale, cerințele de raportare pentru poluanții emiși și transferați fiind aliniate la condițiile de autorizare stabilite în directivă.

La 16 martie 2023, Consiliul și-a adoptat mandatul de negociere (abordarea generală) privind o propunere de revizuire a Directivei privind emisiile industriale.

* [Propunerea Comisiei cu privire la un regulament privind raportarea datelor despre mediu provenite de la instalații industriale și înființarea Portalului emisiilor industriale](https://data.consilium.europa.eu/doc/document/ST-8121-2022-INIT/ro/pdf)
* [Consiliul ajunge la un acord cu privire la modificările aduse Directivei privind emisiile industriale (comunicat de presă, 16 martie 2023)](https://www.consilium.europa.eu/ro/press/press-releases/2023/03/16/council-reaches-agreement-on-amendments-to-industrial-emissions-directive/)
* [Emisiile industriale (informații generale)](https://www.consilium.europa.eu/ro/policies/industrial-emissions/)

\*

Instrumentul pentru situații de urgență pe piața unică: Consiliul își adoptă poziția de negociere

Astăzi, Consiliul și-a adoptat poziția de negociere cu privire la Instrumentul pentru situații de urgență pe piața unică (SMEI) propus. SMEI este menit să anticipeze crizele, să pregătească pentru crize și să ofere un răspuns la impactul crizelor. Instrumentul se bazează pe lecțiile învățate din situațiile de urgență recente prin monitorizarea continuă a potențialelor crize viitoare, prin trecerea la un regim de vigilență sau de urgență ori de câte ori o amenințare devine clară și prin instituirea unei arhitecturi de guvernanță care să le permită statelor membre să coordoneze procesul decizional.



Pandemia de COVID-19 și războiul Rusiei împotriva Ucrainei ne-au învățat importanța critică a pieței interne atunci când Europa este amenințată. Instrumentul pentru situații de urgență pe piața unică ne va oferi uneltele necesare pentru a prevedea și a preveni viitoare crize, precum și pentru a face față acestora.

Johan Forssell, ministrul suedez al cooperării internaționale pentru dezvoltare și al comerțului exterior

Pregătirea pentru următoarea situație de urgență

Pandemia de COVID-19 a arătat că piața unică este un instrument esențial pentru a face față unei crize și pentru redresarea în urma acesteia. Pandemia a scos la iveală însă și unele deficiențe structurale care au împiedicat o mai bună coordonare a acțiunilor. De fapt, măsurile unilaterale luate de statele membre au dus la fragmentare și la înrăutățirea situațiilor, în special pentru IMM-uri. Instrumentul pentru situații de urgență pe piața unică (SMEI), propus de Comisie la 19 septembrie, urmărește să remedieze aceste deficiențe prin crearea unui cadru bine echilibrat de gestionare a crizelor, care să poată identifica diferite amenințări la adresa pieței unice. În practică, textul Comisiei propune:

* crearea unei arhitecturi de guvernanță a crizelor pentru piața unică (cu un mecanism de monitorizare pentru identificarea amenințărilor), cu un „grup consultativ” (Comisia și statele membre) pentru a evalua o anumită situație și a recomanda măsuri de răspuns
* noi acțiuni pentru a aborda amenințările la adresa pieței unice, cu două niveluri de răspuns (regimul de vigilență și regimul de urgență)
* permiterea unor măsuri de ultimă instanță într-o situație de urgență, care ar include cereri de informații specifice adresate operatorilor economici, comenzi prioritare pentru produsele relevante în situații de criză, o procedură accelerată pentru introducerea pe piață a anumitor produse și derogarea de la normele specifice produselor

Mandatul Consiliului

Deși salută obiectivele generale ale regulamentului, Consiliul propune o serie de modificări pentru a îmbunătăți claritatea, fezabilitatea și securitatea juridică a propunerii. În special, poziția Consiliului:

* clarifică obiectivul principal, și anume prevenirea măsurilor divergente care ar putea denatura funcționarea pieței unice în caz de criză, precum și relațiile cu alte instrumente relevante în situații de criză
* transformă „grupul consultativ” într-un „Comitet pentru situații de urgență pe piața unică”, cu un rol consolidat pe durata regimului de vigilență și a regimului de urgență
* elimină competența Comisiei de a obliga statele membre să constituie rezerve strategice și de a solicita întreprinderilor să acorde prioritate producției de bunuri relevante în situații de criză
* încurajează schimbul de informații între statele membre pentru a anticipa mai bine viitoare crize, tratând în același timp aceste informații în mod confidențial
* consolidează rolul Consiliului în activarea, prelungirea și dezactivarea regimului de vigilență prin adoptarea unui act de punere în aplicare al Consiliului
* consolidează rolul Consiliului în activarea regimului de urgență și adoptarea listei de bunuri și servicii relevante în situații de criză afectate pe durata acestui regim prin adoptarea unui act de punere în aplicare al Consiliului
* stipulează ce măsuri naționale de restricționare a liberei circulații a mărfurilor, serviciilor și persoanelor nu trebuie luate în timpul regimului de urgență
* elimină obligațiile impuse statelor membre de a notifica Comisiei măsurile naționale de restricționare, precum și competențele coercitive ale Comisiei, pentru a nu interfera cu sistemele de notificare existente
* limitează bunurile și serviciile relevante în situații de criză la cele enumerate în actul de punere în aplicare al Consiliului prin care se activează regimul de urgență al pieței unice
* clarifică procedura pentru achizițiile publice de bunuri și servicii relevante în situații de criză pe care Comisia o poate desfășura în numele statelor membre pentru a se conforma Regulamentului financiar
* stabilește un calendar pentru intrarea în vigoare a diferitelor dispoziții ale regulamentului

Etapele următoare

Mandatul de negociere convenit astăzi formalizează poziția de negociere a Consiliului. Aceasta oferă președinției Consiliului un mandat pentru negocierile cu Parlamentul European, care vor începe imediat după ce Parlamentul își va fi adoptat poziția.

* [Mandatul de negociere](https://data.consilium.europa.eu/doc/document/ST-9683-2023-REV-1/en/pdf)
* [Propunerea Comisiei](https://data.consilium.europa.eu/doc/document/ST-12573-2022-INIT/ro/pdf)

\*

Consiliul și Parlamentul ajung la un acord politic provizoriu privind contractele de servicii financiare încheiate la distanță

Consiliul și Parlamentul au ajuns astăzi la un acord politic provizoriu referitor la directiva privind contractele de servicii financiare încheiate la distanță. Textul convenit simplifică legislația existentă, sporește protecția consumatorilor și creează condiții de concurență echitabile pentru serviciile financiare încheiate online, prin telefon sau prin alte forme de comercializare la distanță.

Odată cu intrarea în vigoare a directivei, consumatorii de pe piața unică vor beneficia de un nivel mai ridicat de protecție atunci când accesează noi produse și servicii financiare de pe telefoanele și calculatoarele lor.

Gunnar Strömmer, ministrul suedez al justiției

Piața digitală, protecția digitală

Odată cu dezvoltarea tehnologiilor informatice, un număr tot mai mare de servicii financiare, cum ar fi creditele, asigurările, investițiile sau planurile de pensii, sunt promovate online, iar contractele pentru aceste servicii sunt încheiate la distanță.

Acest lucru poate facilita accesul la produse financiare clasice sau inovatoare, dar consumatorii sunt adesea mai vulnerabili la practici precum utilizarea unor interfețe concepute pentru a-i păcăli pe utilizatori și a le deturna atenția către produse sau servicii pe care nu le-au solicitat (elemente de design manipulator – *dark patterns*) sau utilizarea unor contracte neclare, lungi sau înșelătoare care, odată semnate, nu pot fi anulate cu ușurință.

Apariția unui număr tot mai mare de servicii financiare la distanță, în special în timpul pandemiei de COVID-19, a impus actualizarea legislației UE existente în acest domeniu, și anume Directiva din 2002 privind comercializarea la distanță a serviciilor financiare de consum.

Propunerea Comisiei, prezentată la 11 mai 2022, abrogă directiva din 2002 și introduce dispoziții noi pentru contractele de servicii financiare încheiate la distanță sub forma unui capitol suplimentar al Directivei privind drepturile consumatorilor, care îi protejează pe consumatori în contextul diferitelor practici comerciale. Aceasta simplifică cadrul legislativ, iar **anumite articole din Directiva privind drepturile consumatorilor se vor aplica și în cazul serviciilor financiare vândute la distanță**.

Principalele elemente ale acordului

Acordul politic clarifică **domeniul de aplicare al directivei și funcționarea sa ca „plasă de siguranță”**, în special pentru serviciile financiare care sunt excluse din alte acte legislative sectoriale sau care sunt acoperite doar parțial de acestea.

Acordul îmbunătățește normele privind furnizarea de informații, **vizează modernizarea obligațiilor în materie de informare precontractuală** și menține posibilitatea ca statele membre să impună norme naționale mai stricte în această privință, evitându-se astfel orice risc de diminuare a nivelului de protecție a consumatorilor.

În cazul în care comerciantul utilizează instrumente online, cum ar fi consilierea automatizată sau roboții de chat, **consumatorul va avea dreptul de a solicita o intervenție umană** pentru a înțelege mai bine efectele contractului asupra situației sale financiare.

Acordul facilitează exercitarea dreptului de retragere din contractele încheiate la distanță prin includerea în interfața prestatorului de servicii a unei „**funcții de retragere**” care este ușor de găsit. Obiectivul acestei funcții de retragere este de a sensibiliza consumatorii cu privire la dreptul lor de retragere și de a asigura faptul că retragerea dintr-un contract nu este mai împovărătoare decât încheierea acestuia. Întrucât acest lucru este important pentru toate tipurile de vânzări la distanță, funcția de retragere se aplică tuturor contractelor încheiate la distanță, nu doar contractelor de servicii financiare.

Noul text introduce o protecție suplimentară pentru consumatori împotriva elementelor de design manipulator (*dark patterns*). De îndată ce textul convenit va intra în vigoare, statele membre vor trebui să ia măsuri **pentru a limita utilizarea tehnicilor de marketing bazate pe elemente de design manipulator (*dark patterns*) cu scopul de a influența alegerile consumatorilor.**

Acordul politic prevede, de asemenea, aplicarea, în cazul contractelor de servicii financiare încheiate la distanță, a unor dispoziții suplimentare din Directiva privind drepturile consumatorilor. Printre acestea se numără dispoziții privind vânzarea nesolicitată (trimiterea de bunuri sau servicii nesolicitate către potențiali clienți pentru a efectua o vânzare).

Etapele următoare

Acordul provizoriu la care s-a ajuns astăzi cu Parlamentul European trebuie să fie acum aprobat și adoptat în mod formal de ambele instituții.

Context

Revizuirea Directivei din 2002 privind comercializarea la distanță a serviciilor financiare de consum face parte din Noua agendă privind consumatorii a Comisiei, care a fost sprijinită de Consiliu în concluziile sale conexe din 21 februarie 2021.

* [Propunere privind contractele de servicii financiare încheiate la distanță – Abordare generală](https://data.consilium.europa.eu/doc/document/ST-9053-2022-INIT/ro/pdf)
* [Propunerea Comisiei](https://www.consilium.europa.eu/en/documents-publications/public-register/public-register-search/results/?WordsInSubject=&WordsInText=&DocumentNumber=6363%2F23&InterinstitutionalFiles=&DocumentDateFrom=&DocumentDateTo=&MeetingDateFrom=&MeetingDateTo=&DocumentLanguage=EN&OrderBy=DOCUMENT_DATE+DESC&ctl00%24ctl00%24cpMain%24cpMain%24btnSubmit=)
* [Concluziile Consiliului privind Noua agendă privind consumatorii](https://data.consilium.europa.eu/doc/document/ST-6364-2021-INIT/ro/pdf)

\*

Banii proveniți din săvârșirea de infracțiuni: Consiliul și Parlamentul European ajung la un acord privind accesul la informații financiare

Președinția și Parlamentul European au ajuns astăzi la un acord provizoriu cu privire la o propunere de act legislativ al UE menit să accelereze și să faciliteze accesul autorităților naționale la informații financiare. Accesul la informații financiare este un instrument important în investigațiile financiare și în eforturile de urmărire și confiscare a produselor provenite din săvârșirea de infracțiuni.



Accesul la informații financiare este un instrument esențial de urmărire și confiscare a produselor provenite din săvârșirea de infracțiuni. Grație acordului la care au ajuns Consiliul și Parlamentul European, autoritățile noastre polițienești vor avea un acces mai bun la fluxurile financiare ilegale.

Gunnar Strömmer, ministrul suedez al justiției

Pentru a se conforma dispozițiilor unei directive împotriva spălării banilor care urmează să fie adoptată în curând, țările UE vor trebui să pună la dispoziție informații din registrele centralizate de conturi bancare prin intermediul unui punct unic de acces. Registrele centralizate de conturi bancare conțin date referitoare la titularii conturilor bancare și la localizarea acestora din urmă. Datorită acordului la care s-a ajuns astăzi, nu numai unitățile naționale de informații financiare (FIU), ci și autoritățile naționale care se ocupă de infracțiuni vor avea acces la aceste registre prin intermediul acestui punct unic de acces. Acest lucru le va fi de mare ajutor autorităților de aplicare a legii și autorităților judiciare în combaterea infracțiunilor, deoarece în prezent trebuie să colecteze aceste informații prin intermediul canalelor obișnuite de cooperare transfrontalieră.

Parlamentul European a fost de acord cu propunerea Consiliului de a se impune instituțiilor financiare să pună la dispoziție evidențele tranzacțiilor (cu alte cuvinte, extrase de cont) într-un format armonizat atunci când le pun la dispoziție în cadrul unei anchete. Un format armonizat va ajuta în mare măsură și va accelera activitatea agențiilor de aplicare a legii.

Context și etapele următoare

În propunerea de revizuire a directivei UE privind combaterea spălării banilor se prevede ca autoritățile de aplicare a legii să poată accesa și efectua căutări în registrele de conturi bancare prin intermediul unui punct unic de acces. Întrucât noua directivă privind combaterea spălării banilor va oferi acces la punctul unic de acces numai unităților de informații financiare (FIU), organismul național care colectează informații privind activități financiare suspecte sau neobișnuite, a fost necesară și această directivă pentru a asigura același acces pentru autoritățile de aplicare a legii.

Acordul va trebui să fie aprobat de reprezentanții statelor membre înainte de adoptarea sa atât de către Consiliu, cât și de către Parlamentul European. Această adoptare va merge mână în mână cu adoptarea altor instrumente legislative conexe în domeniul combaterii spălării banilor, care sunt, de asemenea, în curs de negociere.

În baza aplicării Protocolului (nr. 22) la tratate, Danemarca nu participă la adoptarea măsurii propuse.

***Sursa: https://www.consilium.europa.eu/ro/press/***

\*

Legea UE privind IA: prima reglementare a inteligenței artificiale

**Folosirea inteligenței artificiale în UE va fi reglementată de actul legislativ privind IA, prima lege cuprinzătoare pentru IA din lume. Aflați cum vă va proteja.**

[[](https://www.europarl.europa.eu/resources/library/images/20230607PHT95601/20230607PHT95601_original.jpg)](https://www.europarl.europa.eu/resources/library/images/20230607PHT95601/20230607PHT95601_original.jpg" \o "Deschidere într-o nouă fereastră" \t "_blank)

Această ilustrare a inteligenței artificiale a fost, de fapt, generată de IA

În cadrul [strategiei sale digitale](https://www.europarl.europa.eu/news/ro/headlines/society/20210414STO02010/transformarea-digitala-importanta-avantaje-si-politici-ue), UE dorește să reglementeze inteligența artificială pentru a asigura condiții optime de dezvoltare și folosire a acestei tehnologii inovatoare. [IA poate aduce numeroase beneficii](https://www.europarl.europa.eu/news/ro/headlines/society/20200918STO87404/inteligenta-artificiala-oportunitati-si-pericole), cum ar fi servicii medicale mai bune, transport mai sigur și mai curat, producție mai eficientă precum și energie mai ieftină și mai sustenabilă.

În aprilie 2021, Comisia Europeană a propus primul cadru normativ al UE pentru IA. Acesta prevede ca sistemele IA ce pot fi folosite în diferite aplicații să fie analizate și clasificate conform cu nivelul de risc pentru utilizatori. Diferitele niveluri de risc impun mai multă sau mai puțină reglementare. O dată intrate în vigoare, acestea vor fi primele norme din lume în privința IA.

***Aflați mai multe despre***[***ce este și cum se folosește inteligența artificială***](https://www.europarl.europa.eu/news/ro/headlines/society/20200827STO85804/ce-este-inteligenta-artificiala-si-cum-este-utilizata)***.***

**Ce dorește Parlamentul prin legislația privind IA**

Prioritatea Parlamentului este să se asigure că sistemele IA folosite în UE sunt sigure, transparente, trasabile, nediscriminatorii și ecologice. Sistemele IA trebuie supravegheate de oameni, nu prin procese automatizate, pentru a evita rezultatele dăunătoare.

Parlamentul dorește, de asemenea, să stabilească o definiție uniformă și neutră din punct de vedere tehnologic pentru IA, care să poată fi aplicată sistemelor IA viitoare.

***Aflați mai multe despre***[***activitatea Parlamentului cu privire la IA***](https://www.europarl.europa.eu/news/ro/headlines/society/20201015STO89417/norme-privind-ia-ce-doreste-parlamentul-european)***și***[***viziunea sa pentru viitorul IA.***](https://www.europarl.europa.eu/news/ro/headlines/society/20220422STO27705/viitorul-inteligentei-artificiale-planul-parlamentului-pentru-ue)

Actul IA: reguli diferite pentru diferite niveluri de risc

Noile reguli stabilesc obligații pentru furnizori și utilizatori în funcție de nivelul de risc din partea inteligenței artificiale. Deși multe sisteme IA prezintă un risc minim, acestea trebuie evaluate.

**Risc inacceptabil**

Sistemele IA cu risc inacceptabil sunt sisteme considerate o amenințare pentru oameni și vor fi interzise. Ele includ:

* Manipularea cognitiv-comportamentală a persoanelor sau a anumitor grupuri vulnerabile: de exemplu jucării activate prin voce care încurajează comportamentul periculos la copii
* Scorul social: clasificarea persoanelor în funcție de comportament, statut socio-economic sau caracteristici personale
* Sisteme de identificare biometrică în timp real și la distanță, cum ar fi recunoașterea facială

Pot fi permise unele excepții. De exemplu, sistemele de identificare biometrică la distanță „ulterioare” - în care identificarea are loc după trecerea unei perioade semnificative de timp - vor fi permise pentru a urmări infracțiuni grave, dar numai cu aprobarea instanței.

**Risc ridicat**

Sistemele IA care afectează negativ siguranța sau drepturile fundamentale vor fi considerate cu risc ridicat și vor fi împărțite în două categorii:

1. Sisteme IA utilizate în produsele care intră sub incidența [legislației UE privind siguranța produselor](https://eur-lex.europa.eu/legal-content/RO/TXT/?uri=CELEX%3A02001L0095-20100101). Acestea includ jucării, aviație, mașini, dispozitive medicale și ascensoare.
2. Sisteme IA din opt domenii specifice care vor trebui înregistrate într-o bază de date a UE:  
   * Identificarea și clasificarea biometrică a persoanelor fizice
   * Managementul și operarea infrastructurii critice
   * Educație și formare profesională
   * Ocuparea forței de muncă, managementul lucrătorilor și accesul la activități independente
   * Accesul și folosirea unor servicii private esențiale, precum și a unor servicii și beneficii publice
   * Aplicarea legii
   * Gestionarea migrației, azilului și controlului la frontieră
   * Asistența în interpretarea și aplicarea legii.

Toate sistemele IA cu risc ridicat vor fi evaluate înainte de a fi puse pe piață și, de asemenea, pe parcursul ciclului lor de viață.

**IA generativă**

IA generativă, cum este ChatGPT, va trebui să se conformeze cerințelor de transparență:

* Menționarea faptului că un conținut a fost generat de IA
* Proiectarea modelului pentru a preveni generarea de conținut ilegal
* Publicarea de rezumate ale datelor protejate prin drepturi de autor utilizate pentru instruire

**Risc limitat**

Sistemele de IA cu risc limitat vor trebui să respecte cerințe minime de transparență care să permită utilizatorilor să ia decizii în cunoștință de cauză. După ce a interacționat cu aplicațiile, utilizatorul poate decide dacă dorește să le folosească în continuare. Utilizatorii trebuie să fie informați atunci când interacționează cu IA. Această cerință include sisteme IA care generează sau manipulează imagini, conținut audio sau video, de exemplu deepfakes.

Pașii următori

Parlamentul urmează să își adopte poziția de negociere în iunie 2023, după care vor începe discuțiile cu țările UE în Consiliu cu privire la forma finală a legii.

Obiectivul este să se ajungă la un acord până la sfârșitul acestui an.

Mai multe despre măsurile UE în domeniul digital

* [Riscurile asociate criptomonedelor și beneficiile legislației UE](https://www.europarl.europa.eu/news/ro/headlines/economy/20220324STO26154/riscurile-asociate-criptomonedelor-si-beneficiile-legislatiei-ue)
* [Combaterea criminalității cibernetice: noile norme de securitate cibernetică ale UE explicate](https://www.europarl.europa.eu/news/ro/headlines/security/20221103STO48002/noile-norme-de-securitate-cibernetica-ale-ue-explicate)
* [Încurajarea partajării datelor în UE: care sunt beneficiile?](https://www.europarl.europa.eu/news/ro/headlines/society/20220331STO26411/incurajarea-partajarii-datelor-in-ue-care-sunt-beneficiile)
* [Actele legislative privind piețele și serviciile digitale explicate](https://www.europarl.europa.eu/news/ro/headlines/society/20211209STO19124/legislatia-privind-pietele-si-serviciile-digitale-explicata)
* [Cinci moduri în care Parlamentul European dorește să protejeze jucătorii online](https://www.europarl.europa.eu/news/ro/headlines/society/20230112STO66402/cinci-moduri-in-care-pe-doreste-sa-protejeze-jucatorii-online)

\*

Un an până la alegerile europene: cetățenii sunt conștienți de impactul UE asupra vieții lor

* 71% dintre cetățeni recunosc impactul pe care Uniunea Europeană îl are asupra vieții lor de zi cu zi
* Cetățenii își declară cea mai mare satisfacție față de sprijinul manifestat de UE pentru Ucraina (69%) și față de apărarea democrației și a statului de drept (64%)
* Peste jumătate dintre respondenți se declară interesați de următoarele alegeri europene
* Tinerii sunt cei mai dispuși să sprijine un rol mai important pentru Parlamentul European
* 62% dintre respondenți au auzit recent de Parlamentul European

**Parlamentul European a publicat azi sondajul Eurobarometru din primăvara anului 2023: cetățenii sprijină puternic democrația și sunt la curent cu viitoarele alegeri europene.**

Suntem cu un an înaintea următoarelor alegeri europene, iar interesul publicului față de ele a crescut simțitor. 56% dintre cetățenii europeni sunt interesați de următoarele alegeri europene, cu 6 puncte procentuale mai mult decât în 2018 (cu un an înainte de alegerile europene precedente). În ceea ce privește interesul cetățenilor români pentru următoarele alegeri europene, 61% dintre participanții români la sondaj se declară interesați de alegerile pentru PE de anul viitor.

Aproximativ două treimi dintre respondenții din UE (67%) declară că probabil ar vota dacă alegerile europene ar avea loc săptămâna viitoare. O întrebare similară a fost inclusă în sondajul Eurobarometru al Parlamentului European din aprilie 2018, cu un an înainte de alegerile europene precedente. 58 % dintre respondenți au declarat atunci că probabil ar vota în aceste condiții. Și cetățenii români sunt în prezent mai dispuși să voteze la alegerile europene decât au fost înainte de ultimele alegeri europene. 64% dintre respondenții români declară că probabil ar vota dacă alegerile europene ar avea loc la o săptămână de la data sondajului, față de 60% în 2018.

[Roberta Metsola, președinta Parlamentului European](https://the-president.europarl.europa.eu/en/), a declarat următoarele despre rezultatele sondajului: „Alegerile contează. Votul este șansa cetățenilor noștri de a susține chestiunile care sunt importante pentru ei. Fac apel la toată lumea și, în special, la tinerii noștri să meargă la vot și, astfel, să influențeze direcția în care se va îndrepta Uniunea Europeană.”

Cum alegerile reprezintă piatra de temelie a oricărei democrații, cetățenii europeni consideră că democrația este cea mai importantă valoare pe care Parlamentul European o poate apăra: 37% dintre respondenți consideră că apărarea democrației este prioritară. Ea este urmată de protecția drepturilor omului în Uniune și la nivel mondial (28%) și de libertatea de exprimare și de gândire (27%).

54% dintre respondenții europeni și 52% dintre respondenții români sunt mulțumiți de modul în care democrația funcționează în Uniunea Europeană. Cât despre diversele elemente ale democrației în Uniune, cetățenii europeni sunt mulțumiți în principal de existența unor alegeri libere și corecte (70%), de libertatea de exprimare (70%) și de respectarea drepturilor fundamentale (66%). Totodată, sunt cel mai puțin mulțumiți de combaterea dezinformării și a corupției. Întrebați despre diverse elemente ale democrației, cetățenii români se declară mulțumiți de libertatea de exprimare (62%), diversitatea mass-media (56%) și de existența alegerilor libere și echitabile (54%) și de respectul pentru drepturile fundamentale (54%). Românii sunt cel mai puțin mulțumiți de felul în care sunt luate în considerare interesele cetățenilor de către partidele politice și de lupta împotriva corupției.

Acum, după ce au trecut patru ani din legislatura actuală a Parlamentului European, cetățenii recunosc rolul de lider jucat de Uniunea Europeană în abordarea crizelor consecutive care au marcat această perioadă. Vasta majoritate a cetățenilor europeni sunt conștienți de impactul Uniunii asupra vieții lor de zi cu zi: aproximativ șapte din zece cetățeni europeni (71%) împărtășesc această opinie (62% dintre respondenții din România consideră că acțiunile UE au un impact asupra vieții lor de zi cu zi). Rolul Parlamentului European este și el recunoscut: 62% dintre respondenții din UE (55% din România) își amintesc că au auzit recent despre Parlamentul European.

Sprijinul oferit de Uniunea Europeană pentru Ucraina iese în evidență, fiind realizarea cu cea mai mare rată de mulțumire în rândul cetățenilor europeni: 69% dintre respondenții la nivel UE se declară mulțumiți de aceste acțiuni. Același procent se înregistrează și în rândul respondenților din România (69%). Nivelul de satisfacție este cel mai ridicat în Olanda (90%), Suedia (87%), Finlanda (87%) și Irlanda (87%). Respondenții din Slovacia (45%) și Grecia (48%) au cele mai scăzute rate de satisfacție. Satisfacția față de acțiunile Uniunii este, de asemenea, relativ ridicată în domeniul protecției drepturilor democratice și al respectării statului de drept (64% dintre cetățenii europeni, 57% dintre cetățenii români), precum și în domeniul politicii externe (54% dintre cetățenii europeni, 56% dintre cetățenii români).

Crizele multiple din ultimii ani sunt foarte vizibile atunci când analizăm starea economiei și situația financiară a cetățenilor. Jumătate dintre respondenții europeni (50%) constată că le-a scăzut nivelul de viață și se așteaptă ca acest lucru să continue în anul următor. Alți 29% nu au constatat încă o reducere a nivelului de trai, dar se așteaptă ca acest lucru să se întâmple în următorul an. 47% dintre respondenții români au constatat deja o scădere a nivelului de viață, iar 37% se așteaptă ca acest lucru să se întâmple în următorul an. În acest context, cresc și așteptările pentru soluții concrete: 65% dintre respondenții europeni (69% dintre românii care au răspuns sondajului) nu sunt mulțumiți de măsurile luate de țara lor pentru a face față crizei generate de costul vieții, iar 57% dintre cetățenii europeni (60% dintre respondenții din România) nu sunt mulțumiți de ceea ce a făcut Uniunea Europeană pentru a atenua situația.

În acest sens, cetățenii doresc ca Parlamentul European să pună pe primul loc lupta împotriva sărăciei și a excluziunii sociale (38%). Următoarele priorități sunt sănătatea publică (33%), combaterea schimbărilor climatice (31%), dar și sprijinirea economiei și crearea de noi locuri de muncă (31%).

Pentru respondenții din România prioritatea o reprezintă sprijinirea economiei și crearea de noi locuri de muncă (40%), urmată de sănătatea publică (36%) și de lupta împotriva sărăciei și a excluziunii sociale (29%).

Rezultatele detaliate pot fi găsite [aici](https://europa.eu/eurobarometer/surveys/detail/3093).

**Context**

Sondajul Eurobarometru al Parlamentului European din primăvara anului 2023 a fost realizat de Kantar între 2 și 26 martie, în toate cele 27 de țări membre ale Uniunii Europene. Sondajul a fost realizat față în față, iar în Cehia, Danemarca, Finlanda și Malta au fost realizate și interviuri video suplimentare (CAVI). Au avut loc 26.376 de interviuri. Rezultatele obținute la nivelul Uniunii Europene au fost ponderate în funcție de dimensiunea populației din fiecare țară.

\*

Ingerințele străine: eurodeputații cer protecția urgentă a alegerilor din 2024

* Parlamentul se așteaptă la o creștere a ingerințelor și a manipulării informațiilor
* S-au utilizat servicii de „dezinformare contra cost” pentru a submina procesele electorale
* Ingerințele ruse și chineze provoacă îngrijorare
* Eurodeputații recomandă să se interzică TikTok-ul la toate nivelurile guvernelor naționale și în instituțiile UE

[[](https://www.europarl.europa.eu/resources/library/images/20230531PHT93206/20230531PHT93206_original.jpg)](https://www.europarl.europa.eu/resources/library/images/20230531PHT93206/20230531PHT93206_original.jpg" \o "Deschidere într-o nouă fereastră" \t "_blank)

PE avertizează că amestecul în procesele democratice va crește în perioada premergătoare alegerilor europene din 2024 ©Roibu/Adobe Stock

**Parlamentul cere o strategie coordonată pentru a mări reziliența Uniunii la ingerințele străine și la manipularea informațiilor și pentru a proteja alegerile europene din 2024.**

Probabil că ingerințele străine, dezinformarea și atacurile asupra democrației se vor intensifica tot mai mult și vor deveni mai sofisticate în perioada de dinaintea alegerilor pentru Parlamentul European din iunie 2024, declară eurodeputații. Această atenționare apare într-un raport al Comisiei speciale privind ingerințele externe în toate procesele democratice din cadrul Uniunii Europene, inclusiv privind dezinformarea, adoptat în plen cu 469 voturi pentru, 71 împotrivă și 75 abțineri.

În text, eurodeputații abordează ingerințele de pe platformele online, protecția infrastructurii critice și a sectoarelor strategice, ingerințele din timpul proceselor electorale, finanțarea disimulată a activităților politice de către actori străini și reziliența la atacurile cibernetice. Raportul se concentrează în special asupra ingerințelor Rusiei și Chinei în Uniunea Europeană, în țările care solicită aderarea la Uniune, inclusiv din Balcanii de Vest, și în țările din sudul global.

**Amestecul în procesele electorale**

Parlamentul condamnă fenomenul periculos al dezinformării contra cost. Este vorba de furnizori care oferă servicii de dezinformare actorilor guvernamentali și neguvernamentali, de exemplu, prin internetul negru, pentru a ataca procesele electorale.

Pentru a elimina tranzacțiile financiare interzise din țări din afara Uniunii care intră în sistemul politic al Uniunii, eurodeputații solicită Comisiei să faciliteze urmărirea donațiilor și invită statele membre să soluționeze urgent problema donațiilor care provin din țările terțe și care ajung la partidele politice naționale.

**Infrastructura critică**

Eurodeputații menționează și riscurile dependenței economice, spionajului și sabotajului, care apar atunci când companiile străine dobândesc influență asupra infrastructurii critice a Uniunii Europene. Ei adaugă că există companii chineze de transport maritim care dețin interese majoritare sau considerabile în peste 20 de porturi europene. Deputații recomandă totodată să se interzică TikTok-ul la toate nivelurile guvernelor naționale și în instituțiile UE. Tot ei solicită Consiliului și Comisiei să nu se mai utilizeze echipamente și software de la producători din țări cu risc ridicat, în special din China și Rusia, precum ByteDance Huawei, ZTE, Kaspersky, NtechLab sau Nuctech.

**O strategie coordonată a Uniunii**

Parlamentul dorește ca Uniunea să aibă o strategie coordonată care să includă noi inițiative și să se aplice mai bine dispozițiile existente. Solicită și o finanțare adecvată pentru a combate dezinformarea și pentru a susține procesele democratice. Eurodeputații cer Comisiei să elaboreze un [pachet de măsuri eficace privind apărarea democrației](https://ec.europa.eu/info/law/better-regulation/have-your-say/initiatives/13730-Apararea-democratiei-europene-Comunicare_ro) și o legislație care să combată amenințările hibride din Uniune, ținând seama de propunerile [Conferinței privind viitorul Europei](https://www.europarl.europa.eu/thinktank/ro/document/EPRS_BRI(2022)738214). Ei își doresc și un organism permanent al Parlamentului European care să monitorizeze și să combată ingerințele străine.

**Citat**

Raportoarea [Sandra Kalniete](https://www.europarl.europa.eu/meps/ro/96934/SANDRA_KALNIETE/home) (PPE, Letonia) a declarat următoarele: „Ingerința externă în procesele democratice reprezintă o amenințare din ce în ce mai mare la adresa securității statelor membre și a UE, în special în contextul dezvoltării tehnologice rapide și al războiului în curs al Rusiei în Ucraina. Trebuie să acționăm urgent și să punem rapid în aplicare recomandările noastre. Trebuie realizate investiții semnificative și durabile în reziliența noastră democratică, pe baza experienței partenerilor noștri, cum ar fi Ucraina și Taiwan.”

**Context**

Raportul urmărește punerea în aplicare a [Rezoluției privind ingerințele străine, adoptată în martie 2022](https://www.europarl.europa.eu/doceo/document/TA-9-2022-0064_RO.html) (principalele recomandări se regăsesc [aici](https://www.europarl.europa.eu/news/en/press-room/20220228IPR24221/foreign-disinformation-the-eu-needs-to-prepare-and-respond-better)). În timpul pregătirii noului raport, eurodeputații s-au întâlnit cu factori de decizie naționali, europeni și internaționali, cu serviciile de informații ale statelor membre ale Uniunii Europene, dar și cu [NATO StratCom](https://stratcomcoe.org/) la Riga, cu [Hybrid CoE](https://www.hybridcoe.fi/" \t "_blank) la Helsinki, cu guvernul și autoritățile australiene și cu organismele respective din cadrul ONU din New York și, nu în ultimul rând, cu omologii și autoritățile relevante la Kiev, în Ucraina.

Prin adoptarea acestui raport, Parlamentul răspunde așteptărilor cetățenilor în ceea ce privește intensificarea luptei împotriva ingerințelor străine și combaterea dezinformării, a amenințărilor online și a propagandei într-un mod obiectiv și factual, exprimate în propunerile 23(5), 27, 28(2), 33(4), 37(4) și 46(2) din [concluziile Conferinței privind viitorul Europei](https://conference-delegation.europarl.europa.eu/cmsdata/267078/Report_EN.pdf).

\*

PE dorește ca întreprinderile să-și reducă impactul negativ asupra oamenilor și a planetei

* Diligența necesară trebuie integrată în modul în care sunt gestionate întreprinderile
* Munca copiilor, sclavia, exploatarea prin muncă, poluarea, degradarea mediului și pierderea biodiversității trebuie combătute
* Amenzi de cel puțin 5% din cifra de afaceri netă la nivel mondial a unei companii, în cazul în care regulile nu sunt respectate

[[](https://www.europarl.europa.eu/resources/library/images/20230531PHT93203/20230531PHT93203_original.jpg)](https://www.europarl.europa.eu/resources/library/images/20230531PHT93203/20230531PHT93203_original.jpg" \o "Deschidere într-o nouă fereastră" \t "_blank)

Întreprinderile vor trebui să ia în considerare impactul activităților lor asupra drepturilor omului și a mediului © AdobeStock/Tinnakorn

**Parlamentul și-a adoptat joi poziția pentru discuții cu statele membre cu privire la normele de integrare a drepturilor omului și a impactului asupra mediului în guvernanța întreprinderilor.**

Întreprinderile vor trebui să identifice și, dacă este necesar, să prevină, să pună capăt sau să atenueze impactul negativ al activităților lor asupra drepturilor omului și a mediului, cum ar fi munca copiilor, sclavia, exploatarea prin muncă, poluarea, degradarea mediului și pierderea biodiversității. Acestea vor trebui, de asemenea, să monitorizeze și să evalueze impactul partenerilor lor din lanțul valoric, incluzând nu numai furnizorii, ci și procesele de vânzare, distribuție, transport, depozitare, gestionare a deșeurilor și alte aspecte.

Noile norme se vor aplica întreprinderilor cu sediul în UE, indiferent de sectorul lor de activitate, inclusiv serviciile financiare, cu peste 250de angajați și cu o cifră de afaceri mondială de peste 40 de milioane EUR, precum și societăților-mamă cu peste 500 de angajați și cu o cifră de afaceri mondială de peste 150 de milioane EUR. Vor fi incluse, de asemenea, întreprinderile din afara UE cu o cifră de afaceri mai mare de 150 de milioane EUR, dacă în UE au fost generate cel puțin 40 de milioane EUR.

**Obligația de diligență a administratorilor și angajamentul întreprinderilor față de părțile interesate**

Întreprinderile vor trebui să pună în aplicare un plan de tranziție pentru a limita încălzirea globală la 1,5°C, iar în cazul întreprinderilor mari cu peste 1000 de angajați, îndeplinirea obiectivelor planului va avea un impact asupra remunerației variabile a unui administrator (de exemplu, bonusuri). Noile norme impun, de asemenea, firmelor să colaboreze cu persoanele afectate de acțiunile lor, inclusiv cu activiștii pentru drepturile omului și protecția mediului, să introducă un mecanism de soluționare a plângerilor și să monitorizeze periodic eficacitatea politicii lor privind diligența necesară. Pentru a facilita accesul investitorilor, informațiile cu privire la politica privind diligența necesară a unei întreprinderi ar trebui să fie disponibile și în [punctul unic de acces european](https://www.europarl.europa.eu/legislative-train/theme-an-economy-that-works-for-people/file-european-single-access-point) (ESAP).

**Sancțiuni și mecanismul de supraveghere**

Întreprinderile neconforme vor fi răspunzătoare pentru daune și pot fi sancționate de autoritățile naționale de supraveghere. Sancțiunile includ măsuri precum o declarație publică menționând responsabilitatea și natura încălcării, scoaterea de pe piață a bunurilor unei companii sau amenzi de cel puțin 5% din cifra de afaceri netă la nivel mondial. Întreprinderile din afara UE care nu respectă normele vor fi interzise de la achizițiile publice în UE.

Conform textului adoptat, noile obligații s-ar aplica după 3 sau 4 ani, în funcție de dimensiunea și cifra de afaceri a întreprinderii. Întreprinderile mai mici vor putea amâna aplicarea noilor norme cu încă un an.

Poziția de negociere a Parlamentului a fost adoptată cu 366 voturi pentru, 225 împotrivă și 38 abțineri.

**Citat**

„Sprijinul Parlamentului European este un punct de cotitură în reflecția privind rolul corporațiilor în societate. O lege privind responsabilitatea corporativă trebuie să se asigure că viitorul aparține companiilor care tratează oamenii și mediul într-un mod sănătos – nu companiilor care au făcut un model de venit din daunele aduse mediului și din exploatare. Majoritatea companiilor își iau în serios datoria față de oameni și față de mediu. Noi ajutăm aceste companii cu acest „drept echitabil al afacerilor”. Și, în același timp, am izolat acele câteva companii mari care încalcă regulile”, a declarat raportoarea [Lara Wolters (S&D, Olanda)](https://www.europarl.europa.eu/meps/en/5392/LARA_WOLTERS/home" \t "_blank) în urma votului în plen.

**Context**

Parlamentul European a solicitat în mod constant o mai mare responsabilitate a întreprinderilor și o [legislație obligatorie privind diligența necesară](https://www.europarl.europa.eu/doceo/document/TA-9-2021-0073_EN.html). [Propunerea](https://ec.europa.eu/commission/presscorner/detail/en/ip_22_1145) Comisiei Europene a fost introdusă la 23 februarie 2022. Acesta completează alte acte legislative existente și viitoare, cum ar fi [regulamentul privind defrișările](https://oeil.secure.europarl.europa.eu/oeil/popups/ficheprocedure.do?reference=2021/0366(COD)&l=en), [regulamentul privind minereurile din zone de conflict](https://www.europarl.europa.eu/news/en/press-room/20170308IPR65672/conflict-minerals-meps-secure-due-diligence-obligations-for-importers) și [proiectul de regulament care interzice produsele obținute prin muncă forțată](https://oeil.secure.europarl.europa.eu/oeil/popups/ficheprocedure.do?reference=2022/0269(COD)&l=en).

**Pașii următori**

În urma adoptării poziției de către Parlament, pot începe negocierile cu statele membre cu privire la textul final al legislației. Statele membre și-au adoptat [poziția](https://data.consilium.europa.eu/doc/document/ST-15024-2022-REV-1/en/pdf) cu privire la proiectul de directivă în noiembrie 2022.

Prin adoptarea acestei legislații, Parlamentul răspunde așteptărilor cetățenilor în ceea ce privește consumul durabil, exprimate în propunerea 5(13), consolidarea dimensiunii etice a comerțului (propunerile 19(2) și 19(3)) și modelul de creștere durabilă (propunerile 11(1) și 11(8)) din [concluziile Conferinței privind viitorul Europei](https://conference-delegation.europarl.europa.eu/cmsdata/267078/Report_EN.pdf).

Sursa:https://www.europarl.europa.eu/news/

\*

UE prelungește avantajele comerciale acordate Ucrainei

Suspendarea taxelor la import, a contingentelor și a măsurilor de apărare comercială (cunoscute sub denumirea de „măsuri comerciale autonome”) aplicabile exporturilor ucrainene către Uniunea Europeană se prelungește cu un an.



Această dovadă puternică a sprijinului ferm pe care UE îl acordă Ucrainei va contribui la atenuarea situației dificile cu care se confruntă producătorii și exportatorii ucraineni din cauza agresiunii militare neprovocate și nejustificate a Rusiei.

UE elimină treptat, până la 15 septembrie 2023, măsurile preventive excepționale și temporare adoptate la 2 mai 2023 cu privire la importurile de grâu, porumb, semințe de rapiță și de floarea-soarelui din Ucraina în temeiul clauzei excepționale de salvgardare prevăzute în [Regulamentul privind măsurile comerciale autonome](https://eur-lex.europa.eu/legal-content/RO/TXT/HTML/?uri=CELEX:32022R0870&qid=1685985179211)[RO**•••**](https://romania.representation.ec.europa.eu/news/ue-prelungeste-avantajele-comerciale-acordate-ucrainei-2023-06-05_ro#modal). Domeniul de aplicare al acestor măsuri se reduce de la 17 la 6 linii tarifare pentru cele 4 produse vizate. Aceste măsuri temporare și specifice au fost adoptate din cauza blocajelor logistice legate de aceste produse în Bulgaria, Ungaria, Polonia, România și Slovacia și cu condiția ca statele membre să nu mențină nicio măsură restrictivă. Eliminarea treptată va permite realizarea unor îmbunătățiri semnificative ale culoarelor de solidaritate și abordarea provocărilor legate de transportarea cerealelor din Ucraina pentru sezonul curent de recoltă.

Aceste măsuri continuă să fie necesare pentru o perioadă limitată de timp, având în vedere circumstanțele excepționale ale blocajelor logistice grave și capacitatea limitată de stocare a cerealelor înainte de sezonul de recoltare, întâlnite în cinci state membre. După cum s-a convenit, a fost instituită o platformă comună de coordonare pentru a coordona eforturile Comisiei, ale Bulgariei, Ungariei, Poloniei, României și Slovaciei, precum și ale Ucrainei de a îmbunătăți fluxul comercial dintre Uniune și Ucraina, inclusiv tranzitul de produse agricole de-a lungul coridoarelor. Vicepreședintele executiv Valdis **Dombrovskis** conduce acest proces la nivel politic. O primă reuniune de lansare a acestei platforme de coordonare a avut loc la nivel tehnic, la 2 iunie.

Îmbunătățirea culoarelor de solidaritate va fi, prin urmare, monitorizată de această platformă de facilitare a exporturilor.

În cazul în care tranzitul mărfurilor ucrainene este împiedicat de cerințe nejustificat de împovărătoare în unul sau mai multe dintre cele cinci state membre, Comisia va reevalua dacă condițiile de fond pentru impunerea acestor măsuri preventive rămân valabile.

Aceste măsuri excepționale și temporare respectă pe deplin angajamentul ferm al UE de a sprijini Ucraina și a menține capacitățile acesteia de a-și exporta cerealele, care reprezintă o sursă alimentară esențială la nivel mondial, precum și de a menține la un nivel scăzut prețurile alimentelor, având în vedere provocările generate de agresiunea neprovocată a Rusiei împotriva Ucrainei și a populației sale civile.

**Context**

În vigoare de la 4 iunie 2022, măsurile comerciale autonome de liberalizare a comerțului cu Ucraina au avut un efect pozitiv asupra comerțului Ucrainei cu UE. Împreună cu culoarele de solidaritate, măsurile comerciale autonome au permis menținerea fluxurilor comerciale din Ucraina către UE în 2022, în pofida perturbărilor cauzate de război și împotriva tendinței generale a schimburilor comerciale cu Ucraina a căror tendință a fost, per ansamblu, de scădere pronunțată.

Având un caracter unilateral și temporar, măsurile comerciale autonome extind în mod semnificativ domeniul de aplicare al liberalizării tarifare în cadrul zonei de liber schimb aprofundate și cuprinzătoare UE-Ucraina prin suspendarea tuturor taxelor și contingentelor restante, precum și a taxelor legate de măsurilor antidumping și de salvgardare aplicate importurilor ucrainene în această perioadă dificilă prin care trece Ucraina.

Măsurile preventive excepționale și temporare privind importurile unui număr limitat de produse din Ucraina au intrat în vigoare la 2 mai 2023 și urmau să dureze până la 5 iunie 2023.

Măsurile vizează doar patru produse agricole originare din Ucraina, și anume grâul, porumbul, rapița și semințele de floarea-soarelui. Măsurile excepționale sunt mai bine orientate în ceea ce privește domeniul de aplicare și, în plus, ele nu se vor aplica semințelor destinate însămânțării. În această perioadă, aceste produse pot fi puse în continuare în liberă circulație în toate statele membre ale Uniunii Europene, altele decât Bulgaria, Ungaria, Polonia, România și Slovacia. Produsele respective pot continua să circule în aceste cinci state membre ori să le tranziteze în cadrul unui regim de tranzit vamal comun sau pot fi expediate în continuare către o țară sau un teritoriu din afara UE.

**Informații suplimentare**

[Măsuri comerciale autonome prelungite – regulament](https://ec.europa.eu/transparency/documents-register/detail?ref=COM(2023)106&lang=ro)[RO**•••**](https://romania.representation.ec.europa.eu/news/ue-prelungeste-avantajele-comerciale-acordate-ucrainei-2023-06-05_ro#modal)

[Monitorizarea importurilor din Ucraina care fac obiectul măsurilor de liberalizare a comerțului](https://circabc.europa.eu/ui/group/09242a36-a438-40fd-a7af-fe32e36cbd0e/library/2b349d40-10e7-47b8-8c53-c471451529ed/details?download=true)

[Relațiile comerciale ale UE cu Ucraina](https://policy.trade.ec.europa.eu/eu-trade-relationships-country-and-region/countries-and-regions/ukraine_ro)[RO**•••**](https://romania.representation.ec.europa.eu/news/ue-prelungeste-avantajele-comerciale-acordate-ucrainei-2023-06-05_ro#modal)

[Măsuri ale UE în semn de solidaritate cu Ucraina](https://eu-solidarity-ukraine.ec.europa.eu/eu-ukraine-standing-together_ro)[RO**•••**](https://romania.representation.ec.europa.eu/news/ue-prelungeste-avantajele-comerciale-acordate-ucrainei-2023-06-05_ro#modal)

[Măsuri preventive privind anumite importuri din Ucraina (europa.eu)](https://ec.europa.eu/commission/presscorner/detail/ro/ip_23_2562)[RO**•••**](https://romania.representation.ec.europa.eu/news/ue-prelungeste-avantajele-comerciale-acordate-ucrainei-2023-06-05_ro#modal)

[Măsurile preventive adoptate astăzi](https://circabc.europa.eu/rest/download/5f06b40e-2574-4d14-9568-311a14bfe295)

[Anexa la măsurile preventive](https://circabc.europa.eu/rest/download/f2ade0aa-7598-49e6-ab0c-f789a11d5f28)

\*

Sănătatea în societatea digitală: Comisia și OMS lansează o inițiativă de referință privind sănătatea digitală pentru a consolida securitatea sanitară la nivel mondial

Astăzi, 5 iunie, Comisia Europeană și Organizația Mondială a Sănătății (OMS) au anunțat lansarea unui parteneriat digital de referință în domeniul sănătății.

În iunie 2023, OMS va prelua sistemul UE de certificare digitală privind COVID-19 pentru a institui un sistem global care va contribui la facilitarea mobilității globale și la protejarea cetățenilor din întreaga lume de amenințările actuale și viitoare la adresa sănătății. Acesta este primul element constitutiv al Rețelei mondiale de certificare a sănătății digitale (Global Digital Health Certification Network – GDHCN) a OMS, care va dezvolta o gamă largă de produse digitale pentru a asigura o sănătate mai bună pentru toți.

Având la bază [Strategia UE în domeniul sănătății la nivel mondial](https://health.ec.europa.eu/system/files/2023-03/international_ghs-report-2022_en.pdf)[EN**•••**](https://romania.representation.ec.europa.eu/news/sanatatea-societatea-digitala-comisia-si-oms-lanseaza-o-initiativa-de-referinta-privind-sanatatea-2023-06-05_ro#modal) și [Strategia globală a statelor membre ale OMS privind sănătatea digitală](https://www.who.int/docs/default-source/documents/gs4dhdaa2a9f352b0445bafbc79ca799dce4d.pdf), inițiativa urmează acordului din 2 decembrie 2022 semnat de comisarul **Kyriakides** și de directorul general al OMS, dr. Tedros Adhanom Ghebreyesus pentru a consolida cooperarea strategică în materie de sănătate la nivel mondial. Acest lucru întărește și mai mult un sistem multilateral solid, în centrul căruia se află OMS, sprijinit de o Uniune Europeană puternică.

Acest parteneriat va include o colaborare strânsă în ceea ce privește dezvoltarea, gestionarea și implementarea sistemului OMS, beneficiind de expertiza tehnică amplă a Comisiei Europene în domeniu. Un prim pas constă în asigurarea funcționării în continuare, în mod eficace, a actualelor certificate digitale ale UE.

**Un sistem global al OMS bazat pe moștenirea UE**

Unul dintre elementele-cheie ale activității Uniunii Europene de combatere a pandemiei de COVID-19 a fost certificatul digital privind COVID. Pentru a facilita libera circulație în interiorul frontierelor sale, UE a instituit rapid certificate interoperabile privind COVID-19 (denumite „certificatul digital al UE privind COVID” sau „certificatul digital al UE privind COVID”). Având la bază tehnologii și standarde cu sursă deschisă, acest sistem a permis, de asemenea, conectarea țărilor din afara UE care eliberează certificate în conformitate cu specificațiile certificatului digital al UE privind COVID, aceasta devenind soluția cea mai utilizată la nivel mondial.

De la începutul pandemiei, OMS a colaborat cu toate regiunile OMS în scopul de a defini orientări generale pentru astfel de certificate. Pentru a contribui la consolidarea pregătirii globale în materie de sănătate în fața amenințărilor din ce în ce mai mari la adresa sănătății, OMS instituie o rețea globală de certificare digitală a sănătății, care utilizează bazele solide ale cadrului, principiilor și tehnologiilor deschise ale certificatului digital al UE privind COVID. Prin această colaborare, OMS va facilita acest proces la nivel mondial, în cadrul propriei sale structuri, pentru a permite întregii lumi să beneficieze de convergența certificatelor digitale. Această colaborare include stabilirea de standarde și validarea semnăturilor digitale pentru a preveni frauda. În acest fel, OMS nu va avea acces la niciun fel de date cu caracter personal subiacente, care vor rămâne în continuare în domeniul exclusiv al guvernelor.

Prima componentă a sistemului global al OMS devine operațională în iunie 2023 și își propune să se dezvolte treptat în lunile următoare.

**Un parteneriat digital pe termen lung pentru a asigura o sănătate mai bună pentru toți**

Pentru a facilita adoptarea certificatului digital al UE de către OMS și pentru a contribui la funcționarea și dezvoltarea ulterioară a acestuia, Comisia Europeană și OMS au convenit să colaboreze în domeniul sănătății digitale.

Acest parteneriat va contribui la dezvoltarea tehnică a sistemului OMS printr-o abordare etapizată pentru a acoperi cazurile de utilizare suplimentare, care pot include, de exemplu, digitalizarea certificatului internațional de vaccinare sau profilaxie. Extinderea unor astfel de soluții digitale va fi esențială pentru a asigura o sănătate mai bună pentru cetățenii din întreaga lume.

Această cooperare se bazează pe valorile și principiile comune ale transparenței și deschiderii, incluziunii, responsabilității, protecției datelor și vieții private, securității, scalabilității la nivel mondial și echității. Comisia Europeană și OMS vor colabora pentru a încuraja adoptarea și participarea cât mai extinse la nivel mondial. Se va acorda o atenție deosebită oportunităților echitabile de participare a celor care au cea mai mare nevoie de sprijin, și anume a țărilor cu venituri reduse și medii.

**Informații suplimentare**


[Sănătatea digitală (who.int)](https://www.who.int/health-topics/digital-health/)

[Certificatul digital al UE privind COVID (europa.eu)](https://commission.europa.eu/strategy-and-policy/coronavirus-response/safe-covid-19-vaccines-europeans/eu-digital-covid-certificate_ro)[RO**•••**](https://romania.representation.ec.europa.eu/news/sanatatea-societatea-digitala-comisia-si-oms-lanseaza-o-initiativa-de-referinta-privind-sanatatea-2023-06-05_ro#modal)

\*

Pactul pentru competențe a ajutat deja 2 milioane de persoane care beneficiază de activități de perfecționare și recalificare

Au fost publicate rezultatele [sondajului anual](https://pact-for-skills.ec.europa.eu/system/files/2023-05/Pact%20for%20Skills%20Annual%20Report%202022%20-%20V3%20-%20Final%20%281%29.pdf) despre Pactul pentru competențe 2022.

[Pactul pentru competențe](https://pact-for-skills.ec.europa.eu/system/files/2023-05/Pact%20for%20Skills%20Annual%20Report%202022%20-%20V3%20-%20Final%20%281%29.pdf) al UE a ajutat în mod semnificativ întreprinderile și lucrătorii din întreaga Europă la formarea competențelor. Potrivit sondajului, **2 milioane de persoane** au beneficiat de activități de perfecționare și de recalificare în cadrul pactului. Au fost fie actualizate, fie dezvoltate**15 500 de programe de formare**, iar membrii pactului au investit **160 milioane EUR** în inițiative legate de competențe.

Este vorba despre o contribuție importantă la [Anul European al Competențelor](https://year-of-skills.europa.eu/index_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal).

Prin faptul că regrupează parteneri industriali, parteneri sociali, furnizori de educație și formare profesională, autorități publice, servicii de ocupare a forței de muncă și alte entități din diferite sectoare, [Pactul pentru competențe](https://pact-for-skills.ec.europa.eu/index_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal) promovează o abordare colectivă pentru soluționarea problemelor și reducerea deficiențelor în materie de dezvoltare a competențelor. Acest lucru este deosebit de relevant într-o lume a muncii aflată în schimbare rapidă și pentru tranziția verde și cea digitală. Peste 80 % dintre membrii pactului care au participat la sondaj apreciază sprijinul oferit de pact la asigurarea unor oferte concrete de formare pentru lucrătorii din întreaga Europă.

Parteneriatele în materie de competențe din cadrul pactului au abordat cu eficacitate necesitățile sectoriale în materie de competențe, exercitând un impact pozitiv asupra îmbunătățirii competențelor lucrătorilor. Până în prezent, **1 500 de organizații** au **aderat la Pactul pentru competențe**, **18 parteneriate la scară largă** în materie de competențe fiind instituite în [sectoare strategice](https://pact-for-skills.ec.europa.eu/about/industrial-ecosystems-and-partnerships_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal) precum energia din surse regenerabile, sectorul îngrijirilor și microelectronica. Aceasta înseamnă că a fost instituit cel puțin un parteneriat la scară largă în materie de competențe pentru fiecare ecosistem industrial al [Strategiei industriale pentru Europa](https://commission.europa.eu/strategy-and-policy/priorities-2019-2024/europe-fit-digital-age/european-industrial-strategy_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal). Împreună, toate parteneriatele s-au angajat să furnizeze formare pentru **mai mult de 10 milioane de persoane** în următorii ani.

Raportul pe marginea sondajului prezintă, de asemenea, **exemple concrete de demersuri reușite în materie de calificare întreprinse de membrii pactului în întreaga Europă**, cum ar fi:

* Prin programe de formare, Femxa Formación din Spania a facilitat integrarea pe piața forței de muncă din Letonia și Spania a peste 60 de femei provenite dintr-un context de migrație.
* Organizația Wheel din Irlanda a lansat o Academie de leadership pentru a sprijini dezvoltarea competențelor în sectorul economiei sociale din Irlanda. Platforma oferă materiale de formare specifice și resurse relevante.
* Orașul Lisabona a introdus un proiect de „pașaport al competențelor digitale” pentru microcertificarea competențelor digitale.
* Centrul Emphasys din Cipru, în parteneriat cu un ONG, își pune centrul de învățare la dispoziție în afara programului de lucru, pentru a oferi oportunități de dezvoltare a competențelor grupurilor vulnerabile, inclusiv tinerilor și persoanelor care provin dintr-un context de migrație, persoanelor în vârstă și persoanelor aflate în căutarea unui loc de muncă.
* Federația europeană a asociațiilor de ghizi turistici a conceput seminare pentru perfecționarea formatorilor de ghizi turistici, punând accent pe incluziune și pe competențele digitale.

**Alte concluzii esențiale**

Sondajul evidențiază impactul pozitiv și concret al acestor parteneriate la scară largă asupra dobândirii de către lucrători a competențelor necesare pentru reușită. În sectoarele lor, membrii pactului au raportat **intensificarea monitorizării** competențelor necesare, **creșterea oportunităților de formare de înaltă calitate** și implementarea unor **activități mai incluzive** pentru a stimula competențele.

Împreună, **21 500 de părți interesate și-au unit forțele** prin parteneriate sau rețele în materie de competențe (de exemplu, clustere industriale) pentru a stimula inițiative marcante de dezvoltare a competențelor, reușind, prin activități de promovare și diseminare, să-și transmită mesajul către **19 milioane de persoane din Europa**.

**Context**

[Pactul pentru competențe](https://pact-for-skills.ec.europa.eu/index_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal), o inițiativă emblematică în cadrul [Agendei pentru competențe în Europa](https://ec.europa.eu/social/main.jsp?catId=89&furtherNews=yes&newsId=9723&langId=en), a fost lansat la 10 noiembrie 2020. Acesta reunește parteneri relevanți al căror rol este de a identifica cerințele în materie de competențe și de a se angaja în procesul de recalificare a lucrătorilor. Scopul este de a încuraja parteneriatele care abordează nevoile pieței muncii să sprijine tranziția verde și cea digitală și să promoveze strategii de creștere la nivel local și regional.

Toate părțile interesate care aderă la pact semnează o [cartă](https://ec.europa.eu/social/BlobServlet?docId=23158&langId=en) care definește principiile de bază ale formării de calitate, ale învățării pe tot parcursul vieții și ale incluziunii. Ele se angajează să își transpună angajamentul în acțiuni concrete de perfecționare și recalificare. Prin aderarea la pact, părțile interesate au acces la rețele, partajare de cunoștințe și platforme de resurse. De asemenea, Comisia furnizează informații și orientări cu privire la finanțarea din partea UE și la programele de dezvoltare a competențelor.

Sondajul anual despre Pactul pentru competențe este un instrument important de monitorizare care contribuie la activitățile de învățare reciprocă din cadrul pactului. Concluziile sale vor fi, de asemenea, discutate în cadrul [conferinței „Making skills count”](https://year-of-skills.europa.eu/events-and-activities/welcome-making-skills-count-conference-2023-06-08_en#:~:text=The%20Making%20Skills%20Count%20Conference%20is%20a%20flagship%20event%20of,skills%20%E2%80%9Ccount%E2%80%9D%20and%20matter.), care va avea loc în perioada 8-9 iunie 2023, ca parte a [Anului European al Competențelor](https://year-of-skills.europa.eu/index_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal). Răspunsurile celor 461 de membri ai pactului la sondajul realizat în perioada februarie-martie 2023 reflectă progresele înregistrate până în decembrie 2022.

Pactul pentru competențe contribuie, de asemenea, la obiectivele principale ale UE, aprobate de statele membre, potrivit cărora, până în 2030, cel puțin 60 % din totalul adulților ar trebui să participe anual la cursuri de formare și cel puțin 78 % din populația cu vârste cuprinse între 20 și 64 de ani ar trebui să aibă un loc de muncă.

**Informații suplimentare**

Raportul anual din 2022 privind Pactul pentru competențe: [raport complet](https://pact-for-skills.ec.europa.eu/system/files/2023-05/Pact%20for%20Skills%20Annual%20Report%202022%20-%20V3%20-%20Final%20%281%29.pdf) și [fișă informativă](https://pact-for-skills.ec.europa.eu/system/files/2023-05/One-pager_Final_v5_final.pdf)

[Site-ul Pactului pentru competențe](https://pact-for-skills.ec.europa.eu/about/industrial-ecosystems-and-partnerships_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal)

[Formular pentru partenerii interesați să adere la Pactul pentru competențe](https://ec.europa.eu/eusurvey/runner/Pact_for_Skills_FORM)

[Site-ul Anului European al Competențelor](https://year-of-skills.europa.eu/index_ro)[RO**•••**](https://romania.representation.ec.europa.eu/news/pactul-pentru-competente-ajutat-deja-2-milioane-de-persoane-care-beneficiaza-de-activitati-de-2023-06-05_ro#modal)

\*

Comisia aprofundează integrarea Ucrainei în piața unică a UE prin intermediul finanțării infrastructurilor în cadrul Mecanismului pentru interconectarea Europei

Comisia aprofundează integrarea Ucrainei în piața unică a UE prin intermediul finanțării infrastructurilor în cadrul Mecanismului pentru interconectarea Europei.

Comisarul pentru transporturi, Adina **Vălean**, și viceprim-ministrul pentru reconstrucția Ucrainei și ministru al comunităților, teritoriilor și dezvoltării infrastructurii, Oleksandr Kubrakov, au semnat astăzi, 6 iunie, un acord, la Liov, asociind Ucraina la programul [Mecanismului pentru interconectarea Europei (MIE)](https://commission.europa.eu/funding-tenders/find-funding/eu-funding-programmes/connecting-europe-facility_en)[EN**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal).

Acest acord le va permite promotorilor de proiecte din Ucraina să solicite finanțare din partea UE pentru proiecte de interes comun în domeniul transporturilor, al energiei și în domeniul digital, care vizează îmbunătățirea suplimentară a conectivității acestei țări cu vecinii ei din UE. Acordul va sprijini integrarea Ucrainei în piața unică a UE, promovând totodată creșterea economică, crearea de locuri de muncă și competitivitatea.

Ucraina înfruntă cu curaj agresiunea neprovocată și nejustificată la care o supune Rusia, iar sprijinul și solidaritatea UE rămân de neclintit. Acordul de astăzi aduce Ucraina mai aproape de UE, prin includerea ei în rețelele transeuropene interconectate.

**Accesul la fondurile UE destinate transporturilor, energiei și serviciilor digitale**

În ceea ce privește **transporturile**, autoritățile și întreprinderile din Ucraina vor putea solicita finanțare cu ocazia viitoarelor cereri de propuneri din cadrul MIE-Transporturi aferente perioadei de programare actuală (2021 – 2027). Următoarea cerere de propuneri va fi lansată în septembrie 2023. Criteriile de eligibilitate pentru țările terțe se vor aplica astfel cum se descrie în [Regulamentul privind transportul transeuropean (TEN-T)](https://eur-lex.europa.eu/legal-content/EN/TXT/?uri=CELEX%3A02013R1315-20190306%22HYPERLINK%20%22https://eur-lex.europa.eu/legal-content/EN/AUTO/?uri=celex:32013R1315)[EN**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal) – în acest context, se acordă prioritate acțiunilor care **consolidează conectivitatea dintre rețeaua centrală a statelor membre și rețeaua din țările terțe**.

În ceea ce privește **energia**, proiectele de infrastructură energetică din Ucraina vizând conectarea cu statele membre ale UE au deja posibilitatea de a solicita statutul de proiecte de interes reciproc (PIR), în temeiul normelor revizuite ale UE privind infrastructura energetică. PIR este un concept nou introdus de [Regulamentul revizuit privind rețelele transeuropene de energie (TEN-E)](https://eur-lex.europa.eu/eli/reg/2022/869/oj) pentru a permite proiectelor de infrastructură care conectează țări terțe cu UE să beneficieze de proceduri de autorizare simplificate și de un acces mai bun la finanțare. Acest statut este o condiție prealabilă pentru ca dezvoltatorii de proiecte să fie eligibili pentru finanțare din partea [MIE-Energie](https://cinea.ec.europa.eu/programmes/connecting-europe-facility/energy-infrastructure-connecting-europe-facility-0_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal). Datorită acordului de astăzi, noi fonduri vor deveni accesibile pentru aceste proiecte din Ucraina. Comisia va publica următoarea listă a proiectelor de interes comun (PIC) a Uniunii în noiembrie 2023, inclusiv, pentru prima dată, PIR cu țări terțe. O altă opțiune pentru Ucraina de a primi sprijin din partea **MIE-Energie este reprezentată de proiectele transfrontaliere în domeniul energiei din surse regenerabile.**

Componenta **digitală** a Mecanismului pentru interconectarea Europei ([MIE-Digital](https://hadea.ec.europa.eu/programmes/connecting-europe-facility_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal)) oferă sprijin pentru proiectele de conectivitate de interes comun, în particular pentru rețelele magistrale care leagă UE de țări terțe, în conformitate cu [strategia „Global Gateway”](https://international-partnerships.ec.europa.eu/policies/global-gateway/digital_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal), precum și pentru dezvoltarea unei **infrastructuri de înaltă performanță, sigură, securizată și sustenabilă**, inclusiv a rețelelor mobile Gigabit și de a cincea generație (5G). După lansarea următoarelor cereri de propuneri din cadrul MIE-Digital, entitățile din Ucraina vor putea solicita cofinanțare pentru proiecte care vizează creșterea capacității, a securității și a rezilienței conectivității digitale dintre Ucraina și vecinii ei din UE.

**Context**

[Mecanismul pentru interconectarea Europei](https://cinea.ec.europa.eu/programmes/connecting-europe-facility_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal) contribuie la obiectivele [Pactului verde european](https://commission.europa.eu/strategy-and-policy/priorities-2019-2024/european-green-deal_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal) și la obiectivele [Deceniului digital 2030](https://digital-strategy.ec.europa.eu/ro/policies/europes-digital-decade)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal) de promovare a unor rețele transeuropene de transport și energetice mai ecologice și mai sustenabile, precum și a digitalizării. În acest scop, programul MIE 2021 – 2027 prevede diverse contribuții financiare, în principal sub formă de granturi, cu rate de cofinanțare diferite în funcție de tipul de proiect. În cadrul MIE-Transporturi, 25,8 miliarde EUR sunt disponibile pentru granturi din bugetul UE pentru perioada 2021 – 2027 în vederea cofinanțării proiectelor de transport în statele membre ale UE. În cadrul MIE-Energie, 5,8 miliarde EUR sunt disponibile pentru cofinanțarea proiectelor de interes comun în temeiul Regulamentului TEN-E, precum și a proiectelor transfrontaliere în domeniul energiei din surse regenerabile. MIE-Digital va investi 2 miliarde EUR în infrastructurile europene de conectivitate și va stimula implementarea și adoptarea rețelelor 5G de către comunitățile locale.

**Informații suplimentare**

[Mecanismul pentru interconectarea Europei](https://cinea.ec.europa.eu/programmes/connecting-europe-facility_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal)

[Rețeaua transeuropeană de transport](https://transport.ec.europa.eu/transport-themes/infrastructure-and-investment/trans-european-transport-network-ten-t_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal)

[Rețelele energetice transeuropene](https://energy.ec.europa.eu/topics/infrastructure/trans-european-networks-energy_ro)[RO**•••**](https://romania.representation.ec.europa.eu/news/comisia-aprofundeaza-integrarea-ucrainei-piata-unica-ue-prin-intermediul-finantarii-2023-06-06_ro#modal)

\*

Raportul anual: investigațiile OLAF scot la iveală fraude și nereguli în valoare de peste 600 de milioane EUR

Raportul anual: investigațiile OLAF scot la iveală fraude și nereguli în valoare de peste 600 de milioane EUR.

**În 2022, Oficiul European de Luptă Antifraudă (OLAF) a protejat 600 de milioane EUR din banii contribuabililor din UE, recomandând recuperarea a peste 426 de milioane EUR de restituit către bugetul UE în urma unor fraude și nereguli și protejând o sumă suplimentară de 200 de milioane EUR. De asemenea, OLAF a pus capăt unor scheme de contrabandă, contrafacere și fraudă vamală, a contribuit la punerea în aplicare a măsurilor de apărare comercială ale UE și a continuat să elaboreze politici de prevenire și combatere a mecanismelor de fraudă aflate în constantă evoluție. La fel ca în fiecare an, OLAF a investigat, de asemenea, suspiciunile de abateri comise de personalul și de membrii instituțiilor UE. În total, OLAF a finalizat peste 250 de cazuri anul trecut.**

Raportul OLAF pe 2022, publicat astăzi, 6 iunie, oferă informații cu privire la principalele tendințe și operațiuni de anul trecut, de la combaterea contrafacerii și a contrabandei la protecția fondurilor UE – inclusiv Mecanismul de redresare și reziliență – și la mecanismele de prevenire a fraudei pentru a proteja asistența financiară a UE pentru Ucraina. Pentru prima dată, raportul este prezentat într-un format virtual interactiv.

Directorul general al OLAF, Ville Itälä, a subliniat: *„Cunoștințele, expertiza și operațiunile acumulate de OLAF oferă rezultate tangibile – protejăm atât bugetul UE, cât și cetățenii UE. Protecția banilor contribuabililor din UE pentru infrastructură și digitalizare, confiscarea a 531 de milioane de țigări comercializate ilegal, o acțiune internațională împotriva mierii contrafăcute și recuperarea a aproape 3 miliarde EUR în favoarea bugetului UE dintr-un caz de subevaluare vamală sunt doar câteva exemple ale impactului OLAF.*

*Prevenirea rămâne cel mai eficace instrument de combatere a fraudei. OLAF depune eforturi pentru a se asigura că asistența financiară și investițiile UE în statele membre și în țările terțe sunt cheltuite astfel cum s-a prevăzut. Suntem ferm convinși că, pentru succesul nostru, cooperarea este esențială; în 2022, OLAF și-a intensificat colaborarea cu autoritățile naționale, cu organizațiile internaționale și cu partenerii UE. Capacitatea OLAF de a stabili legături pentru multipli actori și de a furniza un context general rămâne o calitate unică și distinctivă, care aduce o valoare adăugată luptei împotriva fraudei în Uniunea Europeană și dincolo de aceasta.”*

**Performanța investigativă a OLAF în 2022:**

* OLAF a finalizat 256 de investigații, formulând 275 de recomandări adresate autorităților relevante ale statelor membre și ale UE.
* OLAF a recomandat recuperarea a 426,8 milioane EUR în favoarea bugetului UE și a prevenit cheltuieli nejustificate în valoare de 197,9 milioane EUR.
* OLAF a deschis 192 de investigații noi, în urma a 1 017 analize preliminare efectuate de experții săi.
* OLAF a semnalat Parchetului European (EPPO) 71 de cazuri de infracțiuni penale potențiale, dintre care 16 în numele Comisiei Europene.

**Protejarea fondurilor UE**

La fel ca în anii precedenți, investigațiile OLAF privind cheltuirea fondurilor UE au implicat acuzații de coluziune, manipularea procedurilor de achiziții publice, conflicte de interese și facturi exagerate. Unele creșteri ale numărului de fraude comise pe cale digitală au confirmat, de asemenea, un tipar observat de OLAF în ultimii ani. În 2022, OLAF a înființat un grup de experți ad-hoc axat pe instrumentele informatice antifraudă pentru Mecanismul de redresare și reziliență (MRR) al UE și a început să investigheze cazurile de posibilă utilizare abuzivă a finanțării MRR.

**Combaterea falsificatorilor și a contrabandiștilor**

Combaterea contrafacerii și a contrabandei continuă să fie o parte centrală a operațiunilor OLAF. În 2022, OLAF a coorganizat sau a oferit sprijin mai multor operațiuni vamale comune și altor acțiuni operaționale. Aceste acțiuni au contribuit la asigurarea confiscării a milioane de articole contrafăcute și periculoase înainte de a putea fi utilizate. Printre exemple se numără: medicamente contrafăcute, jucării contrafăcute și potențial periculoase, 531 de milioane de țigări comercializate ilegal și 14,7 milioane de litri de vin, bere și băuturi spirtoase ilicite.

**Sprijinirea Ucrainei și asigurarea aplicării sancțiunilor împotriva Rusiei**

Anul 2022 a fost marcat de invadarea Ucrainei de către Rusia. OLAF cooperează de mult timp cu autoritățile ucrainene atât în ceea ce privește partea de cheltuieli a bugetului UE (protecția fondurilor UE), cât și în ceea ce privește veniturile (cooperarea vamală). De la începutul războiului, OLAF a oferit asistență agențiilor antifraudă din Ucraina, pentru a contribui la consolidarea și îmbunătățirea structurilor țării de combatere a fraudei și a corupției și pentru a proteja finanțarea actuală și viitoare din partea UE. OLAF a jucat, de asemenea, un rol important în combaterea eludării sancțiunilor impuse de UE împotriva Rusiei și Belarusului în urma invadării Ucrainei, astfel cum se explică în raportul OLAF pe 2022.

**Combaterea abaterilor**

Chiar și un singur caz de comportament neregulamentar sau fraudulos al personalului UE sau al membrilor instituțiilor UE ar fi prea mult. Cetățenii UE se așteaptă pe bună dreptate la cele mai înalte standarde de conduită din partea instituțiilor europene, a membrilor și a personalului lor. OLAF a finalizat anul trecut 38 de investigații privind comportamente frauduloase sau neregulamentare ale personalului și ale membrilor instituțiilor UE. Aceste cazuri garantează că banii contribuabililor din UE sunt cheltuiți în mod corespunzător și, prin asigurarea celor mai înalte standarde de conduită, contribuie la apărarea reputației UE în ansamblu.

Raportul OLAF pe 2022 este disponibil pe [site-ul OLAF](https://anti-fraud.ec.europa.eu/about-us/reports/annual-olaf-reports_en)[EN**•••**](https://romania.representation.ec.europa.eu/news/raportul-anual-investigatiile-olaf-scot-la-iveala-fraude-si-nereguli-valoare-de-peste-600-de-2023-06-06_ro#modal), în versiunea sa interactivă completă și în versiunea sa scurtă.

**Misiunea, mandatul și competențele OLAF:**  
OLAF are misiunea de a identifica, de a investiga și de a pune capăt actelor și faptelor de fraudă care implică fonduri ale UE.

OLAF își îndeplinește misiunea prin:  
•    efectuarea de investigații independente privind actele și faptele de fraudă și de corupție care implică fonduri ale UE, astfel încât să se asigure că toți banii contribuabililor din UE ajung la proiecte care pot să creeze locuri de muncă și să genereze creștere economică în Europa;  
•    contribuirea la întărirea încrederii cetățenilor în instituțiile UE, prin investigarea cazurilor de abateri profesionale grave ale personalului și ale membrilor instituțiilor UE;  
•    elaborarea unei politici solide a UE de combatere a fraudei.

În cadrul funcției sale de investigare independentă, OLAF poate cerceta chestiuni legate de acte și fapte de fraudă, de corupție și de alte infracțiuni care afectează interesele financiare ale UE în ceea ce privește:  
•    toate cheltuielile UE: principalele categorii de cheltuieli sunt: fondurile structurale, politica agricolă și  
fondurile de dezvoltare rurală, cheltuielile directe și ajutorul extern;  
•    anumite tipuri de venituri ale UE, în principal taxele vamale;  
•    suspiciunile de abateri profesionale grave ale personalului și ale membrilor instituțiilor UE.

După finalizarea investigației OLAF, autoritățile UE și naționale competente sunt cele care examinează cazurile și decid cu privire la acțiunile ce trebuie întreprinse ca urmare a recomandărilor OLAF. Toate persoanele vizate sunt prezumate a fi nevinovate până la dovedirea vinovăției în fața unei instanțe competente naționale sau a UE.

**Pentru informații suplimentare:**

Kirill GELMI  
Purtător de cuvânt  
Oficiul European de Luptă Antifraudă (OLAF)  
Telefon: +32(0)2 29-88146    
E-mail: [olaf-media@ec.europa.eu](mailto:olaf-media@ec.europa.eu)  
[https://anti-fraud.ec.europa.eu](https://anti-fraud.ec.europa.eu/)  
Twitter: [@EUAntiFraud](https://twitter.com/@EUAntiFraud)

Theresa ZAHRA  
Purtătoare de cuvânt adjunctă  
Oficiul European de Luptă Antifraudă (OLAF)  
Telefon: +32 (0)2 29-57270     
E-mail: [olaf-media@ec.europa.eu](mailto:olaf-media@ec.europa.eu)  
[https://anti-fraud.ec.europa.eu](https://anti-fraud.ec.europa.eu/)  
Twitter: [@EUAntiFraud](https://twitter.com/@EUAntiFraud)

\*

Rutele de migrație: Comisia propune un nou plan de acțiune pentru ruta vest-mediteraneeană și cea atlantică

Comisia prezintă astăzi, 6 iunie, un [plan de acțiune al UE privind ruta de migrație vest-mediteraneeană și cea atlantică](https://home-affairs.ec.europa.eu/action-plan-atlantic-and-western-mediterranean_en).



În scrisoarea sa adresată Consiliul European din 20 martie 2023, președinta **von der Leyen** a reiterat colaborarea în curs a Comisiei cu statele membre cele mai vizate cu privire la planurile de acțiune pentru Mediterana de Vest și pentru Oceanul Atlantic. Acest plan de acțiune reprezintă, de asemenea, rezultatul direct al Consiliului extraordinar Justiție și Afaceri Interne din noiembrie 2022. În cadrul acestui consiliu, miniștrii s-au angajat să pună în aplicare Planul de acțiune al UE pentru zona centrală a Mării Mediterane, urmat de Planul de acțiune al UE privind Balcanii de Vest, și au aprobat elaborarea unor planuri de acțiune similare pentru principalele rute de migrație.

UE și-a consolidat parteneriatul cu principalele țări de origine și de tranzit de-a lungul rutei, în deplină coordonare cu statele sale membre în cadrul Echipei Europa. Măsurile întreprinse de UE, de statele membre și de partenerii internaționali au contribuit la scăderea considerabilă a numărului de sosiri ilegale. Cu toate acestea, nivelul fluxurilor migratorii rămâne ridicat. Acest lucru necesită o vigilență continuă și răspunsuri operaționale concrete, bazate pe cooperarea eficace existentă.

Acest plan de acțiune prezintă 18 de măsuri operaționale specifice, structurate în jurul a **doi piloni**. Obiectivul este de a sprijini statele membre să consolideze gestionarea migrației de-a lungul acestei rute, prevenind plecările neregulamentare și salvând vieți omenești, printr-o colaborare strânsă cu principalele țări partenere.

**Primul pilon: consolidarea cooperării cu țările partenere**

Consolidarea cooperării cu țările partenere este esențială pentru abordarea provocărilor legate de migrație și pentru combaterea introducerii ilegale de migranți. Printr-o abordare bazată pe întreaga rută, accentul este pus pe prevenirea migrației ilegale prin combaterea introducerii ilegale de migranți și a traficului de persoane, în condițiile unei consolidări a gestionării frontierelor. În acest scop, UE își va intensifica eforturile în ceea ce privește:

* **Identificarea priorităților operaționale pe termen scurt și a măsurilor de coordonare** între UE și statele membre pentru face față migrației printr-o abordare globală a rutelor, în cadrul unei abordări de tip Echipa Europa.
* **Prevenirea migrației ilegale prin combaterea introducerii ilegale de migranți și a traficului de persoane,** prin punerea în aplicare a Parteneriatului operațional de combatere a introducerii ilegale de migranți cu Marocul, prin lansarea, în acest context, a unui program regional finanțat în cadrul IVCDCI – Europa globală și prin consolidarea generală a activităților de combatere a introducerii ilegale de migranți cu țările partenere din Africa de-a lungul întregii rute, susținând în același timp eforturile de combatere a traficului de persoane.
* **Gestionarea frontierelor** prin consolidarea capacităților Marocului, ale Mauritaniei, ale Senegalului și ale Gambiei de a dezvolta acțiuni specifice de prevenire a plecărilor neregulamentare și prin promovarea unei cooperări bilaterale sporite între Frontex și Maroc, Mauritania și Senegal.
* **Returnarea, readmisia și reintegrarea** prin sprijinirea operațiunilor de protecție și de returnare voluntară în Africa de Nord și în țările din Sahel și prin consolidarea angajamentului actual pentru îmbunătățirea cooperării practice în materie de readmisie și de reintegrare durabilă a persoanelor returnate în țările lor de origine.
* **Protecție și căi legale de migrație** prin promovarea punerii în aplicare eficace a mecanismelor de protecție în țările partenere, promovând și sprijinind în același timp căile legale de acces la protecție în UE prin relocare, admisie umanitară și căi complementare.
* **Migrația forței de muncă și parteneriatele pentru atragerea de talente.** Operaționalizarea Parteneriatului pentru talente cu Marocul este o prioritate. În prezent, Comisia evaluează, de asemenea, fezabilitatea lansării unor programe de migrație legală și de mobilitate cu Nigeria și Senegal.

**Al doilea pilon: consolidarea măsurilor operaționale privind căutarea și salvarea, procedurile de returnare, precum și o solidaritate voluntară mai fluidă și mai rapidă**

Consolidarea gestionării eficace a frontierelor și a returnărilor din UE către țările partenere este esențială pentru buna funcționare a sistemului de gestionare a migrației. UE își va accelera activitatea în următoarele domenii:

* **Evaluarea specifică** de către Frontex **a situației din Mediterana de Vest și din Oceanul Atlantic**, în strânsă cooperare cu statele membre.
* **Consolidarea cooperării între statele membre ale UE în materie de returnare în țările partenere** (consiliere în materie de returnare, sprijin pentru identificarea și eliberarea documentelor de călătorie, coordonarea zborurilor de returnare etc.), precum și reintegrarea durabilă a persoanelor returnate, inclusiv cu sprijinul coordonatorului UE în materie de returnări și prin intermediul Rețelei la nivel înalt pentru returnări.
* **Stabilirea unei legături între reintegrarea persoanelor returnate voluntar și investițiile statelor membre și ale întreprinderilor europene în țările de origine și de tranzit**, în special în ceea ce privește promovarea creării de locuri de muncă și a dezvoltării competențelor.
* **Obținerea unor reacții mai eficiente și mai rapide în cadrul mecanismului voluntar de solidaritate, cu sprijinul Comisiei și al Agenției UE pentru Azil. Pe măsură ce punerea în aplicare a mecanismului** continuă, statele donatoare sunt încurajate să fie mai flexibile, pentru a reduce presiunea asupra sistemului de primire din statele membre de primă intrare.

**Etapele următoare**

Comisia prezintă acest plan de acțiune în vederea viitoarei reuniuni a Consiliului Justiție și Afaceri Interne din 8-9 iunie și a Consiliului European din 29-30 iunie.

UE și statele membre vor trebui să colaboreze pentru a atinge obiectivele stabilite în planul de acțiune și pentru a asigura punerea în aplicare efectivă a acestuia. Raportarea și monitorizarea prin intermediul mecanismelor existente ale Comisiei și Consiliului sunt două elemente esențiale. Prezentul plan de acțiune completează lucrările în curs care vizează alte rute migratorii esențiale către Europa și poate servi drept model de elaborare a unor planuri similare pentru alte rute de migrație.

Context

În 2018, numărul sosirilor ilegale în UE pe ruta vest-mediteraneeană a crescut semnificativ. Începând din 2019, sosirile ilegale au înregistrat o scădere pe ruta vest-mediteraneeană, dar au înregistrat o creștere importantă pe ruta atlantică către Insulele Canare, în special în 2020 și 2021, scăzând considerabil în 2022 (cu 31 % față de 2021) până în prezent, în 2023.

În ceea ce privește soluția durabilă pe termen lung pentru gestionarea migrației, Comisia continuă să depună eforturi pentru a pune în aplicare noul Pact privind migrația și azilul.  În paralel, Comisia propune o serie de măsuri operaționale pentru a aborda provocările actuale de-a lungul principalelor rute de migrație către Europa. Acesta este cel de al treilea plan de acțiune pe care l-a propus Comisia pentru a sprijini statele membre, după cel din 2022 privind zona central-mediteraneeană și Balcanii de Vest.

UE va continua să promoveze soluții durabile și structurale la provocările noastre comune în materie de migrație, pe baza unei abordări cuprinzătoare, la nivelul întregii rute, incluzând o acțiune reînnoită privind dimensiunea externă a migrației.

**Informații suplimentare**


[Planul de acțiune pentru ruta vest-mediteraneeană și cea atlantică](https://home-affairs.ec.europa.eu/action-plan-atlantic-and-western-mediterranean_en)[EN**•••**](https://romania.representation.ec.europa.eu/news/rutele-de-migratie-comisia-propune-un-nou-plan-de-actiune-pentru-ruta-vest-mediteraneeana-si-cea-2023-06-06_ro#modal)  
[Planul de acțiune pentru zona Balcanilor de Vest](https://home-affairs.ec.europa.eu/whats-new/publications/eu-action-plan-western-balkans_en)[EN**•••**](https://romania.representation.ec.europa.eu/news/rutele-de-migratie-comisia-propune-un-nou-plan-de-actiune-pentru-ruta-vest-mediteraneeana-si-cea-2023-06-06_ro#modal)

[Planul de acțiune pentru zona central-mediteraneeană](https://ec.europa.eu/commission/presscorner/detail/ro/IP_22_7068)[RO**•••**](https://romania.representation.ec.europa.eu/news/rutele-de-migratie-comisia-propune-un-nou-plan-de-actiune-pentru-ruta-vest-mediteraneeana-si-cea-2023-06-06_ro#modal)

[Un noul pact privind migrația și azilul](https://commission.europa.eu/strategy-and-policy/priorities-2019-2024/promoting-our-european-way-life/new-pact-migration-and-asylum_ro)[RO**•••**](https://romania.representation.ec.europa.eu/news/rutele-de-migratie-comisia-propune-un-nou-plan-de-actiune-pentru-ruta-vest-mediteraneeana-si-cea-2023-06-06_ro#modal)

\*

Acord politic privind noul instrument de contracarare a acțiunilor coercitive vizând o mai bună apărare a intereselor UE pe scena mondială

Parlamentul European și Consiliul au ajuns astăzi, 6 iunie, la un acord politic final cu privire la instrumentul de contracarare a acțiunilor coercitive.

Acest nou instrument îi va permite UE să reacționeze la constrângerile economice și, prin urmare, să își apere mai bine propriile interesele și pe cele ale statelor sale membre pe scena mondială.

Instrumentul de contracarare a acțiunilor coercitive este conceput, în primul rând, pentru a descuraja orice constrângeri economice potențiale. Dacă apar totuși astfel de constrângeri, instrumentul oferă o structură menită să determine țara terță în cauză să pună capăt măsurilor coercitive, prin dialog și cooperare. Însă, în cazul în care dialogul eșuează, el pune, de asemenea, la dispoziția Uniunii o gamă largă de contramăsuri posibile împotriva țării respective. Printre aceste contramăsuri se numără instituirea de tarife și impunerea de restricții privind comerțul cu servicii și accesul la investițiile străine directe sau la achizițiile publice.

Acordul la care s-a ajuns astăzi include un cadru juridic prin care UE poate îi poate solicita țării terțe să repare prejudiciul cauzat de constrângerile sale economice. Acordul vizează, de asemenea, mecanismele decizionale, definind în special rolul Consiliului în a stabili dacă UE sau un stat membru este ținta unor constrângeri economice, precum și termenele pentru acțiunea UE în cadrul instrumentului.

UE va continua să coopereze cu partenerii și aliații care împărtășesc aceeași viziune pentru a aborda constrângerile economice, iar instrumentul de contracarare a acțiunilor coercitive reprezintă o completare semnificativă a eforturilor internaționale în acest domeniu.

**Etapele următoare**

Parlamentul European și Consiliul vor trebui să finalizeze procedurile de aprobare a noului regulament înainte ca acesta să poată intra în vigoare. Intrarea în vigoare este prevăzută pentru toamna acestui an.

**Context**

În ultimii ani, UE și statele sale membre au devenit ținta unor presiuni economice deliberate. Comisia Europeană a propus instrumentul de contracarare a acțiunilor coercitive în 2021, în cadrul noii sale strategii comerciale, ca un nou instrument specific pentru abordarea constrângerilor economice – definite ca o situație în care o țară terță încearcă să exercite presiuni asupra UE sau a unui stat membru pentru a le obliga să facă anumite alegeri, aplicând sau amenințând să aplice împotriva lor măsuri care afectează comerțul sau investițiile. Instrumentul poate fi declanșat de o gamă largă de practici coercitive.

Atunci când va avea în vedere activarea instrumentului, Comisia Europeană se va baza pe contribuțiile părților interesate, iar întreprinderile sunt încurajate să prezinte informații relevante.

Instrumentul și orice acțiuni care ar putea fi întreprinse în temeiul acestuia sunt coerente cu obligațiile internaționale ale UE și sunt întemeiate integral pe dreptul internațional. Comisia Europeană va prezenta în curând strategia europeană de securitate economică, prevăzută pentru 20 iunie 2023.

**Informații suplimentare**

[Protecția împotriva acțiunilor coercitive](https://policy.trade.ec.europa.eu/enforcement-and-protection/protecting-against-coercion_en)[EN**•••**](https://romania.representation.ec.europa.eu/news/acord-politic-privind-noul-instrument-de-contracarare-actiunilor-coercitive-vizand-o-mai-buna-2023-06-06_ro#modal)

[Întrebări și răspunsuri](https://ec.europa.eu/commission/presscorner/detail/ro/qanda_21_6643)[RO**•••**](https://romania.representation.ec.europa.eu/news/acord-politic-privind-noul-instrument-de-contracarare-actiunilor-coercitive-vizand-o-mai-buna-2023-06-06_ro#modal)

\*

Uniunea europeană a sănătății: o nouă abordare cuprinzătoare a sănătății mintale

Astăzi, 7 iunie, îndeplinind angajamentul președintei Comisiei Europene, **Ursula** **von der Leyen,** din discursul privind starea Uniunii din 2022, Comisia adaugă un pilon la uniunea europeană a sănătății: o nouă abordare cuprinzătoare a sănătății mintale**.**



**Această abordare** reprezintă un prim pas important pentru **a pune sănătatea mintală pe picior de egalitate cu sănătatea fizică** și pentru a asigura o **nouă abordare transsectorială** a problemelor de sănătate mintală. Prin intermediul a 20 de inițiative emblematice și a unei finanțări din partea UE în valoare de 1,23 miliarde EUR prin diferite instrumente financiare, Comisia va sprijini statele membre, acordând prioritate cetățenilor și sănătății lor mintale.

Comunicarea de astăzi vine în timp util: înainte de pandemia de COVID-19, problemele de sănătate mintală afectau deja 1 din 6 persoane din UE, situație care s-a înrăutățit odată cu crizele fără precedent din ultimii ani. **Costul lipsei acțiunii** este semnificativ, ridicându-se la 600 de miliarde EUR în fiecare an.

**Sănătatea mintală este importantă: elemente-cheie pentru abordarea problemelor de sănătate mintală**

În contextul unor schimbări tehnologice, de mediu și societale semnificative, care afectează capacitatea oamenilor de a face față provocărilor, **acțiunea UE în domeniul sănătății mintale se va concentra pe trei principii directoare:**

(i) **prevenirea** adecvată și eficace,

(ii) accesul la **asistență medicală și tratament** în domeniul sănătății mintale de înaltă calitate și la prețuri accesibile și

(iii) **reintegrarea** în societate după recuperare.

Această abordare cuprinzătoare abordează sănătatea mintală în toate politicile pentru a recunoaște factorii de risc multipli care afectează sănătatea mintală. Urmând această abordare, acțiunile concrete vor acoperi un domeniu larg de politici și vor include eforturi pentru:

* **Promovarea unei stări bune de sănătate mintală** prin prevenire și depistare timpurie, inclusiv prin intermediul unei inițiative europene de prevenire a depresiei și a sinuciderilor, un Cod european pentru sănătate mintală și consolidarea cercetării privind sănătatea creierului.
* **Investiții în formare și în consolidarea capacităților** care prioritizează sănătatea mintală în toate politicile și îmbunătățește accesul la tratament și îngrijire. Acțiunile vor include programe de formare și de schimb pentru profesioniști și sprijin tehnic pentru reformele în domeniul sănătății mintale la nivel național.
* **Asigurarea unei stări bune de sănătate mintală la locul de muncă** prin creșterea gradului de conștientizare și îmbunătățirea prevenirii. Acest lucru se va realiza, de exemplu, prin campanii de sensibilizare la nivelul UE desfășurate de Agenția Europeană pentru Securitate și Sănătate în Muncă (EU-OSHA) și printr-o posibilă inițiativă viitoare a UE privind riscurile psihosociale la locul de muncă.
* **Protejarea copiilor și a tinerilor** în anii cei mai vulnerabili și care contribuie cel mai mult la formare, în contextul unor presiuni și provocări din ce în ce mai mari. Măsurile includ o rețea de sănătate mintală pentru copii și tineri, un set de instrumente de prevenire pentru copii care abordează principalii factori determinanți ai sănătății mintale și fizice și o mai bună protecție online și pe platformele de comunicare socială.
* **Abordarea grupurilor vulnerabile** prin furnizarea de sprijin specific persoanelor care au cea mai mare nevoie de sprijin, cum ar fi persoanele în vârstă, persoanele aflate în situații economice sau sociale dificile și populațiile de migranți/refugiați. O atenție deosebită se acordă populațiilor afectate de conflicte, mai ales persoanelor (în special copii) strămutate din Ucraina și copiilor din Ucraina care au suferit traume de război.
* **Să conducem prin puterea exemplului** la nivel internațional prin creșterea gradului de conștientizare și prin furnizarea de sprijin de calitate în materie de sănătate mintală în situații de urgență umanitară.

**Context**

Chiar și înainte de pandemia de COVID-19, problemele de sănătate mintală au afectat **aproximativ 84 de milioane de persoane** din UE, iar aceste cifre s-au înrăutățit de atunci. Pandemia a exercitat presiuni suplimentare asupra sănătății mintale, în special în rândul tinerilor și al celor cu afecțiuni mintale preexistente. În [discursul privind starea Uniunii](https://ec.europa.eu/commission/presscorner/detail/ro/speech_22_5493)[RO**•••**](https://romania.representation.ec.europa.eu/news/uniunea-europeana-sanatatii-o-noua-abordare-cuprinzatoare-sanatatii-mintale-2023-06-07_ro#modal) din septembrie 2022, președinta Ursula **von der Leyen** a anunțat o nouă inițiativă privind sănătatea mintală.

Inițiativa răspunde, de asemenea, solicitărilor Parlamentului European și unei propuneri prezentate de cetățeni în contextul Conferinței privind viitorul Europei. Costul **lipsei acțiunii** în domeniul sănătății mintale este **semnificativ** și se preconizează că va crește, ca urmare a provocărilor globale legate de schimbările sociale, politice și de mediu, de creșterea digitalizării, de presiunile economice și de schimbările radicale de pe piața forței de muncă. Costurile totale ale problemelor de sănătate mintală – care includ costurile sistemelor de sănătate și ale programelor de securitate socială, dar și scăderea ocupării forței de muncă și a productivității lucrătorilor – sunt estimate la peste 4 % din PIB în toate țările UE, echivalentul a peste 600 de miliarde EUR pe an[[1]](https://ec.europa.eu/commission/presscorner/#_ftn1).

**Informații suplimentare**

[Comunicare](https://health.ec.europa.eu/publications/comprehensive-approach-mental-health_ro)[RO**•••**](https://romania.representation.ec.europa.eu/news/uniunea-europeana-sanatatii-o-noua-abordare-cuprinzatoare-sanatatii-mintale-2023-06-07_ro#modal)

[Sănătatea mintală (europa.eu)](https://health.ec.europa.eu/non-communicable-diseases/mental-health_ro)[RO**•••**](https://romania.representation.ec.europa.eu/news/uniunea-europeana-sanatatii-o-noua-abordare-cuprinzatoare-sanatatii-mintale-2023-06-07_ro#modal)

[Material video privind sănătatea mintală](https://vimeo.com/831820024/e41fa23acd)

[[1]](https://ec.europa.eu/commission/presscorner/#_ftnref1)Sănătatea pe scurt – Europa 2018: <https://health.ec.europa.eu/system/files/2020-02/2018_healthatglance_rep_en_0.pdf>

\*

Bugetul UE pentru 2024: asigurarea capacității Europei de a se ocupa de prioritățile sale

Astăzi, 7 iunie, Comisia Europeană a propus un buget anual al UE în valoare de 189,3 miliarde EUR pentru 2024.

Bugetul va fi completat cu plăți estimate la 113 miliarde EUR pentru granturi în cadrul NextGenerationEU, instrumentul de redresare post-pandemie al UE. Capacitatea combinată a celor două instrumente va continua să impulsioneze redresarea economică în curs a Europei și să creeze locuri de muncă, consolidând, în același timp, autonomia strategică a Europei.

UE s-a confruntat cu provocări excepționale în ultimii ani, printre care o creștere rapidă a inflației, care a exercitat o presiune considerabilă asupra capacității bugetului de a răspunde în continuare noilor evoluții. Cu toate acestea, proiectul de buget pentru 2024 continuă să ofere o finanțare esențială pentru prioritățile politice ale UE, conform planificării. Cheltuielile legate de tranziția verde și digitală vor constitui în continuare o prioritate, astfel încât Europa să devină mai rezilientă și mai pregătită pentru viitor.

Proiectul de buget pentru 2024 direcționează fonduri către domeniile în care acestea pot avea cel mai mare impact, în funcție de nevoile cele mai importante în materie de redresare ale statelor membre ale UE și ale partenerilor noștri din întreaga lume. Fondurile vor contribui la modernizarea și consolidarea Uniunii, prin încurajarea tranziției verzi și digitale, prin crearea de locuri de muncă și prin consolidarea rolului Europei în lume.

Comisia va continua să fie alături de Ucraina atât timp cât va fi nevoie. În urma războiului de agresiune al Rusiei împotriva acestei țări, bugetul UE a fost mobilizat pe deplin pentru a sprijini Ucraina și statele membre ale UE care primesc refugiați, însă disponibilitățile sale au fost epuizate. Comisia va analiza acordarea unui sprijin viitor Ucrainei în contextul viitoarei revizuiri a bugetului său pe termen lung pentru perioada 2021-2027.

Pentru abordarea celorlalte priorități diverse ale UE, Comisia propune alocarea următoarelor sume pentru diferitele priorități ale Comisiei (în angajamente):

* 53,8 miliarde EUR pentru **politica agricolă comună** și 1,1 miliarde EUR pentru Fondul european pentru pescuit și afaceri maritime, pentru fermierii și pescarii din Europa, dar și pentru consolidarea rezilienței sectorului agroalimentar și a sectorului pescuitului și pentru asigurarea anvergurii necesare a măsurilor de gestionare a crizelor;
* 47,9 miliarde EUR pentru **dezvoltare regională și coeziune**, cu scopul de a promova coeziunea economică, socială și teritorială, precum și infrastructura care sprijină tranziția verde și proiectele prioritare ale Uniunii;
* 15,8 miliarde EUR pentru **sprijinirea partenerilor noștri și a intereselor noastre pe scena mondială**, din care 11,4 miliarde EUR în cadrul Instrumentului de vecinătate, cooperare pentru dezvoltare și cooperare internațională – Europa globală (IVCDCI – Europa globală), 2,1 miliarde EUR pentru Instrumentul de asistență pentru preaderare (IPA III) și 1,7 miliarde EUR pentru ajutor umanitar (HUMA);
* 13,6 miliarde EUR pentru **cercetare și inovare**, din care 12,8 miliarde EUR pentru programul emblematic al Uniunii în domeniul cercetării – Orizont Europa. Proiectul de buget include, de asemenea, finanțarea Actului european privind cipurile în cadrul programului Orizont Europa și prin redistribuire de la alte programe;
* 4,6 miliarde EUR pentru **investiții strategice europene**, din care 2,7 miliarde EUR pentru Mecanismul pentru interconectarea Europei în vederea îmbunătățirii infrastructurii transfrontaliere, 1,3 miliarde EUR pentru programul Europa digitală pentru conturarea viitorului digital al Uniunii și 348 de milioane EUR pentru InvestEU pentru prioritățile-cheie (cercetare și inovare, dubla tranziție verde și digitală, sectorul sănătății și tehnologiile strategice);
* 2,1 miliarde EUR pentru **cheltuieli destinate spațiului**, în special pentru Programul spațial european, în cadrul căruia vor fi reunite acțiunile Uniunii în acest domeniu strategic;
* 10,3 miliarde EUR pentru **capitalul uman, coeziune socială și valori**, din care 3,96 miliarde EUR pentru costurile din ce în ce mai mari de îndatorare din cadrul NGEU (care trebuie ținute sub observare atentă), 3,7 miliarde EUR pentru Erasmus+ în vederea creării de oportunități de educație și mobilitate pentru cetățeni, 332 de milioane EUR pentru sprijinirea artiștilor și a creatorilor din întreaga Europă și 215 milioane EUR pentru promovarea justiției, a drepturilor și a valorilor;
* 2,4 miliarde EUR pentru **mediu și politici climatice**, din care 745 de milioane EUR pentru programul LIFE în vederea sprijinirii atenuării schimbărilor climatice și adaptării la acestea și 1,5 miliarde EUR pentru Fondul pentru o tranziție justă în vederea asigurării faptului că tranziția verde aduce beneficii tuturor;
* 2,2 miliarde EUR pentru **protejarea frontierelor noastre**, din care 1,1 miliarde EUR pentru Fondul de management integrat al frontierelor și 874 de milioane EUR (contribuția totală a UE) pentru Agenția Europeană pentru Poliția de Frontieră și Garda de Coastă (Frontex);
* 1,7 miliarde EUR pentru **cheltuielile legate de migrație**, din care 1,5 miliarde EUR pentru sprijinirea migranților și a solicitanților de azil în conformitate cu valorile și prioritățile noastre;
* 1,6 miliarde EUR pentru abordarea provocărilor din domeniul **apărării**, din care 638 de milioane EUR pentru sprijinirea dezvoltării capabilităților și a cercetării în cadrul Fondului european de apărare (FEA), 241 de milioane EUR pentru sprijinirea mobilității militare, 260 de milioane EUR pentru noul instrument de apărare pe termen scurt (EDIRPA) și 343 de milioane EUR pentru sprijinirea producției de muniție;
* 947 de milioane EUR pentru a asigura **funcționarea pieței unice**, inclusiv 602 milioane EUR pentru Programul privind piața unică și 200 de milioane EUR pentru activități legate de combaterea fraudei, fiscalitate și vamă;
* 754 de milioane EUR pentru Programul „UE pentru sănătate” în vederea asigurării unui **răspuns cuprinzător în materie de sănătate la nevoile cetățenilor**, precum și 230 de milioane EUR pentru mecanismul de protecție civilă al Uniunii (rescEU), astfel încât acesta să poată furniza rapid asistență operațională în caz de criză;
* 726 de milioane EUR pentru **securitate**, din care 315 milioane EUR pentru Fondul pentru securitate internă (FSI), care va combate terorismul, radicalizarea, criminalitatea organizată și criminalitatea informatică;
* 213 milioane EUR pentru **conexiuni securizate prin satelit** în cadrul noului program al Uniunii privind conectivitatea securizată.

**Proiectul de buget pentru 2024 face parte din bugetul pe termen lung al Uniunii, astfel cum a fost adoptat la sfârșitul anului** **2020**, inclusiv ajustările tehnice ulterioare, și urmărește să transforme prioritățile acestuia în rezultate anuale concrete. Bugetul se menține în parametri pentru alocarea a 30 % din bugetul pe termen lung și din instrumentul de redresare NextGenerationEU combaterii schimbărilor climatice.

**Context**

**Proiectul de buget al UE pentru 2024** include cheltuielile acoperite de creditele din cadrul plafoanelor bugetare pe termen lung, finanțate din resurse proprii. Acestea sunt completate de **cheltuielile din cadrul NextGenerationEU**, finanțate din împrumuturi de pe piețele de capital. În ceea ce privește bugetul propriu-zis, în proiectul de buget sunt propuse două sume pentru fiecare program – angajamente și plăți. „Angajamentele” se referă la fondurile care pot fi convenite prin contracte în cursul unui an, iar „plățile” desemnează sumele plătite efectiv. Toate sumele sunt exprimate în prețuri curente.

Cu un buget de până la 807 miliarde EUR în prețuri curente, **NextGenerationEU contribuie la repararea daunelor economice și sociale imediate cauzate de pandemia de COVID-19 și la pregătirea UE pentru viitor**. Acest instrument contribuie la construirea, în urma crizei provocate de pandemia de COVID-19, a unei UE mai verzi, mai digitale, mai reziliente și mai bine pregătite să facă față provocărilor actuale și viitoare. Pilonul central al instrumentului NextGenerationEU este Mecanismul de redresare și reziliență (MRR) – un instrument de acordare de granturi și de împrumuturi pentru sprijinirea reformelor și a investițiilor în statele membre ale UE. Contractele/angajamentele din cadrul instrumentului NextGenerationEU pot fi încheiate până la sfârșitul anului 2023, plățile legate de împrumuturi urmând să fie efectuate până la sfârșitul anului 2026.

**Informații suplimentare**

[Întrebări și răspunsuri privind proiectul de buget anual pe 2024](https://ec.europa.eu/commission/presscorner/detail/ro/qanda_23_3063)[RO**•••**](https://romania.representation.ec.europa.eu/news/bugetul-ue-pentru-2024-asigurarea-capacitatii-europei-de-se-ocupa-de-prioritatile-sale-2023-06-07_ro#modal)

[Documente](https://ec.europa.eu/info/strategy/eu-budget/annual-eu-budget/all-annual-budgets_ro)[RO**•••**](https://romania.representation.ec.europa.eu/news/bugetul-ue-pentru-2024-asigurarea-capacitatii-europei-de-se-ocupa-de-prioritatile-sale-2023-06-07_ro#modal)

[Bugetul UE în mișcare](https://commission.europa.eu/strategy-and-policy/eu-budget/motion_en)[EN**•••**](https://romania.representation.ec.europa.eu/news/bugetul-ue-pentru-2024-asigurarea-capacitatii-europei-de-se-ocupa-de-prioritatile-sale-2023-06-07_ro#modal)

[Bugetul UE pe termen lung pentru perioada 2021-2027 și instrumentul NextGenerationEU](https://ec.europa.eu/info/strategy/eu-budget/long-term-eu-budget/2021-2027_ro)[RO**•••**](https://romania.representation.ec.europa.eu/news/bugetul-ue-pentru-2024-asigurarea-capacitatii-europei-de-se-ocupa-de-prioritatile-sale-2023-06-07_ro#modal)

[UE ca debitor](https://ec.europa.eu/info/strategy/eu-budget/eu-borrower-investor-relations_ro)[RO**•••**](https://romania.representation.ec.europa.eu/news/bugetul-ue-pentru-2024-asigurarea-capacitatii-europei-de-se-ocupa-de-prioritatile-sale-2023-06-07_ro#modal)

\*

Comisia sărbătorește cea de a 25-a aniversare a programului Copernicus și rolul acestuia în sprijinirea politicilor UE

Comisia sărbătorește cea de a 25-a aniversare a programului Copernicus și rolul acestuia în sprijinirea politicilor UE.

Comisia sărbătorește astăzi, 8 iunie, cea de [a 25-a aniversare a programului Copernicus](https://www.copernicus.eu/en/events/events/save-date-25th-anniversary-copernicus)[EN**•••**](https://romania.representation.ec.europa.eu/news/comisia-sarbatoreste-cea-de-25-aniversare-programului-copernicus-si-rolul-acestuia-sprijinirea-2023-06-08_ro#modal) – programul emblematic al UE de observare a Pământului – cu un eveniment desfășurat la Agenția Spațială Națională Suedeză de la Stockholm, organizat sub auspiciile Președinției suedeze a Consiliului UE, în parteneriat cu Agenția Spațială Europeană (ESA) și cu Agenția Spațială Națională Suedeză. Comisarul pentru piața internă, Thierry **Breton**, a ținut un discurs inaugural în cadrul evenimentului. I s-au alăturat și alți vorbitori, precum Erik Bergkvist, deputat în Parlamentul European, și Maria Nilsson, secretar de stat suedez pentru educație și cercetare.

Evenimentul a celebrat un sfert de secol de succese și de reușite ale programului Copernicus, punând accentul pe numeroșii săi utilizatori și pe oamenii din spatele programului. Diferite grupuri de dezbatere au discutat rolul programului Copernicus în sprijinirea monitorizării mediului marin, a gestionării terenurilor, a răspunsului în caz de dezastre, a monitorizării calității aerului pentru sănătatea publică, a adaptării la schimbările climatice și a atenuării efectelor acestora, precum și modul în care Copernicus sprijină antreprenoriatul și inovarea într-o gamă largă de sectoare.

Programul Copernicus a fost lansat în 1998, prin semnarea „Manifestului de la Baveno”, ca idee pentru un program de monitorizare a mediului. Cunoscut inițial sub denumirea de „Monitorizarea globală pentru securitatea mediului”, programul a fost conceput pentru a furniza Uniunii Europene și statelor sale membre date spațiale valoroase care puteau contribui la diverse aspecte ale politicii publice, pentru a înțelege mai bine și a atenua efectele schimbărilor climatice și pentru a asigura securitatea civilă. De atunci, Copernicus combină datele colectate în spațiu, la sol, în mare și în aer pentru a furniza serviciile pe care le oferă. El sprijină o varietate de aplicații din mai multe domenii care nu au legătură cu spațiul. Gama de aplicații făcute posibile de Copernicus este enormă, acoperind sectorul public și cel privat în numeroase segmente de piață. Printre aplicațiile esențiale se numără agricultura, schimbările climatice și mediul, dezvoltarea și cooperarea, energia, silvicultura, sănătatea, gestionarea dezastrelor, securitatea și apărarea, turismul, transporturile și planificarea urbană.

Copernicus sprijină [Centrul de coordonare a răspunsului la situații de urgență](https://civil-protection-humanitarian-aid.ec.europa.eu/what/civil-protection/emergency-response-coordination-centre-ercc_en)[EN**•••**](https://romania.representation.ec.europa.eu/news/comisia-sarbatoreste-cea-de-25-aniversare-programului-copernicus-si-rolul-acestuia-sprijinirea-2023-06-08_ro#modal),[Centrul european pentru prognoze meteorologice pe termen mediu](https://www.ecmwf.int/) și recent creatul Centru de date Copernicus al acestuia, precum și [Centrul Comun de Cercetare](https://joint-research-centre.ec.europa.eu/index_en)[EN**•••**](https://romania.representation.ec.europa.eu/news/comisia-sarbatoreste-cea-de-25-aniversare-programului-copernicus-si-rolul-acestuia-sprijinirea-2023-06-08_ro#modal). Discursul comisarului **Breton** și înregistrarea evenimentului pot fi găsite [aici](https://player.clevercast.com/?account_id=2bK6kL&event_id=V317kx).

\*

Gestionarea migrației: evoluția proiectelor-pilot privind procedurile de azil și de returnare și un nou sprijin financiar pentru Bulgaria și România

Ieri, 7 iunie, Comisia a salutat progresele înregistrate în ultimele trei luni de la lansarea proiectelor-pilot în Bulgaria și în România.



Aceste proiecte-pilot, cu durata de 6 luni, au fost lansate în martie 2023, bazându-se pe bunele practici și experiența din Bulgaria și România în domeniul azilului, al returnărilor, al gestionării frontierelor și al cooperării internaționale. Acest demers se înscrie în continuarea scrisorii președintei **von der Leyen** din 26 ianuarie 2023 și a concluziilor Consiliului European din 9 februarie, precum și a Planului de acțiune al UE pentru Balcanii de Vest din decembrie 2022.

**Actualizare operațională**

**România**

România a modificat legislația națională în materie de azil în mai 2023, pentru a permite participarea experților EUAA la înregistrarea și evaluarea cererilor de azil. În decembrie 2022, EUAA și România au semnat un plan operațional, consolidând, de asemenea, capacitatea de primire și de prelucrare a cererilor de azil.

Începând din aprilie 2023, EUAA a trimis unsprezece interpreți în centrul regional pentru azil din Timișoara. Alți patru experți EUAA vor fi mobilizați pentru a ajuta autoritățile naționale cu prelucrarea cererilor.

În ceea ce privește returnările, România și-a modificat legislația în mai 2023 pentru a permite luarea unei decizii negative privind protecția internațională alături de o decizie de returnare. Această modificare contribuie la asigurarea unui proces de returnare mai eficient, care să prevină sustragerea persoanelor vizate și deplasările secundare. De asemenea, s-au înregistrat progrese în ceea ce privește actualizarea sistemului informatic național de gestionare a returnărilor și o mai bună aliniere a acestuia la sistemele informatice ale Frontex, pentru a permite o analiză și informații statistice mai precise.  În mai 2023, România s-a alăturat programului Frontex privind serviciile comune de reintegrare, care oferă sprijin în materie de reintegrare pentru returnări. România are contacte bilaterale cu statele membre prin intermediul rețelei la nivel înalt privind returnările și cu Frontex în ceea ce privește bunele practici în materie de returnare, în special consilierea în materie de returnare.

În ceea ce privește gestionarea frontierelor și cooperarea internațională, România a continuat să își gestioneze în mod eficace frontierele externe cu Serbia. Această cooperare se bazează pe activități de prevenire a migrației neregulamentare desfășurate împreună cu autoritățile sârbe, puse în aplicare printr-un protocol de patrulare comună. Pentru a consolida cooperarea cu Frontex, autoritățile române vor găzdui și vor utiliza primele vehicule mobile de supraveghere ale Frontex la secțiunea de frontieră româno-sârbă din zona operațională Terra 2023.

România cooperează în continuare cu agențiile UE în ceea ce privește anchetele comune privind criminalitatea organizată. Printre altele, este vorba despre participarea la platforma europeană multidisciplinară împotriva amenințărilor infracționale (EMPACT) și la planul său operațional de acțiune pentru combaterea rețelelor infracționale implicate în introducerea ilegală de migranți.

**Bulgaria**

Bulgaria a luat măsuri operaționale cu sprijinul Comisiei pentru a îmbunătăți procedurile accelerate de azil și a desemnat o listă de țări de origine sigure, în conformitate cu normele UE. Pentru a simplifica punerea în aplicare a procedurilor de azil și de returnare, Bulgaria are în vedere posibilitatea de a lua o decizie negativă privind protecția internațională, alături de o decizie de returnare. Autoritățile lucrează la digitalizarea sistemelor de azil și de returnare, cu sprijinul agențiilor UE și al serviciilor Comisiei.

Bulgaria și-a consolidat, de asemenea, cooperarea cu Agenția Europeană pentru Azil (EUAA) în materie de azil și primire. În această vară urmează să se încheie revizuirea planului operațional al EUAA pentru Bulgaria. Bulgaria și-a intensificat, de asemenea, cooperarea cu Frontex. Aceasta include o foaie de parcurs pentru utilizarea întregii capacități a agenției în materie de gestionare a frontierelor și de returnare, cu ajutorul unor resurse suplimentare, cum ar fi corpul permanent și echipamentele tehnice. Frontex i-a oferit deja Bulgariei sprijin suplimentar, punând la dispoziție consilieri în domeniul returnării și interpreți. Bulgaria și Frontex vor semna, de asemenea, un plan comun de acțiune privind returnarea.

Bulgaria și-a consolidat, de asemenea, cooperarea cu Europol pentru a combate rețelele de introducere ilegală de migranți și pentru a limita deplasările secundare în interiorul UE. Bulgaria a instituit deja un mecanism național pentru schimbul de informații și va înființa în curând un grup operativ pentru combaterea introducerii ilegale de migranți.

**Sprijinul financiar acordat de UE pentru consolidarea gestionării frontierelor externe ale UE**

Comisia oferă un nou sprijin financiar României și Bulgariei pentru punerea în aplicare a acestor proiecte-pilot. Bulgaria va primi 45 de milioane EUR, iar România 10,8 milioane EUR. Aceste fonduri vor fi adăugate la programele naționale din cadrul finanțării „afaceri interne” al Instrumentului de sprijin financiar pentru managementul frontierelor și politica de vize.

În plus, Comisia va lansa cereri de propuneri deschise **tuturor statelor membre pentru dezvoltarea de sisteme electronice de supraveghere** la frontierele externe terestre (140 de milioane EUR) și pentru**sprijinirea sistemelor de primire și de azil** ale statelor membre aflate sub presiune (120 de milioane EUR), acordând o atenție deosebită primirii minorilor neînsoțiți și capacității de primire la frontieră. Sprijinul financiar face parte din programele de lucru ale mecanismului tematic pentru perioada 2023-2025 și provine din Fondul pentru azil, migrație și integrare (FAMI) și din Instrumentul de sprijin financiar pentru managementul frontierelor și politica de vize (IMFV).

**Etapele următoare**

Implementarea integrală a proiectelor-pilot este prevăzută pentru septembrie 2023.

Reuniunile comitetului director cu Comisia, agențiile UE, autoritățile bulgare și române au loc lunar. Obiectivul este de a asigura acțiuni coordonate pe teren și schimbul de informații între toate părțile interesate. Până în prezent, au avut loc două reuniuni de coordonare pentru fiecare proiect.

Comisia va continua să sprijine Bulgaria și România în eforturile comune derulate la nivelul UE pentru gestionarea frontierelor externe și abordarea provocărilor legate de migrație.

**Context**

La 17 și 20 martie 2023 au fost lansate în [România](https://ec.europa.eu/commission/presscorner/detail/ro/statement_23_1724)[RO**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal) și [Bulgaria](https://ec.europa.eu/commission/presscorner/detail/ro/statement_23_1787)[RO**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal) două proiecte-pilot cu o durată de șase luni, menite să contribuie la o gestionare europeană a migrației mai eficace și mai durabilă. Aceste proiecte sunt puse în aplicare cu un sprijin operațional, tehnic și financiar puternic din partea Comisiei și a agențiilor UE (EUAA, Europol și Frontex).

Asigurarea unei gestionări eficace a frontierelor externe ale UE este o prioritate pentru care, în actualul cadru financiar multianual 2021-2027, Comisia le-a alocat deja statelor membre 4,3 miliarde EUR pentru managementul frontierelor și politica de vize (IMFV) și 6,3 miliarde EUR pentru gestionarea migrației (FAMI).

**Informații suplimentare**

Comisia Europeană [a lansat un proiect-pilot cu Bulgaria](https://ec.europa.eu/commission/presscorner/detail/ro/statement_23_1787)[RO**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal) – [anexă](https://home-affairs.ec.europa.eu/joint-pilot-project-bulgaria-annex_en)[EN**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal)

Comisia Europeană [a lansat un proiect-pilot cu România](https://ec.europa.eu/commission/presscorner/detail/ro/statement_23_1724)[RO**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal) – [anexă](https://home-affairs.ec.europa.eu/joint-pilot-project-romania-annex_ro)[RO**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal)

[Fonduri „afaceri interne”](https://home-affairs.ec.europa.eu/funding_en)[EN**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal)

[Un nou pact privind migrația și azilul](https://home-affairs.ec.europa.eu/policies/migration-and-asylum/new-pact-migration-and-asylum_en)[EN**•••**](https://romania.representation.ec.europa.eu/news/gestionarea-migratiei-evolutia-proiectelor-pilot-privind-procedurile-de-azil-si-de-returnare-si-un-2023-06-08_ro#modal)

\*

Ediția din 2023 a tabloului de bord privind justiția în UE

Ediția din 2023 a tabloului de bord privind justiția în UE: eficacitatea sistemelor judiciare ale UE se îmbunătățește, dar există în continuare provocări legate de percepția asupra independenței justiției.

Comisia Europeană a publicat astăzi, 8 iunie, cea de a unsprezecea ediție a [tabloului de bord privind justiția în UE](https://commission.europa.eu/document/db44e228-db4e-43f5-99ce-17ca3f2f2933_en)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal), o imagine de ansamblu anuală, cu date comparative asupra eficienței, calității și independenței sistemelor de justiție din statele membre. Tabloul de bord din acest an include **cifre referitoare la 16 domenii noi**, de exemplu, modul în care autoritățile naționale se ocupă de **corupție**, durata procedurilor legate de **cazurile de dare și luare de mită** și modalitățile specifice de facilitare a **accesului egal la justiție** pentru persoanele în vârstă, victimele violenței bazate pe gen și ale violenței domestice, precum și pentru persoanele expuse în general riscului de discriminare. Ediția din 2023 include, de asemenea, pentru prima dată, cifre specifice privind salariile judecătorilor și procurorilor, privind **numirea** președinților instanțelor supreme și a procurorilor generali, precum și privind cele mai înalte instanțe cu competențe constituționale, printre altele.

**Principalele constatări ale ediției din 2023 a tabloului de bord privind justiția în UE**

* **Rămân provocări în ceea ce privește percepția independenței sistemului judiciar:** un [sondaj Eurobarometru](https://europa.eu/eurobarometer/surveys/detail/2667) în rândul **publicului larg** arată că, începând din 2016, percepția publicului larg cu privire la independența sistemului judiciar s-a îmbunătățit în 15 state membre. În comparație cu anul trecut, percepția s-a îmbunătățit în 12 state membre și, în același timp, a scăzut sau a rămas stabilă în 12 state membre. În câteva state membre, nivelul perceput al independenței rămâne deosebit de scăzut. În rândul **întreprinderilor**, un alt [sondaj Eurobarometru](https://europa.eu/eurobarometer/surveys/detail/2973) arată că percepția asupra independenței justiției s-a îmbunătățit în 12 state membre față de 2016. Cu toate acestea, față de anul trecut, percepția în rândul întreprinderilor asupra independenței sistemului judiciar a scăzut în 13 state membre.
* **O perspectivă asupra luptei împotriva corupției:** în 12 state membre, cauzele privind darea sau luarea de mită sunt soluționate de instanțele penale în termen de un an, în timp ce în alte 5 state membre în care sunt disponibile date, procedurile pot dura până la aproximativ 4 ani. Tabloul de bord din 2023 prezintă, de asemenea, o imagine comparativă a competențelor pe care le au organismele specializate care se ocupă de prevenirea corupției și a modului în care se realizează numirile în aceste organisme. Se prezintă, de asemenea, o primă imagine de ansamblu a organelor de poliție și de urmărire penală specializate în combaterea corupției, precum și procedurile de numire a șefilor parchetelor specializate în combaterea corupției.
* **Posibilități de îmbunătățire a digitalizării sistemelor de justiție:** numai opt state membre au norme procedurale care permit utilizarea comunicării la distanță pe tot parcursul procedurii sau în marea parte a acesteia și admisibilitatea probelor numai în format digital. În 19 state membre, acest lucru este posibil numai în anumite situații, cum ar fi pentru anumiți utilizatori (de exemplu, pentru părțile la proces, dar nu pentru experții judiciari). În plus, constatările ediției din acest an arată că, cu două excepții, instanțele și parchetele din statele membre încă nu utilizează pe deplin tehnologia digitală la potențialul permis de normele lor procedurale.
* **Grade diferite de accesibilitate la justiție pentru persoanele expuse riscului de discriminare și pentru persoanele în vârstă, precum și pentru victimele violenței de gen și ale violenței domestice:** 17 state membre au furnizat informații cu privire la drepturile persoanelor expuse riscului de discriminare, iar 22 oferă un acces fizic facil în clădirile instanțelor. În plus, nouă state membre au luat măsuri pentru a face asistența juridică mai accesibilă pentru persoanele în vârstă. În ceea ce privește victimele violenței de gen și ale violenței domestice, în 12 state membre au fost instituite toate garanțiile disponibile, inclusiv accesul online la informații specifice care sunt relevante pentru acest grup, protecția specială a victimelor și a martorilor, sprijinul acordat în cursul procedurilor judiciare de către organizații neguvernamentale sau organisme de promovare a egalității sau formarea specifică pentru judecători. Cu toate acestea, aproape un sfert dintre statele membre nu oferă acces online la informații relevante privind violența de gen și drepturile victimelor.

**Etapele următoare**

Informațiile cuprinse în tabloul de bord privind justiția în UE contribuie la monitorizarea efectuată în cadrul semestrului european și al ciclului anual privind statul de drept, concluziile fiind incluse în ediția din 2023 a raportului anual al Comisiei privind [statul de drept](https://commission.europa.eu/strategy-and-policy/policies/justice-and-fundamental-rights/upholding-rule-law/rule-law/rule-law-mechanism/2023-rule-law-report_en)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal). Ediția din 2023 a tabloului de bord privind justiția în UE a fost dezvoltată pentru a aborda nevoia de informații comparative suplimentare (cum ar fi salariile anuale ale judecătorilor și procurorilor implicați în lupta împotriva corupției), a căror utilitate a reieșit în cursul pregătirii raportului privind statul de drept din 2023. Datele din tabloul de bord sunt, de asemenea, utilizate pentru monitorizarea planurilor naționale de redresare și reziliență.

**Context**

Lansat în 2013, tabloul de bord privind justiția în UE este utilizat de Comisie pentru a monitoriza reformele justiției în statele membre și este unul dintre instrumentele din [setul de instrumente al UE privind statul de drept](https://ec.europa.eu/info/sites/default/files/ruleoflaw2021_toolbox_factsheet_en.pdf)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal). Tabloul de bord se axează pe cele trei elemente principale ale unui sistem judiciar eficace:

* **Eficiență:** indicatori privind durata procedurilor, rata de soluționare a cauzelor și numărul de cauze pendinte;
* **Calitate:** indicatori privind accesibilitatea (cum ar fi asistența judiciară și taxele judiciare), formarea, bugetul și salariile judecătorilor și procurorilor, resursele umane și digitalizarea;
* **Independență:**indicatori privind percepția asupra independenței sistemului judiciar în rândul publicului larg și al întreprinderilor și privind garanțiile referitoare la judecători și la funcționarea organelor naționale de urmărire penală.

La fel ca în edițiile anterioare, ediția din 2023 prezintă date din două sondaje Eurobarometru privind modul în care publicul și întreprinderile percep independența sistemului judiciar în fiecare stat membru.

Constatările din ediția din 2023 a tabloului de bord privind justiția în UE au fost luate în considerare în evaluarea specifică fiecărei țări efectuată în cadrul semestrului european 2023, precum și în evaluarea punerii în aplicare a planurilor de redresare și reziliență ale statelor membre. În 2023, Strategia anuală privind creșterea durabilă (care stabilește orientările strategice pentru atenuarea impactului negativ al șocurilor energetice și pentru stimularea creșterii durabile și sporirea rezilienței UE) reiterează legătura dintre sisteme de justiție eficace și o economie în serviciul cetățenilor din statele membre. Buna funcționare și independența deplină a sistemelor de justiție au un impact pozitiv asupra deciziilor de a investiți și asupra disponibilității tuturor actorilor de a lansa proiecte de investiții.

În cadrul programului „Justiție” 2021-2027, UE pune la dispoziție peste 300 de milioane EUR pentru dezvoltarea unui spațiu european de justiție. Programul va contribui, de asemenea, la îmbunătățirea eficacității sistemelor naționale de justiție și la consolidarea statului de drept, a democrației și a protecției drepturilor fundamentale, inclusiv prin asigurarea accesului efectiv la justiție pentru cetățeni și întreprinderi. Programul finanțează activități care vizează formarea judecătorilor și a altor practicieni din domeniul dreptului, învățarea reciprocă, cooperarea judiciară și sensibilizarea.

**Informații suplimentare**

[Ediția din 2023 a Tabloului de bord privind justiția în UE](https://commission.europa.eu/document/db44e228-db4e-43f5-99ce-17ca3f2f2933_en)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

[Fișă informativă privind tabloul de bord privind justiția în UE](https://commission.europa.eu/document/761b21d3-8adf-41db-8e06-2df8d150d5e9_en)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

[Ediția din 2023 a Tabloului de bord privind justiția în UE, fișă cu date cantitative](https://commission.europa.eu/document/0229614c-dd4d-485e-8fc5-5462904bd25b_en)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

[Întrebări și răspunsuri](https://ec.europa.eu/commission/presscorner/detail/en/qanda_23_3128)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

[Eurobarometru Flash. Independența sistemelor judiciare naționale din UE în percepția publicului larg](https://europa.eu/eurobarometer/surveys/detail/2667)

[Eurobarometru Flash. Independența sistemelor judiciare naționale din UE în percepția întreprinderilor](https://europa.eu/eurobarometer/surveys/detail/2973)

[Ediția din 2022 a Raportului privind statul de drept](https://commission.europa.eu/strategy-and-policy/policies/justice-and-fundamental-rights/upholding-rule-law/rule-law/rule-law-mechanism/2022-rule-law-report_ro)[RO**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

[Fișă informativă privind setul de instrumente al UE pentru asigurarea respectării statului de drept](https://commission.europa.eu/document/31543d54-aa81-48c9-a680-ed2a2c281a87_en)[EN**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

[Site-ul web dedicat tabloului de bord privind justiția în UE](https://commission.europa.eu/strategy-and-policy/policies/justice-and-fundamental-rights/upholding-rule-law/eu-justice-scoreboard_ro)[RO**•••**](https://romania.representation.ec.europa.eu/news/editia-din-2023-tabloului-de-bord-privind-justitia-ue-2023-06-08_ro#modal)

\*

Pactul verde european: Fondul pentru modernizare investește 2,4 miliarde EUR pentru a accelera tranziția verde în șapte țări UE

Pactul verde european: Fondul pentru modernizare investește 2,4 miliarde EUR pentru a accelera tranziția verde în șapte țări UE.

Astăzi, 8 iunie, Fondul pentru modernizare al Uniunii Europene a alocat 2,4 miliarde EUR pentru 31 de proiecte în șapte țări beneficiare pentru a contribui la modernizarea sistemelor lor energetice, la reducerea emisiilor de gaze cu efect de seră în domeniul energiei, al industriei și al transporturilor și la îmbunătățirea eficienței energetice. Aceasta este cea mai mare plată comună de până acum și va impulsiona tranziția verde a Europei. Aceste investiții ajută statele membre respective să reducă dependența de combustibilii fosili din Rusia, să își îndeplinească obiectivele în materie de climă și energie pentru 2030 și să contribuie la angajamentul pe termen lung al UE de a atinge neutralitatea climatică până în 2050.

Datorită veniturilor din sistemul european de comercializare a certificatelor de emisii, au fost realizate investiții suplimentare în **România (1,1 miliarde EUR)**, Cehia (1 miliard EUR), Bulgaria (197 de milioane EUR), Polonia (47 de milioane EUR), Croația (88 de milioane EUR), Letonia (5 milioane EUR) și Lituania (1 milion EUR). Sumele plătite astăzi aduc totalul plăților din Fondul pentru modernizare începând din ianuarie 2021 la aproximativ 7,5 miliarde EUR, de care beneficiază 10 state membre eligibile. Proiectele sprijinite astăzi se axează pe generarea de energie electrică din surse regenerabile, modernizarea rețelelor energetice și eficiența energetică.

Printre [exemplele de propuneri](https://modernisationfund.eu/investments/) care au primit finanțare astăzi se numără:

* modernizarea rețelei de distribuție a energiei electrice din Bulgaria pentru a accelera electrificarea transportului, implementarea stocării și decarbonizarea și descentralizarea consumului și producției de energie;
* implementarea capacității de stocare a energiei fotovoltaice și a energiei pentru furnizorii de servicii publice de alimentare cu apă din Croația;
* îmbunătățirea eficienței energetice și a economiilor de energie în clădirile noi pentru sectorul public prin intermediul programului ENERGov din Cehia;
* introducerea vehiculelor electrice și a infrastructurii de încărcare corespunzătoare în Letonia;
* renovarea clădirilor cu mai multe apartamente din Lituania;
* sprijinirea cogenerării pentru încălzirea centralizată în Polonia;
* **noi capacități de producție a energiei electrice din surse regenerabile, termoficare și infrastructură de gaze pentru a înlocui energia pe bază de cărbune în România.**

Următoarele termene-limită până la care statele membre beneficiare își pot prezenta propunerile de investiții în vederea obținerii unui sprijin potențial din Fondul pentru modernizare sunt **15 august 2023** pentru propunerile neprioritare și **12 septembrie 2023** pentru propunerile prioritare.

**Context**

Finanțat din veniturile obținute în urma licitării certificatelor de emisii din [sistemul UE de comercializare a certificatelor de emisii](https://climate.ec.europa.eu/eu-action/eu-emissions-trading-system-eu-ets_en)[EN**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal), [Fondul pentru modernizare](https://modernisationfund.eu/) urmărește să sprijine zece țări din UE cu venituri mai mici în tranziția lor către neutralitatea climatică. Țările beneficiare sunt Bulgaria, Cehia, Croația, Estonia, Letonia, Lituania, Polonia, România, Slovacia și Ungaria.

Fondul pentru modernizare sprijină investițiile în producția și utilizarea energiei din surse regenerabile, în eficiența energetică, în stocarea energiei, în modernizarea rețelelor energetice, inclusiv a sistemelor centralizate de termoficare, a conductelor și a rețelelor, precum și investițiile în tranziția justă din regiunile dependente de carbon. O prezentare generală a plăților anterioare poate fi găsită [aici](https://modernisationfund.eu/investments/).

Fondul vine în completarea altor instrumente de finanțare europene, cum ar fi [politica de coeziune](https://ec.europa.eu/regional_policy/en/2021_2027/)[EN**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal) și [Fondul pentru o tranziție justă](https://commission.europa.eu/strategy-and-policy/priorities-2019-2024/european-green-deal/finance-and-green-deal/just-transition-mechanism/just-transition-funding-sources_ro)[RO**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal). El mobilizează resurse semnificative, care pot ajuta statele membre beneficiare să sprijine investițiile în conformitate cu Planul REPowerEU și cu [pachetul „Pregătiți pentru 55”](https://ec.europa.eu/info/strategy/priorities-2019-2024/european-green-deal/delivering-european-green-deal_ro)[RO**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal). Fondul funcționează sub responsabilitatea [statelor membre beneficiare](https://modernisationfund.eu/governance/member-states/), în strânsă cooperare cu [Comisia Europeană](https://modernisationfund.eu/governance/european-commission/) și cu [Banca Europeană de Investiții](https://modernisationfund.eu/governance/european-investment-bank/)(BEI).

La 10 mai 2023, [sistemul UE revizuit de comercializare a certificatelor de emisii (EU ETS) a fost consacrat în legislația UE. Sistemul EU ETS consolidat](https://eur-lex.europa.eu/legal-content/ro/TXT/PDF/?uri=CELEX:32023L0959)[RO**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal) extinde domeniul de aplicare al Fondului pentru modernizare, oferind sprijin financiar altor trei state membre beneficiare – Portugalia, Grecia și Slovenia – începând din 2024.

Activitățile de evaluare a propunerilor de investiții pe care BEI le desfășoară în cadrul Fondului pentru modernizare sunt separate de operațiunile standard de finanțare și de asistență tehnică ale BEI, pentru a se evita orice potențial conflict de interese în desfășurarea activităților mandatate în conformitate cu Directiva ETS și cu [Regulamentul de punere în aplicare al Comisiei](https://eur-lex.europa.eu/legal-content/RO/ALL/?uri=CELEX:32020R1001)[RO**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal) din 9 iulie 2020.

**Informații suplimentare**

[Decizii de plată adoptate](https://modernisationfund.eu/governance/european-commission/)

[Confirmarea investițiilor prioritare](https://modernisationfund.eu/governance/european-investment-bank/)

[Recomandările Comitetului pentru investiții al Fondului pentru modernizare](https://modernisationfund.eu/governance/investment-committee/)

[Lista propunerilor de investiții confirmate și recomandate](https://modernisationfund.eu/investments/)


[Site-ul web al Fondului pentru modernizare](https://modernisationfund.eu/how-it-works/)

[Îndeplinirea angajamentelor asumate în cadrul Pactului verde european](https://ec.europa.eu/info/strategy/priorities-2019-2024/european-green-deal/delivering-european-green-deal_ro)[RO**•••**](https://romania.representation.ec.europa.eu/news/pactul-verde-european-fondul-pentru-modernizare-investeste-24-miliarde-eur-pentru-accelera-tranzitia-2023-06-08_ro#modal)

\*

UE se numără printre primii membri ai OMC care au acceptat Acordul privind subvențiile pentru pescuit

Astăzi, 8 iunie, UE a acceptat în mod oficial, în numele celor 27 de state membre ale sale, Acordul Organizației Mondiale a Comerțului (OMC) privind subvențiile pentru pescuit.

Acceptarea de către UE accelerează intrarea în vigoare a acordului și îndeplinirea țintei 14.6 a obiectivelor de dezvoltare durabilă ale Organizației Națiunilor Unite.

Acordul privind subvențiile pentru pescuit este esențial pentru a garanta că dezvoltarea durabilă figurează printre obiectivele principale ale subvențiilor pentru pescuit și pentru a evita afectarea oceanelor și stocurilor de pește de care depind mijloacele de subzistență ale comunităților costiere din întreaga lume.

**Context**

Acordul va intra în vigoare în momentul în care două treimi din cei 164 de membri ai OMC și-au încheiat procesul de ratificare la nivel național. Odată cu acceptarea de către UE (reprezentând cele 27 de state membre), numărul membrilor OMC care au acceptat acordul a ajuns la 34.

Acordul OMC privind subvențiile pentru pescuit, primul acord comercial multilateral axat pe dezvoltarea durabilă, a fost încheiat în cadrul celei de a 12-a Conferințe ministeriale a OMC (CM 12) care s-a desfășurat în luna iunie 2022. Acordul prevede:

* interzicerea subvențiilor guvernamentale pentru pescuitul ilegal, nereglementat și nedeclarat;
* interzicerea subvențiilor pentru pescuit nereglementat în marea liberă;
* interzicerea subvențiilor pentru stocurile cele mai vulnerabile;
* dispoziții vizând combaterea practicii dăunătoare a schimbării pavilionului navelor de pescuit cu pavilionul altei jurisdicții și
* dispoziții detaliate în materie de transparență și notificare pentru a monitoriza punerea în aplicare a acordului.

**Informații suplimentare**

[Fișă informativă consacrată Acordului privind subvențiile pentru pescuit](https://circabc.europa.eu/ui/group/7fc51410-46a1-4871-8979-20cce8df0896/library/abddf218-be2b-46ff-8d21-5e4a6ea80092/details?download=true)

[Pagină web a OMC privind subvențiile pentru pescuit](https://www.wto.org/english/tratop_e/rulesneg_e/fish_e/fish_e.htm)

[Politica comună a UE în domeniul pescuitului – oceane și pescuit](https://oceans-and-fisheries.ec.europa.eu/policy_en)[EN**•••**](https://romania.representation.ec.europa.eu/news/ue-se-numara-printre-primii-membri-ai-omc-care-au-acceptat-acordul-privind-subventiile-pentru-2023-06-08_ro#modal)

[UE și OMC](https://policy.trade.ec.europa.eu/eu-trade-relationships-country-and-region/eu-and-wto_en)[EN**•••**](https://romania.representation.ec.europa.eu/news/ue-se-numara-printre-primii-membri-ai-omc-care-au-acceptat-acordul-privind-subventiile-pentru-2023-06-08_ro#modal)

[Rezultatele CM 12](https://ec.europa.eu/commission/presscorner/detail/ro/ip_22_3792)[RO**•••**](https://romania.representation.ec.europa.eu/news/ue-se-numara-printre-primii-membri-ai-omc-care-au-acceptat-acordul-privind-subventiile-pentru-2023-06-08_ro#modal)

\*

Organismul de etică al UE: Comisia Europeană propune crearea unor standarde de etică comune pentru toate instituțiile UE

Comisia Europeană a adoptat o propunere de creare a unui organism interinstituțional însărcinat cu chestiunile de etică pe care trebuie să le respecte membrii instituțiilor UE.

Astfel cum a anunțat președinta Comisiei Europene, **Ursula von der Leyen,** la începutul mandatului și în urma unor consultări informale cu celelalte instituții, Comisia Europeană a adoptat o propunere de creare a unui organism interinstituțional însărcinat cu chestiunile de etică pe care trebuie să le respecte membrii instituțiilor UE. Odată cu înființarea organismului în materie de etică vor exista, pentru prima dată, standarde comune pentru conduita etică a membrilor și un mecanism formal de coordonare și schimb de opinii între instituții cu privire la cerințele în materie de etică. Datorită acestor schimbări, politicienii UE vor avea de respectat standarde comune, clare, transparente și ușor de înțeles.

Standardele se vor referi la mai multe aspecte:

* **acceptarea de cadouri, servicii din domeniul ospitalității și călătorii oferite de terți:** standardele se vor aplica, de asemenea, în cazul acceptării de trofee, decorații, premii sau onorarii.
* **măsuri de condiționalitate și transparență, în special pentru reuniunile cu reprezentanți ai unor grupuri de interese:** Comisia, Parlamentul European și Consiliul au deja standarde comune în ceea ce privește reuniunile cu reprezentanții grupurilor de interese și publicarea acestora, datorită registrului de transparență. Standardele vor fi extinse astfel încât să cuprindă, de exemplu, accesul la sediile instituțiilor.
* **dobânzile și activele** care trebuie declarate, cu stabilirea categoriilor, precum și procedurile aplicate pentru verificarea respectivelor declarații.
* **activitățile auxiliare sau externe**, pentru a se garanta faptul că nu sunt compromise disponibilitatea și independența membrilor.
* **activitățile pe care foștii membri le desfășoară după încheierea mandatului, stabilindu-se condițiile și asigurarea transparenței**.
* **punerea în aplicare a cadrului comun, inclusiv cu privire la monitorizarea conformității și măsurile ulterioare** precum și cu privire la eventuale cazuri de hărțuire și sancțiuni, în cazul încălcărilor în cadrul fiecărei instituții.
* **în ceea ce privește caracterul public al informațiilor**: fiecare instituție va trebui să facă public modul în care aplică standardele.

Deși tratatele stabilesc normele și principiile de conduită generale, majoritatea instituțiilor le-au detaliat în propriile lor regulamente de procedură sau coduri de conduită. Acest lucru a determinat o fragmentare între cadrele de etică ale instituțiilor, normele fiind complexe și dispersate. Deși unele diferențe se pot explica prin faptul că fiecare instituție are un rol specific și prin diferitele riscuri inerente diferitelor sarcini, a devenit clar că este necesară o cultură comună a eticii, prin standarde comune ridicate și cooperare între instituții. Odată adoptat, organismul de etică va acoperi această lacună prin furnizarea de standarde comune și clare în materie de etică pentru instituțiile UE.

Noul organism va avea trei sarcini principale:

* Elaborarea de **standarde comune minime** – menționate mai sus – aplicabile membrilor instituțiilor și organismelor UE participante, precum și actualizarea acestora atunci când este necesar. Acestea vor servi drept bază minimă și fiecare instituție rămâne liberă să aplice norme interne și mai stricte, dar standardele nu pot fi utilizate pentru a limita normele existente.
* Schimburile de opinii cu privire la normele interne ale fiecărei instituții, în lumina standardelor, astfel încât instituțiile să poată **să învețe una de la alta și să beneficieze de experiența celorlalte**.
* Promovarea unei **culturi a eticii comune** tuturor membrilor instituțiilor UE, care să faciliteze înțelegerea de către public a cadrului, atât pentru cei din interiorul, cât și pentru cei din afara instituțiilor. Aplicarea acestor norme în cadrul instituțiilor se va efectua, de asemenea, în mod transparent.

Toate acestea se vor realiza într-un mod transparent și accesibil publicului. Alte organe, oficii și agenții ale Uniunii vor avea posibilitatea de a aplica în mod voluntar întregul set de standarde comune și de a participa la schimburile de opinii.

Noul organism de etică nu se va ocupa de investigații specifice și nici nu se va implica în investigațiile organismelor existente recunoscute sau nu le va limita în niciun fel. În temeiul tratatelor, aceasta este responsabilitatea Parchetului European (EPPO), precum și a autorităților polițienești și judiciare naționale, în ceea ce privește cauzele penale care afectează interesele financiare ale Uniunii. Oficiul European de Luptă Antifraudă (OLAF) este responsabil pentru nereguli și încălcări ale obligațiilor profesionale, Ombudsmanul pentru cazurile de administrare defectuoasă, respectiv fiecare instituție în cazul oricărei încălcări a normelor sale.

**Etapele următoare**

Comisia va invita toate instituțiile și organismele consultative să se reunească la Bruxelles, la 3 iulie, pentru a începe dialogul și negocierile interinstituționale.

Comisia a adoptat propunerea de acord între instituții și cele două organisme consultative menționate la articolul 13 din Tratatul privind Uniunea Europeană (TUE).

În consecință, această propunere va fi transmisă Parlamentului European, Consiliului European, Consiliului, Curții de Justiție a Uniunii Europene, Băncii Centrale Europene, Curții de Conturi Europene, Comitetului Economic și Social și Comitetului Regiunilor. La cerere, Banca Europeană de Investiții sau alte organisme pot deveni, de asemenea, părți la acord după intrarea în vigoare a acestuia.

**Context**

Cadrele de etică și de transparență solide reprezintă o parte esențială a bunei guvernanțe și contribuie, printre altele, la prevenirea corupției și a ingerințelor nejustificate în procesul democratic. Propunerea de astăzi face parte dintr-un set mai larg de acțiuni ale Comisiei menite să promoveze integritatea și să apere sistemul democratic al Uniunii și statul de drept.

Președinta Comisiei Europene, **Ursula** **von der Leyen,** a sprijinit crearea unui organism de etică interinstituțional în orientările sale politice. În rezoluția sa din 16 septembrie 2021, Parlamentul European a subliniat că „un organism de etică independent și unic al UE ar putea asigura mai eficient punerea în aplicare consecventă și integrală a standardelor de etică în toate instituțiile UE, astfel încât să se garanteze că deciziile publice sunt luate în spiritul binelui comun, consolidând astfel în rândul cetățenilor încrederea în instituțiile UE”.

Înființarea organismului de etică este coerentă cu acțiunile Comisiei cu privire la statul de drept, democrație și transparență, alături de alte inițiative precum pachetul anticorupție prezentat la 3 mai, viitorul pachet privind apărarea democrației și acordul interinstituțional privind un registru de transparență obligatoriu, încheiat între Parlament, Consiliu și Comisie în mai 2021.

Tratatele europene au stabilit principiile și normele menite să asigure buna conduită a membrilor instituțiilor în ceea ce privește independența și integritatea.

**Informații suplimentare**

[Propunere de înființare a unui organism interinstituțional în materie de etică](https://commission.europa.eu/publications/proposal-creation-interinstitutional-ethics-body_ro)[RO**•••**](https://romania.representation.ec.europa.eu/news/organismul-de-etica-al-ue-comisia-europeana-propune-crearea-unor-standarde-de-etica-comune-pentru-2023-06-08_ro#modal)

[Întrebări și răspunsuri](https://ec.europa.eu/commission/presscorner/detail/ro/qanda_23_3109)[RO**•••**](https://romania.representation.ec.europa.eu/news/organismul-de-etica-al-ue-comisia-europeana-propune-crearea-unor-standarde-de-etica-comune-pentru-2023-06-08_ro#modal)


[Fișă informativă](https://ec.europa.eu/commission/presscorner/detail/ro/fs_23_3137)[RO**•••**](https://romania.representation.ec.europa.eu/news/organismul-de-etica-al-ue-comisia-europeana-propune-crearea-unor-standarde-de-etica-comune-pentru-2023-06-08_ro#modal)

Site web: [Etica și integritatea comisarilor europeni](https://commission.europa.eu/about-european-commission/service-standards-and-principles/ethics-and-good-administration/commissioners-and-ethics/code-conduct-members-european-commission_ro)[RO**•••**](https://romania.representation.ec.europa.eu/news/organismul-de-etica-al-ue-comisia-europeana-propune-crearea-unor-standarde-de-etica-comune-pentru-2023-06-08_ro#modal)

\*

Economia circulară: Comisia recomandă acțiuni de stimulare a reciclării în 18 state membre care riscă să nu își atingă obiectivele în materie de deșeuri

Economia circulară: Comisia recomandă acțiuni de stimulare a reciclării în 18 state membre care riscă să nu își atingă obiectivele în materie de deșeuri.

Într-un [raport publicat ieri](https://environment.ec.europa.eu/publications/waste-early-warning-report_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal), 8 iunie, Comisia identifică statele membre expuse **riscului de a nu îndeplini obiectivele pentru 2025 privind pregătirea pentru reutilizarea și reciclarea** **deșeurilor municipale și a tuturor deșeurilor de ambalaje** și **obiectivul pentru 2035 privind depozitarea deșeurilor**. **Nouă state membre** **sunt pe cale** **să îndeplinească obiectivele pentru 2025:** Austria, Belgia, Cehia, Danemarca, Germania, Italia, Luxemburg, Slovenia și Țările de Jos.

Cu toate acestea, **18 state membre** **riscă să nu îndeplinească** unul sau ambele obiective pentru 2025. Estonia, Finlanda, Franța, Irlanda, Letonia, Portugalia, Spania și Suedia riscă să nu îndeplinească obiectivul privind deșeurile municipale. Bulgaria, Croația, Cipru, Grecia, Lituania, Malta, Polonia, România, Slovacia și Ungaria sunt expuse riscului de a nu îndeplini obiectivele pentru 2025 nici în ceea ce privește deșeurile municipale, nici în ceea ce privește deșeurile de ambalaje. De asemenea, unele țări continuă să depoziteze cea mai mare parte a deșeurilor lor municipale și probabil nu vor îndeplini **obiectivul de depozitare a deșeurilor** pentru 2035. Comisia prezintă **recomandări** pentru aceste state membre, pe baza **sprijinului** **financiar și tehnic** continuu acordat pentru îmbunătățirea performanței în materie de gestionare a deșeurilor.

**Generarea de deșeuri este în creștere**

În fiecare an, europenii generează în medie **530 kg de deșeuri municipale pe persoană** (deșeuri provenite din gospodării și deșeuri similare generate de întreprinderi). Deși sunt din ce în ce mai mult reciclate și tot mai puțin depozitate, deșeurile municipale reprezintă unul din cele mai complexe fluxuri de deșeuri care trebuie gestionate. În UE, **aproximativ 50 % din deșeurile municipale sunt reciclate sau transformate în compost, iar 23 % sunt depozitate**. **Cantitatea de deșeuri de ambalaje generate crește constant**. Între 2013 și 2020, cantitatea de deșeuri de ambalaje generate a crescut cu 15 % în întreaga UE, ajungând la aproape 80 de milioane de tone. Aproximativ 64 % din deșeurile de ambalaje sunt reciclate în prezent, dar rata de reciclare variază în funcție de material. Peste 75 % din ambalajele din hârtie, carton și metal sunt reciclate, comparativ cu mai puțin de 40 % din materialele plastice – o problemă în majoritatea țărilor UE, multe dintre acestea riscând să nu îndeplinească obiectivul specific privind reciclarea deșeurilor de ambalaje din plastic.

**Diferențe semnificative între statele membre**

Raportul arată că, la nivelul UE, există **diferențe semnificative în ceea ce privește** **performanțele în materie de gestionare a deșeurilor**. Unele țări mai au încă multe de făcut pentru a îndeplini obiectivele convenite în legislația UE și trebuie să implementeze mai multe reforme, în special pentru a asigura: tratarea **deșeurilor biologice**, care reprezintă o treime din deșeurile municipale; **colectarea separată** a deșeurilor – o condiție prealabilă pentru reciclare; și îmbunătățirea **calității datelor**. Totuși, pentru a îmbunătăți ratele de reciclare, majoritatea țărilor UE au implementat sau sunt pe cale să implementeze reforme în materie de deșeuri, unele dintre ele urmând să dea rezultate în anii care vin.

Factorii externi au influențat, de asemenea, performanța țărilor, inclusiv efectele pandemiei de COVID-19, care au redus sau au stopat colectarea separată în unele țări. Creșterea recentă a prețurilor la energie are, de asemenea, un impact negativ asupra activităților de reciclare.

**Recomandări și sprijin din partea UE**

**Comisia prezintă recomandări specifice** pentru cele 18 state membre care riscă să nu atingă principalele obiective de reciclare pentru 2025. Aceste recomandări acoperă o gamă largă de acțiuni: reducerea cantității de deșeuri nereciclabile, creșterea gradului de reutilizare, stimularea colectării separate, dezvoltarea capacităților de tratare a deșeurilor pentru sortare și reciclare, îmbunătățirea guvernanței, utilizarea instrumentelor economice și sensibilizarea publicului.

Comisia va continua să sprijine statele membre în punerea în aplicare a legislației UE privind deșeurile, prin intermediul **fondurilor UE, al asistenței tehnice** (de exemplu, prin [evaluarea punerii în aplicare a politicilor de mediu](https://environment.ec.europa.eu/law-and-governance/environmental-implementation-review_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal), **al schimbului de bune practici și al promovării învățării inter pares**). Cu toate acestea, autoritățile naționale răspund de intensificarea eforturilor politice și a acțiunilor pe teren.

În plus, Comisia a prezentat inițiative care vor contribui la o economie mai circulară și vor ajuta statele membre să își îmbunătățească performanța și să își atingă obiectivele în materie de gestionare a deșeurilor, cum ar fi propunerile de noi regulamente privind transferurile de deșeuri, ambalajele și deșeurile de ambalaje și proiectarea ecologică pentru produse sustenabile.

**Context**

Raportul de alertă timpurie prezentat astăzi evaluează probabilitatea ca statele membre să îndeplinească obiectivele de reciclare pentru 2025 stabilite în [directiva-cadru privind deșeurile](https://environment.ec.europa.eu/topics/waste-and-recycling/waste-framework-directive_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal) și în [directiva privind ambalajele și deșeurile de ambalaje](https://environment.ec.europa.eu/topics/waste-and-recycling/packaging-waste_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal): reciclarea și pregătirea pentru reutilizare a deșeurilor municipale în proporție de 55 %, reciclarea deșeurilor de ambalaje în proporție de 65 % și obiective specifice de reciclare a deșeurilor de ambalaje în funcție de material (75 % pentru hârtie și carton, 70 % pentru sticlă, 70 % pentru metale feroase, 50 % pentru aluminiu, 50 % pentru plastic și 25 % pentru lemn).

Raportul oferă, de asemenea, o evaluare preliminară a obiectivului de reducere sub 10 % a depozitării deșeurilor municipale, până în 2035.

Alături de deșeurile de ambalaje, gestionarea deșeurilor biologice a fost identificată ca fiind una din problemele care împiedică performanța în materie de reciclare, deși obligația de colectare separată a deșeurilor biologice se va aplica începând cu 1 ianuarie 2024.

Raportul de alertă timpurie se bazează pe evaluarea punerii în aplicare a politicilor de mediu, care a scos deja în evidență probleme legate de aplicarea legislației UE privind deșeurile. În UE funcționează în continuare aproape 2 000 de depozite de deșeuri ilegale sau care nu respectă standardele, o sursă considerabilă de poluare și de gaze cu efect de seră și o oportunitate ratată de recuperare a unor materii prime secundare.

**Informații suplimentare**

[Raport](https://environment.ec.europa.eu/publications/waste-early-warning-report_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal)

[Documente de lucru ale serviciilor Comisiei](https://environment.ec.europa.eu/publications/waste-early-warning-report-staff-working-documents_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal)

[Fișe informative pentru fiecare stat membru](https://environment.ec.europa.eu/publications/waste-early-warning-reports-2023-country-specific-factsheets_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal)

[Informații publicate de AEM și evaluări la nivel de țară](https://www.eea.europa.eu/publications/many-eu-member-states/)

[Pagina dedicată directivei-cadru privind deșeurile](https://environment.ec.europa.eu/topics/waste-and-recycling/implementation-waste-framework-directive_en)[EN**•••**](https://romania.representation.ec.europa.eu/news/economia-circulara-comisia-recomanda-actiuni-de-stimulare-reciclarii-18-state-membre-care-risca-sa-2023-06-09_ro#modal)

[Perspectivele statelor membre ale UE în ceea ce privește îndeplinirea obiectivelor de reciclare a deșeurilor municipale și a deșeurilor de ambalaje – Agenția Europeană de Mediu (europa.eu)](https://www.eea.europa.eu/data-and-maps/figures/prospects-for-eu-member-states)

***Sursa:*** [***https://romania.representation.ec.europa.eu/news***](https://romania.representation.ec.europa.eu/news)

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

🏵🏵🏵

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/